Optical Illusion: ছবিত আপুনি কেইটা ঘোৰা দেখিছে ? চাওক আপোনাৰ উত্তৰ শুদ্ধ নে অশুদ্ধ ?– News18 assam\nOptical Illusion: ছবিত আপুনি কেইটা ঘোৰা দেখিছে ? চাওক আপোনাৰ উত্তৰ শুদ্ধ নে অশুদ্ধ ?\nযিকোনো ধৰণৰ অপ্টিকেল ইলিউচন ছবিয়ে সাধাৰণতে আপোনাৰ ব্যক্তিত্বক বিচাৰ কৰে। যদি আপুনি এনে ধৰণৰ ছবি দেখে, আপুনি কি ভাবি আছে সেয়াও বুজি পাব।\nLast Updated : May 10, 2022, 19:49 IST\nযিকোনো ধৰণৰ অপ্টিকেল ইলিউচন ছবিয়ে সাধাৰণতে আপোনাৰ ব্যক্তিত্বক বিচাৰ কৰে। যদি আপুনি এনে ধৰণৰ ছবি দেখে, আপুনি কি ভাবি আছে সেয়াও বুজি পাব। আপোনাৰ ব্যক্তিত্বৰ বহুতো অজ্ঞাত দিশ ইয়াত প্ৰকাশ পাইছে। তেনে এখন ফটো শেহতীয়াকৈ ভাইৰেল হৈছিল। সেই ছবিখনত, কেইবাটাও ঘোঁৰাৰ মুখ দেখা গৈছে, কিন্তু আপুনি ক'ব লাগিব, এই ছবিখনত কিমানটা ঘোঁৰা আছে। সেই অনুসৰি আপোনাৰ ব্যক্তিত্ব নিৰ্ধাৰণ কৰা সম্ভৱ হ'ব।\nযদি আপুনি ঘোঁৰা এটা দেখে, আপুনি বুজিব লাগিব যে আপুনি এনে এজন মানুহ যাৰ চকুৱে প্ৰথমে ডাঙৰ বা ডাঙৰ পথাৰ ধৰিছে। আপুনি সাধাৰণতে এই সকলোবোৰ একেলগে চাবলৈ চেষ্টা কৰে। দীঘলীয়া সময়ৰ বাবে ভিতৰলৈ চোৱাটো আপোনাৰ কাম নহয়।\nযদি আপুনি ৫ ৰ পৰা ১০ টা ঘোঁৰা দেখে, তেন্তে আপুনি বুজিব লাগিব যে আপুনি এজন দায়িত্বশীল ব্যক্তি। আপুনি একো সহজভাৱে লোৱাৰ অভ্যাস নাই। আপুনি যিকোনো বস্তু সাৱধানে বিচাৰ কৰিবলৈ ভাল পায়। আপুনি এটা বিষয়ৰ ওপৰত সিদ্ধান্ত লোৱাৰ বাবে পৰ্যাপ্ত গুৰুত্ব দিব লাগিব। অৱশ্যে, আপোনাৰ অতি খুতখুত ভাব কেতিয়াবা কামৰ পথত আহে, কিন্তু তথাপিও, যদি আপুনি শেষত লক্ষ্যত উপনীত হয়, আপুনি গুচি যায়। ইয়াৰ উপৰিও, আপোনাৰ মনত বিফলতা স্বীকাৰ কৰাৰ ক্ষমতাও আছে।\nযদি আপুনি ১১ বা ততোধিক ঘোঁৰা দেখে, তেন্তে আপুনি বুজিব লাগিব যে আপোনাৰ দৃষ্টিশক্তি শক্তিশালী। আপুনি সহজে চাব পাৰে আনে কি নেদেখে। কাৰণ আপুনি আপোনাৰ মনৰ সৈতে পৰ্যবেক্ষণ কৰিব পাৰে। আনকি আনসকলে অধৈৰ্য্য হ'লেও, আপুনি সেইটোত মনোযোগ দিবলৈ অধৈৰ্য্য নহয়। কিন্তু আপোনাৰ মনত সদায় এনে এক পৰিস্থিতি থাকে য'ত আপুনি সিদ্ধান্তহীন। কিন্তু অন্তিম ফলাফলে আপোনাক শান্তি প্ৰদান কৰে।\nFirst published: May 10, 2022, 19:49 IST


एक साल में बाइबल - ইণ্ডিয়ান ৰিভাইচ ভাৰচন - जून 18\n২ রাজাবলি 25:1-30\n1. চিদিকিয়াৰ ৰাজত্বৰ নৱম বছৰৰ, দশম মাহৰ দহ দিনৰ দিনা, বেবিলনৰ ৰজা নবূখদনেচৰে তেওঁৰ সকলো সৈন্যসামন্তক লৈ যিৰূচালেমৰ বিৰুদ্ধে যুদ্ধ কৰিবলৈ গ’ল। তেওঁ নগৰৰ বিপৰীতে ছাউনি পাতি চাৰিওফালে নগৰ অৱৰোধৰ এটা ওখ দেৱাল নির্মাণ কৰিলে।\n2. এইদৰে চিদিকিয়াৰ ৰাজত্বৰ এঘাৰ বছৰলৈকে নগৰখন অৱৰোধ কৰি ৰাখিছিল।\n3. সেই বছৰৰে চতুৰ্থ মাহৰ নৱম দিনা নগৰত ইমান ভীষণভাৱে আকাল হ’ল যে, দেশৰ লোকসকলৰ কাৰণে খাবলৈ একোৱে নাছিল।\n4. পাছত নগৰৰ দেৱালৰ কোনো এক ঠাই ভঙা হ’ল। যদিও কলদীয়াসকলে তেতিয়াও নগৰখন ঘেৰি ৰাখিছিল, তথাপিও ৰাতি যিহূদাৰ সকলো যোদ্ধাই ৰজাৰ উদ্যানৰ ওচৰত থকা দুই দেৱালৰ মাজৰ দুৱাৰেদি পলাই গ’ল আৰু ৰজা অৰাবাৰ ফালে পলাই গ’ল।\n5. কলদীয়া সৈন্য সকলে ৰজাৰ পাছত খেদি গৈ যিৰীহোৰ ওচৰৰ যর্দন নদীৰ উপত্যকাৰ সমথলত তেওঁক ধৰিলে; তেওঁৰ সকলো সৈন্য-সামন্ত তেওঁৰ ওচৰৰ পৰা ছিন্ন-ভিন্ন হৈ গ’ল।\n6. তেওঁলোকে ৰজা চিদিকিয়াক বন্দী কৰি ৰিব্লাত বেবিলনৰ ৰজাৰ ওচৰলৈ লৈ আনিলে। তাত তেওঁৰ ওপৰত শাস্তিৰ আজ্ঞা দিলে।\n7. সৈন্যসকলে চিদিকিয়াৰ চকুৰ সন্মুখতে তেওঁৰ পুত্রসকলক বধ কৰিলে। তাৰ পাছত চিদিকিয়াৰ চকু দুটা কাঢ়ি তেওঁক পিতলৰ শিকলিৰে বান্ধি বেবিলনলৈ লৈ গ’ল।\n8. বেবিলনৰ ৰজা নবূখদনেচৰৰ ৰাজত্বৰ ঊন্নৈশ বছৰৰ পঞ্চম মাহৰ সপ্তম দিনা, বাবিলৰ ৰজা নবুখদনেচৰৰ ৰজাৰ এজন দাস দেহৰক্ষীৰ অধিনায়ক নবুজৰদান যিৰূচালেমলৈ আহিল।\n9. তেওঁ যিহোৱাৰ গৃহত, ৰাজগৃহত আৰু যিৰূচালেমৰ সকলো ঘৰতে জুই লগাই দিলে। নগৰৰ প্রধান প্রধান অট্টালিকাবোৰ জুই দি পুৰিলে।\n10. দেহৰক্ষীৰ অধিনায়ক জনৰ অধীনত সকলো বেবিলনীয় সৈন্যদলে যিৰূচালেমৰ চাৰিওফালৰ দেৱাল ভাঙি পেলালে।\n11. নগৰত বাকী থকা লোকসকল আৰু যি সকল বেবিলনৰ ৰজাৰ পক্ষত গৈছিল, অৱশিষ্ট সাধাৰণ জনগণ আছিল, তেওঁলোক সকলোকে দেহৰক্ষীৰ অধিনায়ক নবুজৰদানে বন্দী কৰি লৈ গ’ল।\n12. কিন্তু দ্ৰাক্ষাবাৰী চোৱা-চিতা আৰু পথাৰবোৰত খেতি কৰিবলৈ কেইজনমান দুখীয়া মানুহক তেওঁ দেশত এৰি থৈ গ’ল।\n13. কলদীয়াসকলে যিহোৱাৰ গৃহৰ পিতলৰ স্তম্ভবোৰ, পাত্র থোৱা আধাৰবোৰ আৰু পিতলৰ সমুদ্ৰ-পাত্ৰটো ডোখৰ ডোখৰকৈ ভাঙি সেই পিতল বেবিলনলৈ লৈ গ’ল।\n14. তাৰ বাহিৰেও সকলো পিয়লা, হেতা, চাকিৰ শলিতা পৰিস্কাৰ কৰা চেপেনা, চামুচ আৰু মন্দিৰৰ পৰিচৰ্যা কামৰ বাবে ব্যৱহাৰ কৰা পিতলৰ আন-আন সকলো বস্তুও লৈ গ’ল।\n15. ছাঁই আঁতৰোৱাৰ পিয়লা, সোণ আৰু ৰূপৰ তৈয়াৰী পাত্রবোৰ আৰু আঙঠা ধৰা, তেজ পেলোৱা পাত্ৰ, সোণৰ পাত্ৰৰ সোণ, আৰু ৰূপৰ পাত্ৰৰ ৰূপ, ৰজাৰ দেহৰক্ষীৰ অধিনায়কে লৈ গ’ল।\n16. যিহোৱাৰ গৃহৰ কাৰণে চলোমনে যি দুটা স্তম্ভ, সমুদ্ৰ-পাত্ৰ আৰু পাত্র ৰখা আধাৰবোৰ অধিক পিতলৰে তৈয়াৰ কৰিছিল; সেই পিতলৰ ওজন কৰিব পৰা নাছিল।\n17. এটা স্তম্ভৰ উচ্চতা আছিল ওঠৰ হাত; তাৰ শীর্ষ মূৰটোত পিতলেৰে নির্মিত এটা গম্বুজ আছিল। সেই শীর্ষভাগৰ চৌদিশ পিতলৰ জালি আৰু ডালিমৰ কাৰুকার্যৰে সজোৱা আছিল আৰু তাৰ উচ্চতা তিনি হাত আছিল। আনটো স্তম্ভও প্রথমটোৰ দৰে জালিৰ কাৰুকার্যৰে একে অাছিল।\n18. ইহুদীসকলৰ প্রধান পুৰোহিত চৰায়া, দ্বিতীয় পুৰোহিত চফনিয়া আৰু তিনিজন দুৱাৰ-ৰক্ষকক দেহৰক্ষীৰ অধিনায়কে বন্দী কৰি লৈ গ’ল।\n19. সেই নগৰৰ পৰা তেওঁ যোদ্ধাসকলৰ ওপৰত নিযুক্ত এজন কৰ্মচাৰীক আৰু তেতিয়াও নগৰতে থকা ৰজাৰ পাচঁজন পৰামর্শদাতাক বন্দী কৰি নিলে। তাৰোপৰি সৈন্যদলত নিযুক্ত কৰাৰ বিশেষ দায়িত্বত থকা ৰজাৰ সেনাধ্যক্ষজনৰ সৈতে নগৰত থকা দেশৰ ষাঠিজন গণ্যমান্য ব্যক্তিকো ধৰি নিলে।\n20. দেহৰক্ষীৰ অধিনায়ক নবুজৰদানে তেওঁলোকক ৰিব্লাত থকা বেবিলনৰ ৰজাৰ ওচৰলৈ লৈ গ’ল।\n21. বেবিলনৰ ৰজাই হমাৎ দেশৰ ৰিব্লাত এই সকলো লোককে বধ কৰিলে। এইদৰে যিহূদাৰ লোকসকলক বন্দী কৰি নিজ দেশৰ পৰা দূৰলৈ লৈ যোৱা হ’ল।\n22. বেবিলনৰ ৰজা নবূখদনেচৰে যি সকল লোকক যিহূদা দেশত এৰি থৈ গৈছিল, তেওঁলোকৰ ওপৰত নবুজাৰদানে চাফনৰ নাতি অহীকামকৰ পুত্ৰ গদলিয়াক শাসনকৰ্ত্তা নিযুক্ত কৰিলে।\n23. পাছত যেতিয়া বেবিলনৰ ৰজাই গদলিয়াক শাসনকৰ্ত্তা নিযুক্ত কৰিছে বুলি যিহূদাৰ বাকী কেইজনমান সেনাধ্যক্ষ আৰু তেওঁলোকৰ লোকসকলে শুনিলে, তেতিয়া তেওঁলোকে অৰ্থাৎ নথনিয়াৰ পুত্ৰ ইশ্মায়েল, কাৰেহৰ পুত্ৰ যোহানন, নটোফাতীয়া তনহূমতৰ পুত্ৰ চৰায়া, মাখাথীয়াৰ পুত্ৰ যাজনিয়া আৰু তেওঁলোকৰ লোকসকল মিস্পাত গদলিয়াৰ ওচৰলৈ আহিল।\n24. গদলিয়াই তেওঁলোকক আৰু তেওঁলোকৰ লোকসকলৰ ওচৰত শপত খাই ক’লে, “আপোনালোকে কলদীয়া অধিকাৰীসকললৈ ভয় নকৰিব; আপোনালোকে দেশত বাস কৰি বেবিলনৰ ৰজাৰ বশ্যতা স্বীকাৰ কৰক, তাতে আপোনালোকৰ ভাল হ’ব।”\n25. কিন্তু সপ্তম মাহত ইলীচামাৰ নাতি, নথনিয়াৰ পুত্র ইশ্মায়েলে দহ জন মানুহক লগত লৈ গদলিয়াৰ লগতে যিহূদাৰ যি সকল লোক আৰু কলদীয়াসকল তেওঁৰ লগত মিস্পাত আছিল, সকলোকে আক্রমণ কৰি বধ কৰিলে। এই ইশ্মায়েল এজন ৰাজবংশীয় লোক আছিল।\n26. সেয়ে বেবিলনীয়াসকলৰ ভয়ত যিহূদাৰ সৰুৰ পৰা বৰলৈকে সকলো আৰু সেনাধ্যক্ষসকল মিচৰলৈ গুছি গ’ল।\n27. পৰৱর্তী সময়ত যিহূদাৰ ৰজা যিহোয়াখীনৰ বন্দী অৱস্থাৰ সাতত্ৰিশ বছৰত বেবিলনৰ ৰজা ইবীল-মৰোদকে ৰাজত্ব আৰম্ভ কৰিছিল। তেওঁ বাৰ মাহৰ সাতাইশ দিনৰ দিনা যিহোৱাখীনক কাৰাগাৰৰ পৰা মুকলি কৰি দিলে।\n28. তেওঁ যিহোৱাখীনৰ লগত ভালভাৱে কথা ক’লে আৰু তেওঁৰ লগত বেবিলনত থকা আন আন ৰজাসকলতকৈ তেওঁক অধিক সন্মানীয় আসন দিলে।\n29. ইবীল-মৰোদকে যিহোৱাখীনৰ পৰা কাৰাগাৰৰ কাপোৰ খুলি পেলালে আৰু যিহোৱাখীনে নিজৰ জীৱনৰ বাকী দিনবোৰত সদায় ৰজাৰ মেজত খোৱা-বোৱা কৰি কটালে।\n30. জীৱিত কাললৈকে প্রতিদিনৰ কাৰণে ৰজাই তেওঁক এক খাদ্য খৰছ প্রদান কৰিছিল।\n1. হে ঈশ্বৰ, আমি তোমাৰ ধন্যবাদ কৰিম; আমি তোমাৰ ধন্যবাদ কৰিম, কিয়নো তুমি তোমাৰ উপস্থিতি প্রকাশ কৰিলা; লোকসকলে তোমাৰ আচৰিত কাৰ্যবোৰ বৰ্ণনা কৰি আছে।\n2. যেতিয়া নিৰুপিত সময় উপস্থিত হব; তেতিয়া মই ন্যায়েৰে বিচাৰ কৰিম।\n3. যদিও পৃথিৱী আৰু তাৰ বাসিন্দাসকল ভয়াতুৰ আৰু দুর্বল; তথাপি ময়েই তাৰ স্তম্ভবোৰ দৃঢ়কৈ স্থাপন কৰিলোঁ। [চেলা]\n4. মই অহঙ্কাৰীবোৰক কলোঁ, “তোমালোকে অহঙ্কাৰেৰে কাৰ্য নকৰিবা;” দুষ্টবোৰক ক’লো, “পৰিত্রাণ পাবলৈ নি:সংশয় নহবা; দুষ্টবোৰ জয়ী হ’বলৈ অত্যন্ত নিশ্চিন্ত নহওক।\n5. তোমালোক জয়ী হ’বলৈ অত্যন্ত নিশ্চিন্ত নহবা; তোমালোকে গর্ব কৰি কথা নকবা।”\n6. কিয়নো পূব বা পশ্চিম দিশৰ পৰা জয় লাভ নহয়।\n7. কিন্তু ঈশ্বৰ ন্যায় বিচাৰক; কোনোক তললৈ নমায়, কোনোক ওপৰলৈ তোলে।\n8. কিয়নো যিহোৱাৰ হাতত এক পান-পাত্ৰ আছে, তাত মিশ্ৰিত দ্ৰব্যেৰে সৈতে পৰিপূৰ্ণ ফেনাই উঠা দ্রাক্ষাৰস আছে; আৰু তেওঁ সেই পাত্রৰ কিছু ঢালি দিয়ে; পৃথিৱীৰ দুষ্ট লোকবোৰে অৱশ্যেই তাৰ তলিলৈকে থকা গেদবোৰ খাব লাগিব।\n9. কিন্তু মই হ’লে, চিৰকাললৈ তেওঁ কৰা কার্যৰ প্ৰচাৰ কৰিম; মই যাকোবৰ ঈশ্বৰৰ উদ্দেশ্যে স্তুতি গান কৰিম।\n10. তেওঁ ক’লে, “মই দুষ্ট লোকবোৰৰ আটাই শিং কাটি পেলাম; কিন্তু ধাৰ্মিক লোকসকলৰ শিং উচ্চ কৰিম।”\n4. ধন-সম্পত্তিয়ে অনেক বন্ধু একত্রিত কৰে; কিন্তু দৰিদ্ৰ লোক নিজৰ বন্ধুসকলৰ পৰা বিছিন্ন হয়।\n5. মিছা সাক্ষী দিয়া জনে দণ্ড নোপোৱাকৈ নাথাকিব; আৰু যি জনে মিছা কথা কয় তেৱোঁ অব্যাহতি নাপায়।\n1. এদিন প্ৰাৰ্থনাৰ সময়ত, অৰ্থাৎ আবেলি প্ৰায় তিনি মান বজাত পিতৰ আৰু যোহন যিৰূচালেম মন্দিৰলৈ গৈ আছিল।\n2. তেনে সময়ত সেই মন্দিৰলৈ অহা লোক সকলৰ ওচৰত ভিক্ষা মাগিবলৈ সেই মন্দিৰৰ সুন্দৰ নামৰ দুৱাৰমুখত যি জনক সদায় থোৱা হৈছিল, তেনে ওপজাৰে পৰা খোৰা মানুহ এজনক কিছুলোকে কঢ়িয়াই আনিলে।\n3. তেওঁ পিতৰ আৰু যোহনক সেই মন্দিৰত সোমাবলৈ ধৰা দেখি, ভিক্ষা পাবৰ বাবে অনুৰোধ কৰিলে।\n4. তেতিয়া পিতৰ আৰু যোহনে তেওঁলৈ একেথৰে চাই কলে, “আমালৈ চোৱা”।\n5. তেতিয়া তেওঁ কিছু পোৱাৰ আশাত তেওঁলোকলৈ চাই থাকিল।\n6. তেতিয়া পিতৰে কলে, “মোৰ লগত ৰূপ সোণ একো নাই, কিন্তু যি আছে তাকে তোমাক দিওঁ; নাচৰতীয়া যীচু খ্ৰীষ্টৰ নামেৰে উঠি ফুৰা”।\n7. তাকে কৈ তেওঁ তাৰ সোঁ হাতত ধৰি তুলি দিয়াত ভৰি আৰু গাঁঠিয়ে বল পালে।\n8. তাতে সেই মগনীয়াই লাফ মাৰি থিয় হৈ খোজকাঢ়ি ফুৰিলে আৰু ডেও দি দি ঈশ্বৰক স্তুতি কৰি তেওঁলোকৰ সৈতে মন্দিৰত সোমাল।\n9. তাতে সকলো লোকে তেওঁক খোজকঢ়া আৰু ঈশ্বৰক স্তুতি কৰা দেখিলে।\n10. পাছত তেওঁলোকে তেওঁক মন্দিৰৰ সুন্দৰ দুৱাৰত বহি ভিক্ষা খোজা মানুহ জন বুলি জানিবলৈ পোৱাত, তেওঁলৈ যি ঘটিল, সেই বিষয়ে বৰ আচৰিত হ’ল আৰু বিস্ময় মানিলে।\n11. সেই সুস্থ হোৱা খোৰা জনে পিতৰ আৰু যোহনক ধৰি থকা দেখি সকলো লোকে বিস্ময় মানিলে আৰু তেওঁলোকৰ ওচৰলৈ বেগাই আহিল; তাতে তেওঁলোক থকা সেই ঠাই চলোমনৰ বাৰাণ্ডা বুলি জনাজাত আছিল।\n12. ইয়াকে দেখি পিতৰে লোক সকলক কলে- “হে ইস্ৰায়েলীয়া লোক সকল, আপোনালোকে কিয় ইয়াত এই কাৰ্য দেখি বিস্ময় মানিছে? আমি আমাৰ শক্তিৰে বা ভক্তিৰে এই মানুহ জনক খোজ কঢ়ালোঁ বুলি ভাবি আমাৰ ফালে কিয় একেথৰে চাই আছে?\n13. যি জন যীচুক আপোনালোকে শত্ৰুৰ হাতত শোধাই দিলে আৰু পীলাতে এৰি দিবলৈ কোৱাৰ পাছতো তেওঁক এৰি দিবলৈ অস্বীকাৰ কৰিলে; অব্ৰাহাম, ইচহাক, যাকোবৰ ঈশ্বৰ, অৰ্থাৎ আমাৰ পূর্বপুৰুষ সকলৰ ঈশ্বৰে নিজৰ সেৱক সেই যীচু খ্ৰীষ্টক মহিমাম্বিত কৰিলে।\n14. কিন্তু সেই পবিত্ৰ আৰু ধাৰ্মিক জনক অস্বীকাৰ কৰি, নৰবধী এটাকহে মোকলাই দিবৰ বাবে আপোনালোকে অনুমতি বিচাৰি নিবেদন কৰিলে;\n15. আৰু জীৱনদাতা জনক আপোনালোকে বধ কৰিলে; কিন্তু ঈশ্বৰে মৃত লোকৰ মাজৰ পৰা তেওঁক তুলিলে, তাৰ সাক্ষী আমি আছোঁ\n16. আৰু তেওঁৰ নামত বিশ্বাস কৰাৰ কাৰণে, এই যি মানুহ জনক আপোনালোকে চিনি পাইছে, এওঁক তেওঁৰ নামেই বলৱান কৰিলে আৰু তেওঁ জন্মোৱা বিশ্বাসে আপোনালোকৰ সন্মূখত এওঁক সম্পূৰ্ণ সুস্থ কৰি খোজ কঢ়ালে।\n17. হে ভাই সকল মই জানিছোঁ, আপোনালোকৰ শাসনকৰ্তা সকলে আৰু আপোনালোকে নুবুজিয়ে সেই কৰ্ম কৰিলে।\n18. কিন্তু ঈশ্বৰে পূৰ্বতে ভাববাদী সকলৰ মূখেৰে খ্রীষ্টৰ দূখভোগৰ বিষয়ত যি কথা কোৱাইছিল, সেই বিষয়কে তেওঁ এই ৰূপে সিদ্ধ কৰিলে।\n19. এই কাৰণে মন-পালটাই ঘূৰি আহক যাতে, আপোনালোকৰ পাপ-মোচন হয় আৰু প্রভুৰ সন্মুখৰ পৰা শান্তিযুক্ত কাল যেন আহে;\n20. আৰু আপোনালোকৰ কাৰণে নিৰূপিত যি জন খ্রীষ্ট, সেই জন যীচুক যেন তেওঁ পঠিয়াই দিয়ে।\n21. ঈশ্বৰে পবিত্ৰ ভাৱবাদী সকলৰ দ্বাৰা যি যি সময়ৰ কথা পূৰ্বতে কৈছিল, সকলো বিষয়ৰ পুনঃস্থাপনৰ সেই সময়লৈকে স্বৰ্গই এই যীচু খ্রীষ্টক গ্রহণ কৰাৰ আৱশ্যক আছে।\n22. মোচিয়ে কৈছিল, “প্ৰভু পৰমেশ্বৰে আপোনালোকৰ ভাই সকলৰ মাজৰ পৰা মোৰ নিচিনা এজন ভাববাদী উৎপন্ন কৰিব আৰু তেওঁ আপোনালোকক যি কথা কব, সেই সকলো কথা আপোনালোকে শুনিব\n23. কিন্তু সেই ভাববাদীৰ কথা যি কোনো প্ৰাণীয়ে নুশুনে, তেওঁক নিজৰ লোকৰ মাজৰ পৰা উচ্ছন্ন কৰা হব”।\n24. ইয়াৰ উপৰি চমূৱেল আদি কৰি যিমানবোৰ ভাববাদীয়ে কথা কলে, সকলোৱে এই সময়ৰ বিষয়েই কৈ গ’ল।\n25. আপোনালোক সেই ভাববাদী সকলৰ সন্তান আৰু আপোনালোকৰ পূর্বপুৰুষ সকলৰ সৈতে ঈশ্বৰে কৰা সেই বিধানৰ উত্তৰাধিকাৰী; তেওঁ অব্রাহামক কৈছিল “তোমাৰ বংশত পৃথিৱীৰ সকলো জাতিয়ে আশীৰ্বাদ পাব।”\n26. আপোনালোকৰ প্রতি জনক নিজ দুষ্টতাৰ পৰা ঘূৰাই আশীর্বাদ দিবলৈ ঈশ্বৰে তেওঁৰ পুত্ৰ যীচুক প্রথমতে আপোনালোকৰ ওচৰলৈ পঠালে।


তুলতুল বৰুৱাক সোঁৱৰণ | Asom Live 24\nতুলতুল বৰুৱাক সোঁৱৰণ\nঅসম লাইভ ২৪ঃ তিনিগৰাকী বন্ধু। তিনিওৰে জন্ম ১৯৩২ চনত। ডঃ লক্ষ্মী নন্দন বৰা, ডঃ ভবেন্দ্ৰ নাথ শইকীয়া আৰু তুলতুল বৰুৱা। তিনিও কলিকতা বিশ্ববিদ্যালয়ৰ পৰা পদাৰ্থ বিজ্ঞানৰ এম এছ চি। তিনিওৰে অসমীয়া ভাষা আৰু সংস্কৃতিলৈ অৱদান অনন্য।\nসৌভাগ্যক্ৰমে তিনিওগৰাকী কৃতবিদ্য অসমীয়াৰ সৈতে ব্যক্তিগত জীৱনত মোৰ মধুৰ সম্পৰ্ক আছিল আৰু আছে। ইয়াৰে তুলতুল বৰুৱা আৰু ভবেন্দ্ৰ নাথ শইকীয়াৰ মই চুবুৰীয়া বুলিয়ে ক’ব পাৰি।\n১৯৯২ চনত ‘অগ্ৰদূত’ত যোগ দি বশিষ্ঠপুৰ এক নং উপপথৰ জনৈক বৰ্মনৰ যিটো ভাড়াঘৰত আছিলোঁ সেই ঘৰটো আৰু তুলতুল বাইদেউৰ ঘৰটোৰ মাজত আছিল এটা ঘৰ। মাজত থকা ঘৰটো হ’ল বৰ্তমান অসম পুলিচৰ এডিচনেল এছপি মণ্টু ঠাকুৰীয়াৰ ।মণ্টু ঠাকুৰীয়াৰ ঘৰৰ চোতালেৰে বাইদেউৰ ঘৰলৈ কেতিয়াবা পুৱা আৰু কেতিয়াবা আবেলি মুঠতে সদায় গৈছিলোঁ।\n‘অগ্ৰদূত’ হাউছৰ পৰা প্ৰকাশিত মহিলা বিষয়ক পষেকীয়া আলোচনী ‘শ্ৰীময়ী’ৰ সম্পাদকৰ দায়িত্বত যেতিয়া হেমন্ত বৰ্মন আছিল তেতিয়া মোৰ আগ্ৰহতে বাইদেৱে ‘মোৰ সাংবাদিক জীৱন’ শীৰ্ষক এলানি প্ৰবন্ধ লিখিছিল। লেখাটো মই সদায় লৈ আহিছিলোঁ আৰু প্ৰকাশ পোৱাৰ পাছত ‘শ্ৰীময়ী’খনো ময়েই তেখেতক দি আহিছিলোঁগৈ। একে সময়তে ‘শ্ৰীময়ী’ত নিৰুপমা বৰগোহাঞিৰ আত্মজীৱনী সদৃশ লেখা ‘বিশ্বাস আৰু সংশয়ৰ মাজেদি’ প্ৰকাশ পাইছিল। নিৰুপমা বাইদেউৰ এইলানি লেখা পাছলৈ কিতাপ আকাৰে প্ৰকাশ পাইছিল যদিও তুলতুল বাইদেউৰ ‘মোৰ সাংবাদিক জীৱন’ কিতাপ আকাৰে প্ৰকাশ নাপালে। কিছুদিন আগতে বাইদেউক ফোন কৰি এই কিতাপখন প্ৰকাশৰ বাবে অনুৰোধ কৰিছিলোঁ যদিও তেখেতৰ হাতত লেখাবোৰ নথকাত ই সম্ভৱ হৈ নুঠিল। হোমেন বৰগোহাঞি সম্পাদিত ‘নীলাচল’ৰ পাতত এগৰাকী শিক্ষিত অসমীয়া গাভৰুৱে কলেজ, বিশ্ববিদ্যালয়ৰ অধ্যাপকৰ চাকৰি বাদ দি জীৱনৰ নিৰাপত্তা নথকা সাংবাদিকতাৰ দৰে বৃত্তি বাচি লৈছিল। সেই সময়ৰ অসমীয়া সাংবাদিকতা আৰু ৰাজনীতিৰ বহু কথা বাইদেৱে ‘শ্ৰীময়ী’ত লিখা প্ৰৱন্ধলানিত আছিল। এয়া অসমৰ এটা সময়ৰ বুৰঞ্জী এতিয়া হেৰাই যোৱাৰ পথত। এইক্ষেত্ৰত পৰিয়ালৰ লোক আগবাঢ়ি আহিলে মই সহায় কৰিবলৈ প্ৰস্তুত।\nডঃ লক্ষ্মী নন্দন বৰা ছাৰে মোক কৈছিল তুলতুল বাইদেউ অতি মেধাৱী ছাত্ৰী আছিল বাবেই সেই যুগত নিউক্লিয়াৰ ফিজিকছত প্ৰথম শ্ৰেণীৰ এম এছ চি হ’ব পাৰিছিল। একেবাৰে প্ৰচাৰ বিমুখ বাইদেৱে গান গাইছিল, অসমীয়া ভাষাৰ ব্যাকৰণ লিখি উলিয়াইছিল।\nমুম্বাইত ভূপেন হাজৰিকাক ৭০/৮০ দশকতে ওচৰৰ পৰা পাইছিল। বিখ্যাত ‘ভৰালী ব্ৰাডাৰ্ছ’ৰ পৰিয়ালৰ সদস্য তুলতুল ভৰালী পাছলৈ বৰুৱা অসমৰ প্ৰথমগৰাকী মহিলা সাংবাদিক হ’বনে নহয়, সেই বিষয়ে হোমেন বৰগোহাঞিয়ে ক’ব পাৰিব।\nঅকণমান ব্যাক্তিগতঃ ১৯৯৭ চনৰ ২৫ ফেব্ৰুৱাৰীত তদানীন্তন মহন্ত চৰকাৰে চৰকাৰক সমালোচনা কৰি বাতৰি লিখা আৰু এল অ’ চি কেলেংকাৰিৰ বিষয়ে ধাৰাবাহিকভাৱে ‘অগ্ৰদূত’ত প্ৰতিবেদন প্ৰকাশৰ অপৰাধত যেতিয়া গ্ৰেপ্তাৰ কৰিছিল তেতিয়া দিছপুৰ থানাত বাইদেৱে এপেকেট বিস্কুট দি আহিছিল।সেই দুৰ্দিনত বাইদেৱে নিয়মীয়াকৈ মোৰ খৱৰ লৈছিল, যিটো মই আজিও পাহৰা নাই।\nহোমেন বৰগোহাঞি সম্পাদিত ‘অসম বাণী’তো তুলতুল বাইদেৱে নিয়মীয়াকৈ লিখিছিল। সম্পাদকৰ লগত থকা সম্পৰ্কৰ বাবে ময়ো সেই সময়ত বৰগোহাঞি সম্পাদিত ‘অসম বাণী’ত ছদ্ম নামত প্ৰথম পৃষ্ঠাত এটা কেতিয়াবা দুটাকৈ ৰাজনৈতিক প্ৰৱন্ধ লিখিছিলো। বাইদেউ আৰু মোৰ লেখাকেইটা হোমেন বৰগোহাঞিৰ ব্যাক্তিগত সহায়কাৰী ফকৰুদ্দিনে আমাৰ ঘৰৰ পৰাই লৈ গৈছিলহি।\nনিজৰ প্ৰচাৰ নচলোৱাৰ বাবে এগৰাকী বিদূষী মহিলা তুলতুল বৰুৱাই জীৱিতকালত উপযুক্ত স্বীকৃতি নোপোৱাৰ দুখ এটা আমাৰ থাকি গ’ল! আজি বাইদেউৰ মৃত্যুৱে অসমৰ সাংবাদিকতাৰ এটা যুগৰো অন্ত পেলালে! নতুন প্ৰজন্মৰ বহু সাংবাদিকে বাইদেউক জনাৰ সুযোগেই নাপালে।\nTags: asom live 24assam live 24axom live 24tultul baruah\nছ’চিয়েল মিডিয়াত একুৰা যৌৱনৰ জুই\nAJPৰ পৰা কোনে ক’ত বিচাৰিছে প্ৰার্থিত্ব?


নতুন উদ্ভাৱন! মাস্ক পিন্ধিলেই জানিব পাৰিব শৰীৰত ক’ভিড-১৯ৰ উপস্থিতি - NEWS8 NE\nনতুন উদ্ভাৱন! মাস্ক পিন্ধিলেই জানিব পাৰিব শৰীৰত ক’ভিড-১৯ৰ উপস্থিতি\nJune 30, 2021\t0\tBy NEWS DESK\nনিউজ ডেস্ক। বৰ্তমান দেশজুৰি অব্যাহত আছে ক’ভিড-১৯ৰ সংক্ৰমণ।\nএই ক’ভিড-১৯ ভাইৰাছ মানুহৰ দেহত ধৰা পেলাবলৈ প্ৰয়োজন হয় ৰেপিড্ এন্টিজেন নাইবা RT-PCR টেষ্টৰ। কিন্তু এতিয়াৰ পৰা আৰু ক’ভিড চিনাক্ত কৰিবলৈ প্ৰয়োজন নহ’ব কােনাে পৰীক্ষাৰ।\nএইবাৰ আপুনি পৰিধান কৰি থকা মাস্কখনতে ওলাই পৰিব আপোনাৰ দেহত কভিডৰ অৱস্থিতি। তেনে এক মাস্ক উদ্ভাৱন কৰিছে আমেৰিকা যুক্তৰাষ্ট্ৰৰ এক গৱেষকৰ দলে। য’ত জৈৱ সংবেদক (biosensors) ৰ সৈতে ফেচ মাস্ক উদ্ভাৱন কৰা হৈছে।\nএই মাস্কত SARS-CoV2, ভাইৰাছ সৃষ্টিকাৰী কোভিড-১৯ আৰু বিষাক্ত পদাৰ্থ চিনাক্ত কৰিব পৰা যাব।\nহাৰ্ভাৰ্ড বিশ্ববিদ্যালয়ৰ ৱাইছ ইনষ্টিটিউট ফৰ বায়োলজিকেলি ইনষ্ট্ৰুটেড ইঞ্জিনিয়াৰিং আৰু মেচাচুচেটছ ইনষ্টিটিউট অফ টেকন’লজীৰ গৱেষকসকলে বিকাশ কৰিছে এই মাস্ক।\nবুটাম-সক্ৰিয় মাস্কখনে নিউক্লিক এচিডযুক্ত ৰোগ নিৰ্ণয় পৰীক্ষা যেনে পলিমেৰেজ চেইন প্ৰতিক্ৰিয়াৰ সৈতে তুলনীয় এক শুদ্ধতাৰ ভিত্তিত ফলাফল প্ৰদান কৰিব। যিটো ফলাফল ৯০ মিনিটৰ ভিতৰত লাভ কৰিব ব্যৱহাৰকাৰী সকলে। এই কথা নেচাৰ বায়োটেকন’লজী নামৰ আলোচনীত প্ৰকাশ পাইছে।\nৱাইছ ইনষ্টিটিউটৰ গৱেষক বিজ্ঞানী পিটাৰ নগুয়েনে কয়, “আমি এটা সম্পূৰ্ণ ডায়গনষ্টিক পৰীক্ষাগাৰক এক সৰু আৰু সংশ্লেষিত জীৱবিজ্ঞান-আধাৰিত চেন্সৰলৈ সংকুচিত কৰিছো। যিয়ে যিকোনো ফেচ মাস্কৰ সৈতে কাম কৰিব। আৰু পিচিআৰ যুক্ত পৰীক্ষাৰ উচ্চ মান বিশিষ্ট শুদ্ধতাক এণ্টিজেন পৰীক্ষাৰ গতি আৰু কম ব্যয়ৰ সৈতে একত্ৰিত কৰিছো।”\nনগুয়েনে লগতে কয় যে “ফেচ মাস্কৰ উপৰিও, ভাইৰাছ, বেক্টেৰিয়া, টক্সিন আৰু ৰাসায়নিক ক্ৰিয়াকে ধৰি পোছাকত ৰৈ যোৱা বিপদজনক পদাৰ্থ সমূহ চিনাক্তকৰণ কৰাৰ বাবে আমাৰ এই জৈৱ সংবেদক (biosensors) আন পোছাকত সংলগ্ন কৰিব পৰা হব।”\nSARS-CoV-2 জৈৱ সংবেদকটো পৰিধানযোগ্য ‘ফ্ৰীজ-ড্ৰাইড চেল-ফ্ৰী’ প্ৰযুক্তিৰ ওপৰত আধাৰিত। য’ত কোষবোৰে ডি.এন.এ. চিনাক্ত কৰিব আৰু আৰ.এন.এ. আৰু প্ৰ’টিন প্ৰস্তুত কৰিবলৈ ব্যৱহাৰ কৰা আণৱিক প্ৰক্ৰিয়া আহৰণ আৰু ফ্ৰীজ-ড্ৰাইং অন্তৰ্ভুক্ত হ’ব।\nডব্লিউএফডিচিএফ ফেচ মাস্ক হৈছে প্ৰথম SARS-CoV-2 নিউক্লিক এচিড পৰীক্ষা। যি এটা কোঠাৰ উষ্ণতাত সম্পূৰ্ণৰূপে কাম কৰিব আৰু উন্নত মানদণ্ডৰ RT-PCR পৰীক্ষাৰ তুলনাত উচ্চ শুদ্ধতাৰ ফলাফল দিব। ই উষ্ণ বা শীতল সঁজুলিৰ প্ৰয়োজনীয়তা নাইকিয়া কৰে আৰু পৰীক্ষাগাৰৰ বাহিৰত ৰোগীৰ নমুনা ক্ষীপ্ৰভাৱে পৰীক্ষা কৰাৰ সন্মতি দিয়ে।\nএমআইটিৰ চিকিৎসা অভিযান্ত্ৰিক আৰু বিজ্ঞানৰ অধ্যাপক জিম কলিন্সে কয়, “এই কামটোৱে প্ৰমাণ কৰে যে আমাৰ ফ্ৰীজ-ড্ৰাইড, চেল-ফ্ৰী চিন্থেটিক জীৱবিজ্ঞান প্ৰযুক্তি পৰিধানযোগ্যলৈ সম্প্ৰসাৰিত কৰিব পাৰি। আৰু নতুন ডায়গনষ্টিক এপ্লিকেচনৰ বাবে ব্যৱহাৰ কৰিব পাৰি। যাৰ ভিতৰত আছে ফেচ মাস্ক ডায়গনষ্টিকৰ বিকাশ।”\nগৱেষকসকলে এইটোও কয় যে, কভিড-১৯ মহামাৰীৰ বাহিৰেও এই প্ৰযুক্তি বিপদজনক সামগ্ৰী বা বীজাণুৰ সৈতে কাম কৰা বিজ্ঞানীসকলৰ বাবে পৰীক্ষাগাৰৰ কোট হিচাপে ব্যৱহৃত হব। চিকিৎসক আৰু নাৰ্ছৰ বাবে ই হব স্ক্ৰাব। ইয়াৰোপৰি স্নায়ু গেছৰ দৰে বিপদজনক বীজাণু বা বিষাক্ত পদাৰ্থৰ সংস্পৰ্শলৈ আহিব পৰা প্ৰথম আক্ৰান্ত হবলগীয়া লোক আৰু সামৰিক কৰ্মীৰ ইউনিফৰ্মত ইয়াক অন্তৰ্ভুক্ত কৰিব পৰা হব।\nশােকাৱহ পথ দুৰ্ঘটনাত ৩ সেনা জােৱানৰ মৃত্যু


লকডাউনৰ প্ৰভাৱত মহানগৰীৰ ৰাজপথ পদপথ উপপথত মহিলাৰ আধিপত্য - বিৰিয়া Biriyaa\nশুক্ৰবাৰ, অক্টোবৰ 15 2021\nলকডাউনৰ প্ৰভাৱত মহানগৰীৰ ৰাজপথ পদপথ উপপথত মহিলাৰ আধিপত্য\nৰাজপথৰ দাঁতিত ৰখাই থোৱা ৰিক্সা এখনৰ কাষত থিয় হৈ আছিল এগৰাকী মহিলা৷ যাত্ৰীৰ অপেক্ষাত নহয়, বৰং গ্ৰাহকৰ অপেক্ষাত ৰৈ আছিল মহিলা গৰাকী৷ ৰিক্সাখনত সজাই থোৱা আছিল বিভিন্ন ফল-মূল৷ কেইবাবিধৰ কল, আনাৰস, আপেল, ডালিম আদি ফল বিক্ৰীৰ বাবে সজাই ৰিক্সাখনক ৰূপান্তৰিত কৰা হৈছে এখন চলন্ত দোকানলৈ আৰু সেই ফলমূলৰ চলন্ত বিপনীখনৰ বিক্ৰেতা হৈছে মহিলাগৰাকী৷\nগুৱাহাটী মহানগৰীৰ হাতীগাঁও অঞ্চলৰ ৰাজপথৰ দাঁতিত চলন্ত ফলৰ বিপনীৰ বিক্ৰেতা এই মহিলাগৰাকীৰ নাম হৈছে ভানুমতী ৰায়৷ ৪৭ বছৰীয়া কোচ ৰাজবংশী জনগোষ্ঠীৰ মহিলাগৰাকীয়ে গুৱাহাটীৰ ৰাজপথৰ দাঁতিত যিখন ৰিক্সাত ফল-মূল বিক্ৰী কৰিবলৈ লৈছে, সেই ৰিক্সাখন চলাইছিল তেওঁৰ স্বামী প্ৰফুল্ল ৰায়ে৷ ৫৫ বছৰীয়া প্ৰফুল্ল ৰায়ৰ বাবে জীৱনৰ চালিকাশক্তি আছিল ৰিক্সাখন৷ প্ৰফুল্ল-ভানুমতীৰ প্ৰকৃত ঘৰ অসমৰ পশ্চিম প্ৰান্তৰ ধুবুৰী জিলাৰ গোলকগঞ্জ অঞ্চলত৷ দুই সন্তানসহ এদিন তেওঁলোক গুচি আহিছিল গুৱাহাটীলৈ৷ মহানগৰীৰ হাতীগাঁও অঞ্চলত ভাৰাঘৰত থাকি পৰিয়াল চলাবলৈ প্ৰফুল্ল ৰায়ে চলাইছিল ৰিক্সা আৰু ভানুমতীয়ে কেবাটাও পৰিয়ালত দিনটোত কাম বন কৰি ধন উপাৰ্জন কৰিছিল৷ নিজৰ ৰান্ধনীঘৰটোৰ পৰা আনৰ ৰান্ধনীঘৰ চম্ভালি লোৱা বা কাপোৰকানি ধোৱা, ঘৰ পৰিষ্কাৰ কৰা সকলো কাম কৰে ভানুমতীয়ে৷ নৱম আৰু সপ্তম শ্ৰেণীত পঢ়া দুই সন্তানৰ জীৱন গঢ়িবলৈ প্ৰফুল্ল ৰায়ে দেহৰ ভাগৰকো আওকাণ কৰি ৰিক্সাৰে দিনভৰ যাত্ৰী কঢ়িয়াইছিল, ভানুমতীয়ে আনৰ ঘৰৰ গৃহিণীৰ কাম কৰিছিল৷ তেনেদৰে অব্যাহত আছিল জীৱন যুদ্ধ৷\nকিন্তু যোৱা মাৰ্চ মাহত চৰকাৰে কভিড-১৯ ভাইৰাছৰ সংক্ৰমণ ৰোধ কৰিবলৈ ঘোষণা কৰা লকডাউনে প্ৰফুল্ল-ভানুমতীৰ জীৱন স্তব্ধ কৰি দিলে৷ ৰিক্সা বন্ধ হ’ল, ভানুমতীকো কামৰ পৰা পৰিয়ালবোৰে আঁতৰালে৷ হাতত জমা থকা ধনখিনি শেষ হ’ল৷ বাকী ৰল ঘৰভাৰা দিবলৈ৷ লকডাউন দীঘলীয়া হ’ল৷ ৰিক্সা উলিয়াব নোৱাৰা হ’ল প্ৰফুল্লই৷ উলিয়ালেও মানুহ নুঠা হ’ল ৰিক্সাত৷ এদিন ৰিক্সা উলিয়াওতে আৰক্ষীয়ে খেদি আহিল লাঠি লৈ৷ সেইদিনাৰ পৰা ৰিক্সাৰ চকা আৰু নুঘূৰিল৷ পিছে এনে সময়তে ভানুমতীয়ে সিদ্ধান্ত ললে, লকডাউনৰ সময়ত ৰিক্সাত ফল-মূল লৈ বিক্ৰী কৰিব পথৰ দাঁতিত৷ পুৰুষে ব্যবসায় কৰিলে আৰক্ষীয়ে খেদি আহে মাৰিবলৈ৷ সেয়ে এগৰাকী মহিলা হিচাপে ভানুমতীয়ে পথৰ দাঁতিত ৰিক্সা ৰখাই ফলৰ দোকান আৰম্ভ কৰিলে৷\nলকডাউনৰ সময়ত আৰক্ষীয়ে বহু পুৰুষক ৰাজপথত নিৰ্যাতন চলোৱাৰ বাবে সাধাৰণ ব্যৱসায়ী সকলে ব্যৱসায় কৰিবলৈ গৈ পচ্ছাদপদ হ’বলগীয়াত পৰিছে৷ বিপৰীতে আগবাঢ়ি আহিবলগীয়া হৈছে ঘৰৰ মহিলাগৰাকী৷\nভানুমতীয়ে আমাক কলে-“মোৰ মানুহজন দোকানত থাকিলে আৰক্ষীয়ে আহি বাধা দিয়ে, কিন্তু মই থাকিলে আৰক্ষীয়ে একো নকয়৷ এদিন মোকো বাধা দিছিল৷ কিন্তু মই প্ৰতিবাদ কৰি কলো যে আমাৰ জীৱন চলিব কিদৰে যদি কিবা এটা নকৰো৷ স্বাস্থ্য বিভাগৰ নিয়ম মানি মই দোকান কৰিছো৷ মহিলা হিচাপে পৰিয়াল চলাবলৈ কিবা এটা মই কিবা এটা কৰিছো,মোক বাধা নিদিব৷ বৰ্তমান মই ব্যৱসায় কৰি যি ধন উপাৰ্জন কৰিছো, সেই ধনেৰে পৰিয়াল চলিছে৷ স্বামীৰ উপাৰ্জন হেৰুৱাৰ পিছত ময়েই দায়িত্ব মুৰ পাতি লৈছো ঘৰখনৰ৷ ’’\n(ভানুমতী ৰায়-পাকঘৰৰ পৰা ৰাজপথলৈ)\nউল্লেখ্য যে লকডাউনৰ সময়ত আৰক্ষীয়ে বহু পুৰুষক ৰাজপথত নিৰ্যাতন চলোৱাৰ বাবে সাধাৰণ ব্যৱসায়ী সকলে ব্যৱসায় কৰিবলৈ গৈ পচ্ছাদপদ হ’বলগীয়াত পৰিছে৷ বিপৰীতে আগবাঢ়ি আহিবলগীয়া হৈছে ঘৰৰ মহিলাগৰাকী৷ মহিলা হোৱা বাবেই আৰক্ষীৰ পৰা বাচি থাকি এনে নাৰীয়ে আধিপত্য বিস্তাৰ কৰিবলৈ সক্ষম হৈছে গুৱাহাটী মহানগৰৰ ৰাজপথ-উপপথত৷ তেনে এগৰাকীয়ে হ’ল ভানুমতী ৰায়৷ লকডাউনে আৰ্থিকভাৱে জুৰুলা কৰাৰ পিছতো আৰক্ষী প্ৰশাসনৰ নিৰ্যাতনৰ পৰা পুৰুষজনক বচাই ভানুমতীয়ে প্ৰত্যাহবান নেওচি স্বামীৰ ৰিক্সাখনকেই অৱলম্বন হিচাপে লৈ চলাই নিছে জীৱন-জীৱিকাৰ চকা৷ ……\n“লকডাউনে প্ৰভাৱিত কৰা ভানুমতী ৰায় এনে এগৰাকী নাৰী, যিয়ে মহিলাৰ বাবে বিশেষভাৱে চিহ্নিত কাম কাজ হেৰুৱাই নিজৰ আৰু আনৰ ঘৰৰ গৃহকৰ্ম হেৰুৱাৰ পিছতো সাহসেৰে ৰাজপথৰ দাঁতিত সংকটৰ সময়ত, জটিল পৰিস্থিতিত অৰ্থ নৈতিক বিপ্লৱৰ যাত্ৰা অব্যাহত ৰাখিছে৷ অৰ্থাৎ লকডাউনৰ বাবে ভানুমতীয়ে পৰিৱৰ্তন কৰিবলগীয়া হৈছে বৃত্তি৷\nএকেদৰে অসমৰে বৰপেটা জিলাৰ পাঠশালা অঞ্চলৰ গোলপী দাস নামৰ মহিলাগৰাকীয়ে গুৱাহাটী মহানগৰীৰ বিভিন্ন প্ৰান্তত এখন তিনিচকীয়া ঠেলাগাড়ীত পাচলি বিক্ৰী কৰি ফুৰা দেখা গৈছিল লকডাউনৰ সময়ত৷ ৫৭ বছৰীয়া গোলাপী দাসো আছিল এগৰাকী গাৰ্হস্থ্য কৰ্মী(Domestic worker)৷ লকডাউন ঘোষণা কৰাৰ এদিন পিছতে গোলাপীক কামত নিয়োগকৰ্তা পৰিয়ালবোৰে কামৰ পৰা অব্যাহতি দিয়ে৷ অসংগঠিত খণ্ডৰ এগৰাকী মহিলা শ্ৰমিক গোলাপীয়ে স্বামীৰ সৈতে ভাৰাঘৰত বাস কৰে৷ তেওঁৰ স্বামীয়ে দিনমজুৰি কৰিছিল৷ লকডাউনৰ সময়ত তেওঁৰ স্বামীয়ে কাম নোপোৱা হ’ল৷ কেইদিনমান হাতত জমা থকা ধনখিনিৰে সংসাৰ চলিল৷ কিন্তু লাহে লাহে খাবলৈ, ঘৰভাৰা দিবলৈ ধন নোহোৱা হ’ল৷ গোলাপীৰ স্বামীয়ে এদিন এখন তিনিচকীয়া ঠেলা দিনে এশ টকাত ভাৰাত লৈ পথৰ দাঁতিত পাচলি বিক্ৰী কৰিবলৈ ল’লে৷ কিন্তু আৰক্ষীয়ে আহি তেওঁক বাধা দিলে৷ পিঠিত একোব দিলেও৷ দুদিন পিছত সেই ঠেলাখন লৈ ৰাজপথলৈ ওলাই আহিল গোলাপী৷\nএজন পাচলি বিক্ৰেতাৰ পৰা অলপ কম দামত সৰহকৈ পাচলি ক্ৰয় কৰি সেই ঠেলাখনতেই বিক্ৰী কৰিবলৈ ল’লে৷ আৰক্ষীয়ে বাধা দিবলৈ আহোঁতে গোলাপীয়ে তৰ্কযুদ্ধত লিপ্ত হ’ল আৰু পথে-উপপথে চলাই গ’ল পাচলিৰ ভ্ৰাম্যমাণ বিপনী৷ গোলাপী দাসে লকডাউনৰ প্ৰভাৱত বৃত্তি পৰিৱৰ্তন কৰিবলৈ বাধ্য হোৱাই নহয়, অৰ্থনৈতিক যুদ্ধতো লিপ্ত হৈছে৷ ঠেলা টানি টানি ব্যবসায় কৰাটো কেৱল পুৰুষৰ কাম বুলি চিহ্নিত হোৱা প্ৰক্ৰিয়াক নিঃচিহ্ন কৰি মহিলা হিচাপে গোলাপী দাসে অন্য এক পথেৰে বাট বুলিছে৷ পথত ব্যবসায় কৰাটো লকডাউন বিধিমতে নিষিদ্ধ যদিও গোলাপী দাসে এগৰাকী মহিলা হিচাপে প্ৰশাসনিক বিষয়াৰ বাধা অতিক্ৰমি আধিপত্য বিস্তাৰ কৰিছে ৰাজপথত৷ যিটো কাম তেওঁৰ স্বামীয়ে কৰিব পৰা নাছিল, সেই কামটো অব্যাহত ৰাখিছে গোলাপীয়ে৷ গোলাপীয়ে কলে -‘লকডাউনৰ বাবে মই জীৱিকা সলনি কৰিব লগীয়া হ’ল৷ পিছে ঘৰুৱা কৰ্মী হিচাপে কাম কৰাতকৈ এতিয়া মই বেছি স্বাধীন অনুভৱ কৰিছো৷ নিজৰ মতে ব্যৱসায় কৰিছো, উপাৰ্জন কম হৈছে কিন্তু মানুহৰ সতে কথা বতৰা পাতিব পাৰিছো, পথাচাৰীৰ সৈতে আলাপ কৰিছো৷ মনৰ কথা খুলি কব পৰা ঠাই পাইছো৷ লকডাউনৰ বাবে অৰ্থ উপাৰ্জন বহু কমিছে, কিন্তু নিজৰ ঘৰ আনৰ ঘৰৰ চাৰিবেৰৰ মহিলাৰ বাবে নিৰ্দিষ্ট কৰি দিয়া ঘৰ মছা, বাচন-ধোৱা, কাপোৰ ধোৱা এইবোৰ কামৰ পৰা আঁতৰি আন এখন মুকলি ঠাই পাইছো৷ আৰক্ষীয়ে ব্যতিব্যস্ত কৰে যদিও মহিলা হোৱা বাবে বিশেষ একো কব নোৱাৰে৷ স্বামীয়ে ৰাতিপুৱা আহি সহায় কৰি আঁতৰি যায়৷ মই দিনটো ঠেলাখন অলিয়েগলিয়ে টানি টানি পাচলি বিক্ৰী কৰো৷ ’’\n৫২ বছৰীয়া সবিতা গৰ নামৰ মহিলাগৰাকীয়ে নাৰেংগী-চন্দ্ৰপুৰ সংযোগী পথৰ খাংকৰ অঞ্চলত কচু-ঢেকীয়া, বাঁহগজ, কলডিল, কলমৌ আদি সন্মুখত লৈ বহি আছিল৷ লকডাউনৰ সময়ত ৰাজপথটোৰে মানুহৰ আহ যাহ কম যদিও অপেক্ষা কৰিছিল কোনোবা আহিব,সামগ্ৰীবোৰ কিনিব৷ সেই শাক-পাচলিখিনি বিক্ৰী কৰা সামান্য ধনখিনিয়েই এদিন বা দুদিন জীয়াই থকাৰ সম্বল হ’ব৷ কামৰূপ মহানগৰ জিলাৰ অন্তৰ্গত পূৱ-খাংকৰ গাঁৰ বাসিন্দা সবিতা গৰে ৰাজপথৰ দাঁতিত লকডাউনৰ সময়ত সেই সামান্য বস্তুকেইপদ লৈ বিক্ৰীৰ বাবে বহিব লগা হৈছে কিয়? ইয়াৰ আগতে সেই ঠাইটুকুৰাত কোনো মহিলাই শাক-পাচলি বিক্ৰী কৰা নাছিল৷ লকডাউনৰ সময়ত পথৰ দাঁতিত ব্যৱসায় বন্ধ হোৱাৰ পিছতো সবিতা গৰ আহিল কৰ পৰা?\nদুদিন উপাৰ্জন নকৰিলে লঘোন দিব লাগে৷ সেয়ে কৰ’নাত মৰাতকৈ পুলিচৰ লাঠিৰ কোবত মৰাই ভাল বুলি আমি তিনিওগৰাকী মহিলাই এই স্থানতে বনৰীয়া শাক পাচলি লৈ বিক্ৰী কৰিবলৈ বহিলো৷\nএই সন্দৰ্ভত সবিতা গৰে কলে-“ লকডাউনৰ আগতে সৰু ফেক্টৰী এটাত কাম কৰিছিলো৷ লকডাউনৰ বাবে আমাক কামৰ পৰা এৰুৱালে৷ স্বামীয়ে মজুৰি নোপোৱা হ’ল৷ এদিন স্বামী ৰাজু গৰে হাবিৰ পৰা বাঁহগজ, কচু-ঢেকীয়া, কলডিল খান্দি আনি এই পথৰ দাঁতিত বিক্ৰী কৰিবলৈ বহিছিল৷ কিছু পিছত আহিল পুলিচ৷ আহিয়েই পুলিচে খেদি পঠিয়ালে, সামগ্ৰীবোৰ পথৰ ওপৰতে পৰি থাকিল৷ ইয়াৰ পিছত মই আহি ৰাজপথৰ ওপৰত এই সামগ্ৰীবোৰ লৈ বহিলো পথৰ ওপৰত৷ মোৰ সৈতে আন তিনিগৰাকী মহিলাও আহিল৷ আমি অতি দুখীয়া পৰিয়ালৰ৷ দিনে দিনে বজাৰ কৰি দিনে খাও৷ দুদিন উপাৰ্জন নকৰিলে লঘোন দিব লাগে৷ সেয়ে কৰ’নাত মৰাতকৈ পুলিচৰ লাঠিৰ কোবত মৰাই ভাল বুলি আমি তিনিওগৰাকী মহিলাই এই স্থানতে বনৰীয়া শাক পাচলি লৈ বিক্ৰী কৰিবলৈ বহিলো৷ পুলিচ আহিল, বাধা দিলে,কিন্তু বুজাই কলো-আমি মাইকী মানুহে লৰা ছোৱালীক কি খুৱাম, কেনেদৰে জীয়াই থাকিম যদিহে দুপইচা উপাৰ্জন নকৰো৷ সজ পথেৰে আগবাঢ়িছো৷ মহিলা হোৱা বাবে বিশেষ একো কব নোৱাৰিলে পুলিচে৷ সেইদিনাৰ পৰা আমি তিনি মহিলাই পথৰ দাঁতিত দোকান দি আহিছো৷ পুৰুষবিলাকে হাবিৰ পৰা বস্তুবোৰ সংগ্ৰহ কৰি আনি দিয়ে৷ পুলিচৰ কোব খাব লাগে বাবে তেওঁলোক ঘৰতে আছে, আমি ওলাই আহিছো৷ ’’\n(কৌশল্যা গোৱালা আৰু গীতা দৰ্জী)\nসবিতা গৰৰ সৈতে খাংকৰ নামৰ স্থানতে একে গাঁৱৰে গীতা দৰ্জী(৫০) নামৰ মহিলাগৰাকীকো দেখা গৈছিল৷ এটি শিশু লগত লৈ বহি আছিল পথৰ দাঁতিত৷ একেদৰে কৌশল্যা নামৰ ৭০ বছৰীয়া বিধৱা মহিলাগৰাকীক বনৰীয়া শাক-পাচলি বিক্ৰী কৰি থকা অৱস্থাত পোৱা গৈছিল সেই স্থানতে৷ পুত্ৰ-বোৱাৰী থকাৰ পিছতো স্বাধীনভাৱে অকলেই জীৱন-যাপন কৰা কৌশল্যাই আনৰ ঘৰত কাম-বন কৰিছিল৷ লকডাউনৰ ফলত সত্তৰ বছৰীয়া কৌশল্যাই কাম হেৰুৱালে৷ বৃত্তি সলাই বিক্ৰ কৰিবলগীয়া হ’ল কচু-ঢেকীয়া৷ ওচৰৰ পাহাৰৰ পৰা সামগ্ৰী সংগ্ৰহ কৰিবলৈ গৈয়ো বাঘৰ আক্ৰমণৰ ভয়ত বেছি সময় পাহাৰত থাকিব নোৱাৰে৷ তথাপিও জীৱনৰ তাগিদাত ৰাজপথৰ ওপৰত সৰলভাৱে নিজৰ আধিপত্য বিস্তাৰ কৰিছে সত্তৰ বছৰীয়া কৌশল্যাই৷ পুত্ৰ-বোৱাৰীৰ ওপৰত নিৰ্ভৰ নকৰি সত্তৰ বছৰ বয়সতো সেইগৰাকী বৃদ্ধাই কঠোৰ লকডাউনৰ সময়ৰ প্ৰশাসনৰ কঠোৰতাক প্ৰতাহ্বান জনাই অনন্য দৃষ্টান্ত দেখুৱাইছে৷ বহু পুৰুষে লকডাউনৰ সময়ত পথৰ ওপৰত ব্যৱসায় কৰিবলৈ সক্ষম নহয় যদিও কৌশল্যা, গীতা, সবিতাৰ দৰে নাৰীয়ে আধিপত্য বিস্তাৰ কৰিছে পথৰ ওপৰত৷\nসেইদৰে গুৱাহাটী মহানগৰীৰ বোন্দা অঞ্চলত অনেকগৰাকী মহিলাই পথৰ ওপৰত অব্যাহত ৰাখিছে ব্যৱসায়৷ চন্দ্ৰপুৰ নাৰেংগী বাইপাছ ৰাষ্ট্ৰীয় পথৰ হাজোংবাৰী অঞ্চলত লগ পোৱা গৈছিল ৫৫ বছৰীয়া মইনা উপাধ্যায়ক, যিয়ে লকডাউনৰ সময়ত ৰাজপথৰ দাঁতিত পাচলিৰ সৰু দোকান এখনত বহি ব্যৱসায় চলাইছিল৷ মইনা উপাধ্যায়ে কৈছিল- “ এই পাচলি দোকানখনত আগতে মোৰ স্বামী কালীনাথ উপাধ্যায়ে বহিছিল৷ কিন্তু লকডাউনৰ সময়ত কিছুদিন দোকান বন্ধ হৈ থকাত আমাৰ উপাৰ্জনৰ বিকল্প ব্যৱস্থা নাছিল৷ এদিন স্বামীয়ে আহি দোকানত সামগ্ৰী বিক্ৰী কৰিছিল যদিও প্ৰশাসনে বাধা দিলে৷ তেতিয়াৰ পৰা এই দোকানখনত মই বহিবলৈ ললো৷ আৰক্ষী প্ৰশাসনে মোক বিশেষ একো নকলে৷ সেয়ে মই এতিয়া পাচলিৰ দোকানখন চলাই গৈছো৷ স্বামীয়ে ঘৰতে থাকিবলগীয়া হৈছে৷ কেতিয়াবা পাহাৰলৈ গৰু চৰাবলৈ যায়, আন কাম নাই৷ মোৰ ওপৰত নিৰ্ভৰ কৰিয়েই এতিয়া তিনি কন্যাসহ ঘৰখন চলিছে৷ ’’\nউল্লেখ্য যে লকডাউনৰ প্ৰভাৱে লিংগভিত্তিকভাৱে যি প্ৰভাৱ পেলাইছে তাৰ উদাহৰণ কেৱল মইনা,ভানুমতী, গীতা,সবিতা, গোলাপী আদিয়েই নহয়৷ কামৰূপ মহানগৰ জিলাৰ বিভিন্ন প্ৰান্তত এনে এচাম নাৰী দেখা পোৱা যায় যিয়ে ৰাজপথ- উপপথত ঠেলা বা ৰিক্সা প্ৰতিদিনৰ বাবে ভাৰাত লৈ ফল-মূল, শাক-পাচলি, মাছ আদিৰ ব্যৱসায় কৰিবলৈ লৈছে৷ এচামে তিনিচকীয়া ঠেলা ভাৰাত লৈ আন ব্যৱসায়তো নামিছে, এচামে পদপথৰ ওপৰতে ঘৰত উৎপাদিত সামগ্ৰী বিক্ৰী কৰিছে৷ পিছে এইসকল মহিলাই কোনোদিনেই ৰিক্সা বা ঠেলা টানি লৈ যোৱা নাছিল গুৱাহাটীৰ ৰাজপথত৷ কিন্তু লকডাউনৰ প্ৰভাৱত যেতিয়া পুৰুষজন কৰ্মহীন হৈছে, বা নিজেও দীৰ্ঘদিনে কৰি থকা “বিশেষ কামটো’’ হেৰুৱাইছে তেতিয়া এনে মহিলাই বাধ্য হৈছে-ঠেলা, ৰিক্সা ভাৰাত লৈ বা পদপথৰ দাঁতিত ব্যৱসায় কৰিবলৈ৷ লকডাউনৰ সময়ছোৱাত চানমাৰী-বামুণীমৈদাম পথৰ দাঁতিত এগৰাকী মহিলাই ডাব নাৰিকল কাটি কোনো অভিজাত মানুহৰ হাতত তুলি দিয়া প্ৰতক্ষ্য কৰা হৈছিল৷ এই কথাই প্ৰমাণ কৰে পুৰুষৰ বাবে বুলি নিৰ্দিষ্ট কৰি থোৱা বা সমাজত স্বীকৃত বা চিহ্নিত কাম কিছুমান লকডাউনৰ কালত প্ৰভাৱিত হোৱা এচাম নাৰীয়ে সমাপন কৰি অনন্য নিদৰ্শন দাঙি ধৰিছে৷ দেখা গৈছে, এনে কামত স্ব-নিয়োজিত হোৱা অধিকাংশ মহিলাৰ কাষতে পুৰুষজন সততেই অনুপস্থিত৷ অৰ্থাৎ যিমানে কামৰূপ মহানগৰ জিলাৰ পথ উপপথত মহিলা ব্যৱসায়ীৰ আধিপত্য বৃদ্ধি হৈ গৈ আছে বিপৰীতে পুৰুষ পচ্ছাদপদ হৈ যোৱা পৰিলক্ষিত হৈছে৷ একে সময়তে এইদৰে পথত মুকলিকৈ ব্যৱসায়ত বা স্ব-নিয়োজিত হোৱা মহিলা সকলৰ অধিকাংশই লকডাউনৰ আগলৈকে আছিল ঘৰৰ চাৰিবেৰৰ মাজত বা এক নিৰ্দিষ্ট পৰিসীমাৰ ভিতৰত৷ যিসকলৰ অধিকাংশই কেৱল মহিলাৰ বাবে নিৰ্দিষ্ট বুলি চিহ্নিত কাম কিছুমানত নিজৰ ঘৰত বা আনৰ ঘৰত ব্যস্ত আছিল৷ কিন্তু লকডাউনে এনে বহু মহিলাক উলিয়াই আনিলে ৰাজপথ, উপপথলৈ৷ আনকি চানমাৰী(গুৱাহাটী)ত একাংশ মহিলাই পথৰ ওপৰত পাচলিৰ দোকান দি মাজে সময়ে মুক্তমনে কথাবতৰা পতাৰ দৃশ্য দেখা পোৱা যায়৷ অৰ্থাৎ এইসকল নাৰীয়ে পথৰ ব্যৱসায়ত চামিল হৈ কেৱল পৰিয়াললৈ আৰ্থিক সকাহ দিয়াৰ উপৰিও নিজৰ মাজত বিভিন্ন বিষয় সুকীয়াকৈ আলাপ-আলোচনা কৰিবলৈ স্থান সৃষ্টি কৰিবলৈ সক্ষম হৈছে৷ পুৰুষসকলে বিভিন্ন কৰ্মত নিয়োজিত হৈ থকাৰ মাজতে যি আড্ডাস্থলী সৃষ্টি কৰি লয়, তাৰ বিপৰীতে নিম্ন আয়ৰ বা শ্ৰমিক শ্ৰেণীৰ মহিলা সকলৰ ক্ষেত্ৰত সেয়া প্ৰায়ে দেখা পোৱা নাযায়৷ কিন্তু কামৰূপ মহানগৰ জিলাত শেহতীয়াকৈ এনে ব্যতিক্ৰমী দৃশ্য দেখা গৈছে৷ অৰ্থাৎ নাৰীৰ বাবে নিৰ্মাণ হৈছে অন্তৰংগ ভাৱ বিনিময়ৰ বিশেষ স্থান৷ লকডাউনৰ এক অনন্য প্ৰভাৱ এয়া৷\nআনহাতে কেইদিনমান পূৰ্বে একাংশ মহিলাই আৰক্ষীৰ সৈতে খণ্ডযুদ্ধত লিপ্ত হৈছিল বেলতলা অঞ্চলত৷ আৰক্ষীয়ে মহিলা ব্যৱসায়ীয়ে বিক্ৰী কৰিবলৈ অনা শাক-পাচলি পেলাই দি ব্যৱসায় বন্ধ কৰিবলৈ ভাবুকি দিছিল৷ কিন্তু সেই মহিলাসকলে যুক্তিপূৰ্ণ ভাৱে ৰাজপথত আৰক্ষী প্ৰশাসনক মানুহৰ জীৱন –জীৱিকাৰ সুৰক্ষাৰ বিষয়ে প্ৰশ্ন তুলিছিল৷ অৰ্থাৎ লকডাউনৰ প্ৰভাৱে একাংশ নিম্ন আয়ৰ নাৰীক জীৱিকাৰ অধিকাৰ, মানৱ অধিকাৰৰ বিষয়েও সচেতন কৰি তুলিছে৷ কামৰূপ মহানগৰ জিলাত চলোৱা আমাৰ এক সমীক্ষাৰ পৰা জানিব পৰা গৈছে যে লকডাউনৰ সময়ত যদিও বহু নাৰীয়ে বৃত্তি বা জীৱিকা পৰিৱৰ্তন কৰিবলৈ বাধ্য হৈছে, তাৰ বিপৰীতে তেওঁলোকে ঘৰৰ আৰ্থিক সংকটক মোকাবিলা কৰিবলৈ পদপথ-উপপথ ৰাজপথৰ দাঁতি আদিত ক্ষুদ্ৰ ক্ষুদ্ৰ অস্থায়ী বা ভ্ৰাম্যমাণ বিপনী দিছে৷ লগতে পুৰুষে সততে নিয়োজিত হোৱা ব্যৱসায়ত মহিলাই হাত দিছে৷ পুৰুষৰ ওপৰত প্ৰশাসনৰ লোকৰ অত্যাচাৰ দেখি এনে মহিলাই ঘৰৰ বোজা মূৰ পাতি লৈছে য’ত পুৰুষজনে পচ্ছাদপদ অৱস্থান লৈছে৷\nসমীক্ষাত পোৱা গৈছে যে পূৰ্বতকৈ এই সকল মহিলাৰ উপাৰ্জন কমিছে কিন্তু ব্যৱসায়টো স্বাধীনচিতীয়া হৈছে, স্ব-নিয়োজিত হৈছে, আন মহিলাৰ সতে বিভিন্ন বিষয়ৰ মত বিনিময়ৰ সুযোগ লাভ কৰিছে, ঘৰৰ চাৰিবেৰৰ পৰা ওলাই আহিছে, ঘৰুৱা সিদ্ধান্ত লোৱাৰ ক্ষেত্ৰত আগস্থান লাভ কৰিছে বা নিৰ্ণায়ক ভূমিকা লৈছে আৰু বাস্তৱৰ কঠোৰ পৰিস্থিতিৰ সৈতে মোকাবিলা কৰিবলৈ মানসিক শক্তি লাভ কৰিছে৷ লকডাউনৰ প্ৰভাৱত কামৰূপ মহানগৰীৰ বহু মহিলাৰ কাম কাজে নাৰী সবলীকৰণৰ এক অন্যৰূপ দেখা গৈছে৷ তাৎপৰ্যপূৰ্ণ যে ইতিপূৰ্বে গৃহকৰ্মী হিচাপে কৰ্মৰত বহু মহিলাই এতিয়া স্ব-অৱলম্বনৰ বাবে পথৰ ব্যৱসায়ীলৈ ৰূপান্তৰিত হোৱাৰ পিছত পূনৰ গৃহকৰ্মী হ’বলৈ অনিচ্ছা প্ৰকাশ কৰিছে৷ সমীক্ষাত পোহৰলৈ আহিছে যে গৃহকৰ্মী হৈ থকা কালত বহু নাৰীয়ে কাম কৰা ঘৰৰ পৰা বিভিন্ন ধৰণে নিৰ্যাতনৰ সন্মুখীন হৈছিল৷ একাংশই যৌন নিৰ্যাতন বা অশ্লীল আচৰণৰ সন্মুখীন হৈছিল মালিক পক্ষৰ পৰা৷ বহু সময়ত একাংশ নাৰীয়ে সময়মতে উপযুক্ত মজুৰি লাভ কৰা নাছিল৷ লকডাউনৰ সময়ত বহু মালিকে হঠাতে কামৰ পৰা অব্যাহতি দি কেৱল কাম কৰা দিনকেইটাৰ হে ধন আদায় দিছিল ফলত এনে কৰ্মীয়ে সংকটত পৰিছিল৷ লকডাউনে বহু শ্ৰমজীৱি নাৰীৰ জীৱন-জীৱিকালৈ সংকট নমাই আনিছিল, প্ৰভাৱিত হৈছিল তেওঁলোকৰ সন্তান- পৰিয়ালৰ আন সদস্যসকল৷ লগতে এনে বহু নাৰীয়ে মানসিক পীড়াত আক্ৰান্ত হৈছিল৷ কিন্তু ইয়াৰ মাজতো এচামে কঠোৰ বাস্তৱ পৰিস্থিতিৰ সৈতে মোকাবিলা কৰি, বাধা অতিক্ৰম কৰিবলৈ সক্ষম হৈছে আৰু আধিপত্য বিস্তাৰ কৰিছে ৰাজপথ-পদপথ-উপপথত৷\nএই সন্দৰ্ভত মহিলাৰ অধিকাৰৰ হকে কাম কৰা “যুৱা ’’ নামৰ স্বেচ্ছাসেৱী সংস্থাটোৰ পৰামৰ্শদাতা তথা সমাজকৰ্মী পূজা নিৰলা ই কয়-“ লকডাউনে জীৱিকালৈ সংকট নমাই আনিছে৷ আনকি এচামে ভিক্ষা বৃত্তি লবলৈয়ো বাধ্য হৈছে৷ এয়া হোৱাৰ কাৰণ হ’ল অসংগঠিত ক্ষেত্ৰৰ শ্ৰমিকৰ বাবে ৰাজ্যত সবল কোনো আইন প্ৰণয়ন কৰা হোৱা নাই, যিয়ে সামাজিক সুৰক্ষা নিশ্চিত কৰিব পাৰে৷ এনে জটিল পৰিস্থিতিৰ বাবেই এই মহিলা সকলে বৃত্তি পৰিৱৰ্তন কৰিবলগীয়া হৈছে আৰু আৰ্থিকভাৱে সংকটৰ সন্মুখীন হৈছে৷ চৰকাৰে অতিশিঘ্ৰে এইসকল মহিলাৰ বাবে ব্যৱস্থা গ্ৰহণ কৰা উচিত৷ জীৱন-জীৱিকাৰ প্ৰশ্নক অৱজ্ঞা কৰি সমাজ নিৰ্মাণ যিহেতু অসম্ভৱ সেয়ে এনে মহিলা সকলৰ অধিকাৰৰ বাবে চৰকাৰে বিশেষ পদক্ষেপ গ্ৰহণ কৰক৷ ’’\nএকেদৰে ডিব্ৰুগড় বিশ্ববিদ্যালয় আৰু অমিয় কুমাৰ দাস সামাজিক পৰিৱৰ্তন আৰু উন্নয়ন প্ৰতিষ্ঠানৰ প্ৰাক্তন গৱেষিকা ডক্টৰ সোণালী শৰ্মা ই এই সন্দৰ্ভত কয়-“কামৰূপ মহানগৰ জিলাৰ বিভিন্ন স্থানত মহিলাই আৰ্থিক স্বাৱলম্বীতাৰ বাবে বিভিন্ন প্ৰক্ৰিয়াৰে ওলাই অহাতো তাৎপৰ্যপূৰ্ণ ঘটনা৷ এয়া লকডাউনৰ স্বত:স্ফুত প্ৰভাৱ৷ বিশেষকৈ বিভিন্ন পথত মহিলাই ক্ষুদ্ৰ ক্ষুদ্ৰ ব্যৱসায় আৰম্ভ কৰি ৰাজ্যত এক সামাজিক পৰিৱৰ্তনৰ সূচনা কৰিছে৷ স্ব-নিৰ্ভৰশীলতাৰ অন্য এক গতিশীলতা আমি দেখিবলৈ পাইছো৷ ব্যক্তিগতভাৱে আমি উপলব্ধি কৰিছো যে আৰ্থিক সংকট দুৰ কৰিবলৈ বা জীৱিকা পৰিৱৰ্তনৰ বাবে যদিও এইৰূপ দেখিবলৈ পোৱা গৈছে প্ৰকৃততে এনে ঘটনাই প্ৰমাণ কৰিছে যে মহিলা সবলীকৰণ থমকি ৰোৱা নাই৷ বৰং মহিলা হোৱা বাবেই যি কাম হেৰুৱাইছে,সেই নাৰীয়ে আকৌ মহিলা হোৱা বাবেই প্ৰশাসনৰ বাধা অতিক্ৰমি পথত স্বাস্থ্যবিধি মানি চলি জীৱিকাৰ নতুন ভেটি নিৰ্মাণ কৰিছে৷’’\nৰাজপথ-পদপথ-উপপথত ক্ষুদ্ৰ ক্ষুদ্ৰ ব্যৱসায়েৰে মহিলাই যিদৰে আধিপত্য বিস্তাৰ কৰিছে, এয়াই সমাজৰ তথাকথিত লিংগ ভিত্তিক কৰ্মবিভাজনক নসাৎ কৰিছে৷\nআনহাতে এগৰাকী সামাজিক কৰ্মী ৰিহান আলী য়ে কয়-“ লকডাউনৰ দ্বাৰা ৰাজ্যত মহিলা সকল কিদৰে প্ৰভাৱিত হৈছে তাৰেই এক নতুন ৰূপ কামৰূপ মহানগৰ জিলাৰ বিভিন্ন ৰাজপথ-পদপথ-উপপথত দেখা গৈছে৷ প্ৰকৃততে এইসকল নাৰীয়ে ক্ষুদ্ৰ ব্যৱসায় আৰম্ভ কৰি দেখুৱাইছে যে জিলাখনৰ ৰাজপথত যি কাম পুৰুষে কৰিব পৰা নাই সেয়া নাৰীয়ে সম্ভৱ কৰি তুলিছে৷ তেওঁলোকে লকডাউনে জুৰুলা কৰা সমাজখনক পূনৰ আৰ্থিক ভাৱে চহকী কৰি তোলাৰ বাবে আগবাঢ়ি অহা সন্মুখৰ সেনানী হৈ পৰিছে৷ এয়া কেৱল কামৰূপ মহানগৰৰ অলিয়েগলিয়েই নহয়, ৰাজ্যৰ বিভিন্ন প্ৰান্তত লকডাউনৰ সময়ত নাৰীয়ে পুৰুষতকৈ এঢাপ আগবাঢ়ি ওলাই অহা পৰিলক্ষিত হৈছে৷ যি পুৰুষে একোখন ঘৰৰ সকলো দিশ চম্ভালি লৈছিল, ঘৰখনৰ বিভিন্ন ক্ষেত্ৰত নিৰ্ণায়ক ভূমিকা লৈছিল সেই ঘৰৰ পুৰুষজন আজিৰ পৰিস্থিতিত পিছত থাকিবলগীয়া হৈছে আৰু মহিলাগৰাকীয়ে ঘৰখনক সন্মুখৰ পৰা নেতৃত্ব দিবলৈ ওলাই আহিছে৷ এয়া এক বিশেষ পৰিৱৰ্তন৷\nতাৎপৰ্যপূৰ্ণ যে অসমৰ ৰাজধানীত অৱস্থিত কামৰূপ মহানগৰ জিলাৰ ৰাজপথ-পদপথ-উপপথত ক্ষুদ্ৰ ক্ষুদ্ৰ ব্যৱসায়েৰে মহিলাই যিদৰে আধিপত্য বিস্তাৰ কৰিছে, এয়াই সমাজৰ তথাকথিত লিংগ ভিত্তিক কৰ্মবিভাজনক নসাৎ কৰিছে৷ ভানুমতী ৰায়ে ৰিক্সাত চলন্ত ফলৰ বিপনীৰে ব্যৱসায় কৰি, গোলাপী দাসে তিনিচকীয়া ঠেলাত ভ্ৰাম্যমাণ শাক-পাচলিৰ ব্যৱসায় কৰি, সবিতা গৰ, কৌশল্যা গোৱালা, গীতা দৰ্জী, মইনা উপাধ্যায়ৰ দৰে মহিলাই পুৰুষ থকাৰ পিছতো সন্মুখৰ পৰা নিজৰ পৰিয়ালক নেতৃত্ব দিছে অৰ্থনৈতিকভাৱে৷ অথচ এই সকল নাৰীৰ নাই কোনো উচ্চ শিক্ষা, নাই বহু মূলধন৷ তথাপিও লকডাউন কালত পথৰ দাঁতিত স্বাধিকাৰ সাব্যস্ত কৰি আধিপত্য বিস্তাৰ কৰি প্ৰমাণ কৰি দিছে- মহিলা হোৱা বাবে কাম হেৰুৱা নাৰীয়ে মহিলা হোৱাৰ বাবেই স্ব-নিয়োযোজনাৰে একোখন ঘৰক সন্মুখৰ পৰা নেতৃত্ব দিব পাৰে৷ সংকটৰ সময়তো অৰ্থনৈতিক বিপ্লৱৰ বাটেৰে আগুৱাব পাৰে৷ ♦\n(দিগন্ত শৰ্মা–ৰাষ্ট্ৰসংঘ জনসংখ্যা নিধি আৰু পপুলেচন ফাৰ্ষ্ট ,মুম্বাইৰ ‘লাডলী মেডিয়া ফেলশ্বিপ’ প্ৰাপক সাংবাদিক। এই প্ৰতিবেদন ফেলশ্বিপৰ অংশ। প্ৰতিবেদনত প্ৰকাশিত মন্তব্য সাংবাদিক গৰাকীৰ নিজা। মন্তব্যৰ সতে unfpa আৰু population first জৰিত নহয়।)\nPrevious বিশ্ব ফটোগ্ৰাফী দিৱস আৰু চেলফিৰ বুৰঞ্জী\nNext এখন চিন্তাউদ্ৰেককাৰী গ্ৰন্থ:চেপিয়েনছ্, এ ব্ৰীফ হিষ্টৰী অফ মেনকাইণ্ড\nএইচ.আই.ভি আক্ৰান্ত নাৰীৰ বিলৈ: লকডাউনৰ ফলত জীৱনদায়িনী ঔষধৰ বাবে হাহাকাৰ\nঅনিৰ্বাপিত বাঘজান : পুঁজিবাদৰ হাতোৰাত বন্দী মানুহ-প্ৰকৃতি-ঐতিহ্য\nবিশ্বৰ সৰ্ববৃহৎ মৌমাখিৰ পুনৰাৱিস্কাৰ


খাছি পাহাৰলৈ ৰে’ল সম্প্ৰসাৰণে হিংসাত্মক ৰূপ ল’ব পাৰে নেকি? - ChandubiNews\nখাছি পাহাৰলৈ ৰে’ল সম্প্ৰসাৰণে হিংসাত্মক ৰূপ ল’ব পাৰে নেকি?\nভাৰতীয় ৰে’লৰ মানচিত্ৰত খাছি পাহাৰৰ বৰ্ণিহাটলৈকে অন্তৰ্ভূক্তিৰ সময়ছোৱাতে খাছি ছাত্ৰ সন্থা হঠাৎ প্ৰতিবাদত সৰৱ হৈ উঠা দেখা গৈছে। ছাত্ৰ সংগঠনটোৰ সদস্যসকলে যিকোনো প্ৰকাৰে খাছি পাহাৰলৈ ৰে’লপথ সম্প্ৰসাৰণ বন্ধ কৰাৰ বাবে ঠায়ে ঠায়ে হিংসাত্মক ৰূপ লোৱা দেখা গৈছে।\nউল্লেখযোগ্য যে যোৱা ২৯ মে’ শনিবাৰে অচিনাক্ত কোনো দুষ্কৃতিকাৰীয়ে পে’ট্ৰল বোমা নিক্ষেপ কৰে শ্বিলঙৰ লাবানত থকা সমাজ কল্যাণ বিভাগৰ কাৰ্যলয় চৌহদলৈ। তেনেদৰে ৰিন্‌জা থানাৰ নিচেই ওচৰত এখন বাহনক উদ্দেশ্য কৰিও পেট্ৰল বোমা নিক্ষেপ কৰে।\nউক্ত দিনটোতে নংপোৰ সমীপৱৰ্তী ৰংঘানা গাঁৱৰ কাষত থকা এন এফ ৰে’লৱেৰ এটা শিৱিৰত ছাত্ৰ সংগঠনটোৰ সমৰ্থকে অগ্নি সংযোগ কৰাৰ ফলত সাতখন ডাম্পাৰ, এটা ভাইব্ৰেটৰ মেচিন, চাৰিটা আৰ্থমুভাৰ লগতে কেইবাকোটি টকা মূল্যৰ যন্ত্ৰপাতি নষ্ট হয়। ৰি–ভয় জিলাৰ আৰক্ষী অধীক্ষক ৰমেশ সিঙৰ সৈতে উক্ত সমৰ্থকৰ দলটোৱে বাদানুবাদত লিপ্ত হয়। শেষত সমৰ্থকৰ দলটোক নংপো আৰক্ষী থানালৈ অনা হয় যদিও উক্ত কাৰ্যৰ সমৰ্থনত থানা চৌহদতে ধৰ্ণা দিয়াত উপায়হীন আৰক্ষীয়ে লাঠি চালনা কৰে।\nমেঘালয়ৰ খাছি পাহাৰলৈ ৰে’লপথ সম্প্ৰসাৰণত খাছি ছাত্ৰ সন্থাই বিৰোধিতা কৰি আহিলেও আন্দোলনৰ কাৰ্যসূচী গ্ৰহণ কৰা পৰিলক্ষিত হোৱা নাছিল। যোৱা ২৯ মে’ত প্ৰতিবাদৰ নামত ছাত্ৰ সংগঠনটোৱে ৰি–ভয় জিলাত ৰে’ল বিভাগৰ বৃহৎ পৰিমাণৰ সম্পত্তিৰ ওপৰত যি ধ্বংসাত্মক কায্য সংঘটিত কৰিলে ৰাজ্যখনৰ আগন্তুক বিধানসভা নিৰ্বাচনত এক উত্তপ্ত পৰিস্থিতিৰ সৃষ্টি হ’ব পাৰে বুলি এচামে অনুমান কৰিছে। ৰে’লপথ নিৰ্মাণৰ ফলত খাছি পাহাৰত অনা–খাছিৰ অনুপ্ৰৱেশ বৃদ্ধি আৰু খিলঞ্জীয়াৰ অস্তিত্ব বিপন্ন হোৱাৰ আশংকাত ৰাজ্যখনৰ সাধাৰণ নাগৰিক শংকিত হৈ পৰিছে। সেয়ে ৰে’লপথ সম্প্ৰসাৰণৰ বিৰোধিতাৰে খাছি ছাত্ৰ সন্থাই খিলঞ্জীয়াক ঐক্যবদ্ধ কৰাৰ অভিযান আৰম্ভ কৰিছে বুলি সংবাদ মাধ্যমত প্ৰকাশ। গতিকে আগন্তুক নিৰ্বাচনত ৰে’লপথ নিৰ্মাণৰ বিষয়টো এক নিৰ্বাচনী ইছ্যু হ’বও পাৰে।


“ভিন্নজনৰ দৃষ্টিত জনতাৰ বিষ্ণুৰাভা” ( অঞ্জনা তামুলী) - সাহিত্য ডট অৰ্গ\nJune 14, 2014 March 10, 2021 1 Comment\nবিষ্ণুৰাভাই সামাজিক, সাংস্কৃতিক ক্ষেত্ৰত শঙ্কৰদেৱৰ অৱদান স্বীকাৰ কৰি অসমৰ নতুন ৰূপ দিয়াৰ প্ৰয়াস কৰিছিল। এইখিনি কৰোঁতে শঙ্কৰদেৱৰ মূল্যায়ন অৰ্থাৎ শঙ্কৰদেৱৰ সাংস্কৃতিক চেতনাৰ প্ৰভাৱৰপৰা আঁতৰি অহা নাছিল। শঙ্কৰদেৱৰ আদৰ্শত অনুৰক্ত আছিল বাবেই ৰাভাৰ জাতীয়তাবাদ আছিল উদাৰ, গভীৰ, নাছিল সংকীৰ্ণ মনোভাৱৰ চামনি। মহান প্ৰয়াস আছিল জাতিভেদ, বৰ্ণভেদ সাম্প্ৰদায়িকতাৰ ঊৰ্দ্ধত এক মহান সংস্কৃতি গঢ়ি তোলাৰ। সমাজৰ জাতিভেদ, বৰ্ণভেদৰ বিষাক্ত বীজাণূৰ কথা মৰ্মে মৰ্মে অনুভৱ কৰিছিল। সেয়েহে তেওঁ পাপকহে ঘিণাইছিল পাপীক নহয়। সমগ্ৰ জীৱনটোৱেই ৰাইজৰ স্বাৰ্থত উৎসৰ্গা কৰিছিল। তেওঁ আছিল প্ৰকৃতাৰ্থত বিপ্লৱী।\nতেখেতৰ মৃত্যুৰ পিছতেই ডঃ ভূপেন হাজৰিকাই কৈছিল- বিষ্ণুপ্ৰসাদ ৰাভাই পাৰ্থিৱ অস্তিত্ব হেৰুওৱা এমাহ হ‘ল। যোৱা জুনৰ কুৰি তাৰিখে শোণিতপুৰৰ মৰাভৰালী আৰু লুইতৰ সঙ্গমস্থলত উদ্দাম বিপ্লৱী ৰাভাৰ দেহা চিতাগ্নিয়ে সামৰি ল’লে। একুৰা জুইক চিতাৰ জুইয়ে একে কৰি অমৰ জুইত পৰিণত কৰি পেলালে। বিপ্লৱী মনৰ লোকৰ মনত সৰু সৰু জুই জ্বলালেই বিষ্ণু ৰাভাৰ আদৰ্শই শান্তি পাব। অসমৰ চিৰ যৌৱনৰ প্ৰকাশ সেমেকি গ’লেহে বিষ্ণু ৰাভাৰ মনৰ অগনিয়ে কষ্ট পাব। বিষ্ণুদাৰ কিছু সোঁৱৰণীত আকৌ হাজৰীকাই লিখিছিল- গুৱাহাটীৰ এখন বিহু সন্মিলনত ৰাভাদেৱে ভাষণত কৈছিল, “আপোনালোকে মোক কয় জীৱন শিল্পী,” মই যদি সঁচাই শিল্পী হওঁ তেনেহলে সেয়া ভগৱানৰ কৃপাত নহওঁ, জনতাৰ সৃজন শক্তিতহে। ভূপেন হাজৰিকাও ৰাভাৰ অতি প্ৰিয় শিষ্য আছিল।\nবিভিন্ন জনে কি কৈছিল ৰাভাৰ বিষয়ে-\nঅন্নদা শঙ্কৰ ৰায়- হাতত ষ্টেনগান লৈ গান গাই, ছবি আঁকি, সাহিত্য ৰচাৰ উদাহৰণ ইটালীয় নৱন্যাস যুগত আছে বুলি শুনা যায়। কিন্তু এই দেশত এনে সব্যসাচীৰ দৃষ্টান্ত বিৰল। তেওঁৰ সমগ্ৰ কৰ্ম প্ৰচেষ্টাকে ধৰি ৰখাৰ চেষ্টা কৰা উচিত।\nৰত্ন ওজা- ’যি শিল্পী জনতাৰ বাবে নাচি, গান গাই, গীত, কবিতা, গল্প, উপন্যাস ৰচি, মঞ্চ পৰ্দাত অভিনয় কৰি, চিত্ৰ আঁকি, বক্তৃতা দি, ৰাজনীতি এই সকলোবোৰ কৰি অথবা যিকোনো এবিধ কৰি আকৰ্ষণত পৰিণত হয় আৰু ব্যক্তিগত জীৱনতো ৰাইজৰ মাজতে থাকি সেই আকৰ্ষণ অক্ষত ৰাখে তেনে শিল্পীৰ জীৱন ব্যতিক্ৰমৰো ব্যতিক্ৰমৰ ঐতিহ্য আমাৰ অসমত আছে।’\nহেমাঙ্গ বিশ্বাস- ‘ৰাভাই বিপ্লৱী কমিউনিষ্ট পাৰ্টিৰ সভ্য হিচাপে সমাজবাদ প্ৰতিষ্ঠাৰ কাৰণে একালত যি বন্দুক তুলি লৈছিল, সেই হাতেৰেই তেওঁ শতাধিক গীত ৰচনা কৰিছে। সেই হাতেৰেই ছবি আঁকিছে। গাঁৱৰ কৃষকৰ লগত একেলগে নাচিছে , গাইছে। অসমৰ ঐতিহ্যমূলক ওজাপালি, সত্ৰীয়া নাচ, বৰ্হিজগতত সুধী সমাজৰ আগত পৰিবেশন কৰিছে। জীৱনৰ বহুকাল যাৰ কাৰাগাৰৰ অন্তৰালত তেঁৱেই আকৌ ফিল্ম ষ্টুডিঅ‘ৰ বন্তিৰ পোহৰত থাকি চিত্ৰ পৰিচলনা কৰিছে। ৰাভা আছিল পাহাৰ আৰু সমতলৰ সবাতোকৈ প্ৰিয় লোক- সমন্বয়ৰ হেতু।‘\nডঃ বীৰেন্দ্ৰ কুমাৰ ভট্টাচাৰ্য- ১৯৭৯-৮০ চনৰ গণ আন্দোলনৰ পটভূমিত ‘জুনাৰেঙ্গী দুলীয়াজান, ওলাই আহা মইনাজান‘ বুলি আকৌ জাগ্ৰত জন গণ ‘আহ ঔ আহ ওলাই আহ‘ ধ্বনিৰে ‘তেজ দিম তেল নিদিও‘ ৰক্ত লেখাৰে শত দুলাল আহিছে, শত খৰ্গেশ্বৰ তালুকদাৰ, দিলীপ হুজুৰীয়ে শ্বহীদ মন্ত্ৰেৰে আকাশে-বতাহে জাগৃতিৰ মহাবাণী উচ্চাৰি আছে। ৰাভাহঁত এদিন আগবাঢ়ি আহিছিল জনতাৰ মাজলৈ, বিপ্লৱী মন লৈ। আজিৰ নিচিনা ছাত্ৰ আন্দোলনৰ দৰে ১৯৩০ খৃষ্টাব্দত কোচবিহাৰত ছাত্ৰ আন্দোলনৰ লগত জঁপিয়াই পৰি দেশৰ বন্ধন শিকলি চিঙিবলৈ আপ্ৰাণ কষ্টেৰে সংগ্ৰাম কৰিছিল ৰাভায়ো।\nঅসমৰ জনপ্ৰিয় সাহিত্যিক সাংবাদিক চন্দ্ৰপ্ৰসাদ শইকীয়াৰ সম্পাদিত ‘প্ৰকাশ‘ আলোচনীৰ গ্ৰন্থ সমালোচনাত ডঃ সত্যেন্দ্ৰ নাথ শৰ্মাই লিখিছিল- “বিষ্ণু প্ৰসাদ ৰাভা বৰ্তমান যুগৰ এক ৰহস্যময় চৰিত্ৰ। অসীম সম্ভাৱনা সুপ্ত হৈ থকা, মাজে মাজে মাত্ৰ সেই সম্ভাৱনাসমূহে অস্তিত্বৰ সঁহাৰি দিয়া এই সৰ্বগুণী বিপ্লৱী শিল্পী গৰাকীক মধ্যযুগৰ ইটালীৰ ৰোমান্টিক ভাৱাপন্ন, প্ৰতিভা চঞ্চল বেনভেনটো ছেলেনিৰ লগত তুলনা কৰিবৰ মন যায়।”\nসাহিত্যিক তিলক হাজৰিকাদেৱে মত প্ৰকাশ কৰিছে- ৰাভা এজন আঁকোৰগোজ স্বভাৱৰ কমিউনিষ্ট নহয়, প্ৰধানতঃ আদৰ্শবাদী। সেইবাবে তেওঁ শঙ্কৰদেৱৰো ভকত, গান্ধীৰো গুণমুগ্ধ। ৰাভাই শঙ্কৰদেৱৰ সমাজ বিপ্লৱক এক যোগাত্মক দৃষ্টিভঙ্গীৰে বিশ্লেষণ কৰিবলৈ আৰু বৈজ্ঞানিক ব্যাখ্যাৰে গ্ৰহণ কৰিবলৈ চেষ্টা কৰিছে। ইয়াকে কৰোঁতে সাম্যবাদৰ দৰ্শন তেওঁৰ সহায়ক হোৱা যেন লাগে।\nকবি সাহিত্যিক অমলেন্দু গুহই কৈছিল – ‘বিষ্ণুৰাভা যেন অসমৰেই প্ৰতীক। বিভিন্ন সাধনা আৰু বহুমুখী প্ৰচেষ্টাৰ মাজেদি তেওঁ লক্ষ্যৰ সেই ঐক্যত উপনীত হৈছিলগৈ যি আজি অসমৰ তথা ভাৰতৰ শোষিত সমাজৰ শ্ৰমিক কৃষক আৰু দাৰিদ্ৰ উপজাতীয় মানুহৰ জীয়াই থকাৰ আন্দোলনৰ কেন্দ্ৰবিন্দু।‘\nবঙ্গদেশৰ নিৰঞ্জন সেনগুপ্তই কৈছিল- ‘তেওঁ দুজন ৰাভাক চিনি পায়, এজনে গান গায়, নৃত্য কৰে, লিখে আৰু হো হোকৈ আপোনভোলা হৈ হাঁহে, আনজনে নিজৰ ভিতৰত ষ্টেনগান লৈ কৃষক বিদ্ৰোহৰ পাতনি মেলে।‘\nলক্ষ্যধৰ চৌধুৰীয়ে লিখিছিল- ‘নাঙল যাৰ মাটি তাৰ‘ এই আন্দোলনত ৰাভায়ো জঁপিয়াই পৰিছিল। ১৯৬৭ চনৰ কথা। আমি একেটা ৰাজনৈতিক মতবাদৰ সভ্য নহ‘লেও এটা কথাত আমাৰ ভিতৰত মিল আছিল। আমি বিৰোধী দলৰ এম.এল.এ.। তেতিয়াৰ শাসকদল আছিল কংগ্ৰেছ। বিৰোধী এম.এল.এ. হোৱা বাবেই চিলঙত ৰাভাক নিচেই ওচৰতে পাইছিলোঁ। তেতিয়াই তেওঁৰ মন বুজিবলৈ বৰ সুযোগ মিলিছিল। কিন্তু আকাশ লঙ্ঘা মনৰ ৰাভাক আমাৰ বাওনা মনেৰে সহজে জানিবলৈ বা বুজিবলৈ ভবামতে সহজ নহৈছিল। বিষ্ণুৰাভা ভ্ৰাম্যমান ব্যক্তি। শৰীৰ, মন সকলো থিৰেৰে থাকিব নোৱাৰে। উৰি ফুৰে, উৰা মাৰিব খোজে, বিপ্লৱৰ কঠিয়া সিঁচি। গাওঁ-ভূই গছকি সকলো তহিলং কৰে। এনেদৰে ঘূৰি ফুৰোঁতে ৰাভাদেৱক দেখিছিলোঁ আৰু কেতিয়াবা একেলগে বহি তেওঁৰ জ্ঞানগৰ্ভ আৰু তথ্যপূৰ্ণ কথা শুনাৰ সৌভাগ্যও ঘটিছিল।\nঅসম গৌৰৱ হেম বৰুৱাই কৈছিল- স্বাধীন ভাৰতত যি গৰাকী শিল্পী-সংস্কৃতিৰ পূজাৰী, বিপ্লৱী পুৰুষক চৰকাৰে ডকাইত বুলি গণ্য কৰিছিল, সেইজন মহান দেশপ্ৰেমিক হ‘ল বিষ্ণুপ্ৰসাদ ৰাভা। সাংস্কৃতিক সমন্বয়ৰ সাক্ষী ‘বিষ্ণুৰাভা‘ত ডঃ প্ৰমোদ চন্দ্ৰ ভট্টাচাৰ্যই লিখিছিল – ‘লক্ষ্মীনাথ বেজবৰুৱাৰ পিছত যথাক্ৰমে জ্যোতিপ্ৰসাদ আগৰৱালা, বিষ্ণুপ্ৰসাদ ৰাভা, ফণী শৰ্মা, কমল নাৰায়ণ চৌধুৰী, বীৰেন্দ্ৰনাথ দত্ত, তফজ্জুল আলি, দিলীপ কুমাৰ শৰ্মা, লক্ষহীৰা দাস, সুদক্ষিণা শৰ্মা আদিয়ে নিজৰ নিজৰ বৰঙণি যোগাইছে।‘\nৰাভা আছিল সহস্ৰ গুণৰ অধিকাৰী। ধৈৰ্য, সাহসী, কষ্টসহিষ্ণু, চিত্ত আকৰ্ষক, প্ৰেমিক, শিল্পী, বিপ্লৱী, কঠোৰ মনোবলী। আজি ৰাভাৰ গুণৰ হীৰাৰ পানী চাৰিওফালে চিটিকি পৰিবলৈ ধৰিছে। মৌ বৰষা বক্তৃতা দিব পাৰিছিল তেওঁ। তেওঁৰ কথাই আছিল বক্তৃতা। জীৱনত বেছিভাগ সময় অসমৰ বাহিৰত থাকিও মৰ্মে মৰ্মে উপলব্ধি কৰিছিল- অসমীয়া জাতিৰ দুখ-যন্ত্ৰণা, বুঢ়া লুইতৰ বিননি। ৰাভা আছিল একেৰাহে কবি, নাট্যকাৰ, গল্পকাৰ, ঔপন্যাসিক, প্ৰৱন্ধকাৰ, খেলুৱৈ, চিত্ৰকৰ, ৰান্ধনি, নৃত্য-বিশাৰদ, যুগস্ৰষ্টা, কথা সাহিত্যিক, কন্ঠ শিল্পী, বাদ্য শিল্পী, ভাস্কৰ্যবিদ, সুৰকাৰ, ৰাজনৈতিক নেতা, সশস্ত্ৰ বিপ্লৱী, জীৱনটোৱেই সংগ্ৰামী ।\nবিষ্ণুৰাভা, তোমাৰদৰে বীৰ পুৰুষ এজনক শত-সহস্ৰ প্ৰণিপাত জনাইছোঁ।\n← শব্দেৰে ছন্দেৰে একাঁজলি শ্ৰদ্ধাঞ্জলি\nসম্পাদকীয় (মৃদুল কুমাৰ শৰ্মা) →\nহেৰাইছে নেকি আধ্যাত্মিকতা? যদি হেৰাইছে কাৰ বাবে হেৰাইছে? (-মল্লিকা কলিতা)\nঅসমীয়া শিশু-আলোচনীৰ ১২৭ বছৰ : এক অসম্পূৰ্ণ আলোচনা (শান্তনু কৌশিক বৰুৱা)\nঅ’ মোৰ আপোনাৰ দেশ (নেপালী ভাষাত)\nভাল লাগিলে ৷৷ বহু সিকিব পালো ৷৷


অসম-মেঘালয় সীমা সমস্যাৰ সন্দৰ্ভত জাতীয় সংগঠনৰ প্ৰতিবাদ -\nHomeআঞ্চলিকঅসম-মেঘালয় সীমা সমস্যাৰ সন্দৰ্ভত জাতীয় সংগঠনৰ প্ৰতিবাদ\nঅসম-মেঘালয় সীমা সমস্যাৰ সন্দৰ্ভত জাতীয় সংগঠনৰ প্ৰতিবাদ\nবকোঃ অসম-মেঘালয়ৰ সীমা সমস্যাৰ স্থায়ী সমাধানৰ দাবীত বকোত এক প্ৰতিবাদী সমদল ওলিওৱা হয়। এই প্ৰতিবাদী সমদলৰ নেতৃত্ব দিয়ে কামৰূপ জিলা ৰাভা ছাত্ৰ সন্থা, কামৰূপ জিলা ৰাভা মহিলা পৰিষদ আৰু কামৰূপ জিলা ষষ্ঠ অনুসূচী দাবী সমিতিয়ে৷\nকামৰূপ জিলা ৰাভা ছাত্ৰ সন্থাৰ কাৰ্যালয়ৰ পৰা এই সমদল আৰম্ভ কৰি বকো বজাৰৰ মাজেৰে আহি বকো চক্ৰ বিষয়াৰ কাৰ্যালয়ত উপস্থিত হয় প্ৰতিবাদী দলটো৷ ‘মেঘালয়ৰ আগ্ৰাসন নচলিব, সীমা সমস্যা সমাধান কৰক, অসমৰ মাটি মেঘালয়ক এৰি দিয়া নহ’ব’-আদি শ্ল’গানেৰে উত্তাল কৰি তোলে বকোৰ ৰাজপথ৷\nবকো ৰাজহচক্ৰ বিষয়াৰ জৰিয়তে মন্ত্ৰী অতুল বৰালৈ সীমা সমস্যা সমাধানৰ দাবীসম্বলিত এখন স্মাৰক-পত্ৰ প্ৰেৰণ কৰে প্ৰতিবাদকাৰীসকলে।\nPrevious articleভাছা তাপুত উদ্ধাৰ কাৰ মৃতদেহ? উদ্বিগ্ন ইন্দ্ৰেশ্বৰ বৰাৰ পৰিয়াল\nNext articleআৰক্ষীৰ জালত ভূ-মাফিয়া, ট্ৰাকৰ পৰাও ধনসংগ্ৰহৰ অভিযোগ\nমৃতক কাৰ? এটা মৃতদেহক লৈ লামডিঙত টনা আজোৰা দূই পক্ষৰ; ঘটনাটো কি?\nজ্যেষ্ঠ অধিবক্তা নিলয় দত্ত আৰু নাই\nপথাৰত গৰু চৰাবলৈ গৈ ও সাৰি নগ’ল মহিলা; চোকা অস্ত্ৰ দেখুৱাই বিবস্ত্ৰ কৰি যৌন নিৰ্যাতন; ভাইৰেল ভিডিঅ’,এইবাৰ নলবাৰী।


‘মোৰ জীৱনৰ প্ৰতিটো অভিজ্ঞতাই মোৰ ডিজাইনক প্ৰভাৱাম্বিত কৰে’ – পল্লৱী ফলী\n‘‘এগৰাকী বিনিয়োগকাৰীৰ জীৱন প্ৰতিবন্ধকতাৰে পূৰ্ণ আৰু এইবোৰে আপোনাৰ দুৱাৰত প্ৰতিদিনে টুকুৰিয়ায়। এই দৈনিক প্ৰত্যাহ্বানসমূহ তদাৰক কৰাটো অতীৱ প্ৰয়োজনীয় যাতে আমি ডাঙৰ সমস্যা সম্পূৰ্ণৰূপে এৰাই চলিব পাৰোঁ,’’ পল্লৱী ফলে বুটিক জুৱেলাৰ্ছৰ প্ৰতিষ্ঠাপক পল্লৱী ফলেই এইদৰে কয়।\nবাংগালুৰুত পল্লৱীৰ বুটিক এটা ডিজাইন ষ্টুডিঅ’ৰ দৰে য’ত তেওঁ আৰু তেওঁৰ দলটোৱে তেওঁলোকৰ নতুন আৰ্হিৰ ধাৰণাসমূহৰ আকাৰ দিয়ে।\nতেওঁ আৰু তেওঁৰ দলটোৱে ক্লায়েণ্ট সকলৰ বাবে ডিজাইন প্ৰদান কৰে আৰু আন্তঃৰাষ্ট্ৰীয় বি ২ বি প্ৰকল্প পৰিচালনাও কৰে। অতিৰিক্তভাৱে, ষ্টুডিঅ’টোৱে ৰাষ্ট্ৰীয় আৰু আন্তঃৰাষ্ট্ৰীয় ব্ৰেণ্ডৰ জুৱেলাৰীৰ ডিজাইন কৰে।\nযেতিয়া পল্লৱী কামৰ পৰা আঁতৰি থাকে তেতিয়া তেওঁ এন.আই.এফ.টি আৰু জি.আই.এত অতিথি অধ্যাপক হিচাপে কাম কৰে। তেওঁ আন্তঃৰাষ্ট্ৰীয় ডিজাইন মহাবিদ্যালয়সমূহৰ বাবে বিভিন্ন পাঠ্যক্ৰমো প্ৰস্তুত কৰিছে । ‘‘মই বিশ্বাস কৰোঁ যে ব্যৱসায়ৰ মূল শক্তি হ’ল ডিজাইন। মই গঢ় দিয়া পাঠ্যক্ৰমসমূহত, মই সৃজনীশীলতা আনিবলৈ আৰু বৃদ্ধি কৰিবলৈ চেষ্টা কৰে।’’\n৪ বছৰতে পল্লৱীয়ে ছবি আঁকি ভাল পাইছিল আৰু বহুতো প্ৰতিযোগিতাত জয় লাভ কৰিছিল। তেওঁৰ আটাইতকৈ স্মৰণীয় মুহুৰ্তটো হ’ল তেওঁৰ পিতৃৰ ফালৰ আইতাক কৰ্কট ৰোগৰ কেম’থেৰাপীৰ ৰোগী হোৱাৰ স্বতেও পল্লবীৰ বিদ্যালয়লৈ আহিছিল। ‘‘তেওঁ মোৰ বঁটা সংগ্ৰহ কৰিছিল আৰু সেইটো অনুপ্ৰেৰণা আজিও মোৰ লগত আছে।’’\nপল্লৱীয়ে নাইনিতালৰ শ্বেৰউড মহাবিদ্যালয়ত অধ্যয়ন কৰিছিল য’ত তেওঁ নিজৰ কলাৰ প্ৰতি প্ৰেম আৱিস্কাৰ কৰিছিল। ‘‘আমি পাহাৰলৈ গৈ প্ৰাকৃতিক সৌন্দৰ্য উপভোগ কৰিছিলো আৰু মই কেৱল বহি বহি ছবি আঁকিবলৈ বিচাৰিছিলো। প্ৰকৃতি মোৰ আটাইতকৈ অনুপ্ৰেৰণাদায়ক আছিল।’’\nতেওঁ নতুন দিল্লীৰ নেছনেল ইনিষ্টিটিউট অৱ ফেছন টেকন’লজী (এন.আই.এফ.টি)ৰ পৰা ১৯৯৭-২০০০ চনত স্নাতক ডিগ্ৰী লাভ কৰি টানিস্কত কাম কৰিবলৈ আৰম্ভ কৰে। তেওঁ তাত প্ৰায় এক দশক আছিল।\nডিজাইনৰ বাবে অনুপ্ৰেৰণা\nপল্লৱীয়ে অনুভৱ কৰে যে তেওঁৰ অভিজ্ঞতাসমূহ তেওঁৰ বাবে অনুপ্ৰেৰণা ।\nমোৰ অভিজ্ঞতাসমূহে মোক শিকায় যে ডিজাইন হ'ল অভিজ্ঞতাৰদ্বাৰা অনুপ্ৰাণিত আৰু আপোনাক প্ৰকৃততে কিহে প্ৰভাৱাম্বিত কৰিছে, তাৰ প্ৰতিফলন। গতিকে ডিজাইন এটা উৎস আৰু ফলাফল ।\nতেওঁৰ বাবে এটা নতুন ডিজাইনৰ সংগ্ৰহ এটা নতুন আৰম্ভনি- ‘‘এটা নতুন বিশ্বত জগতৰ বিষয়ে অভিজ্ঞতা দিব, যিটোৱে ডিজাইনৰ দৃশ্যটো সঠিকভাৱে সৃষ্টি কৰে। সেয়ে মোৰ জীৱনৰ প্ৰতিটো অভিজ্ঞতাই মোৰ ডিজাইনৰ অনুপ্ৰেৰণা যোগায়। মই যাত্ৰা কৰিম আৰু নতুন সংস্কৃতিৰ অভিজ্ঞতা লৈ কলা চাব বিচৰাৰ লগতে ইতিহাস, প্ৰকৃতি অধ্যয়ন কৰি মোৰ জীৱনক বিকশিত কৰিব বিচাৰোঁ।’’\nপল্লৱীৰ পদক্ষেপসমূহে ইতিমধ্যে সমাদৰ লাভ কৰিছে আৰু তেওঁ সুখ্যাত এন.আই.ডি. বিজনেজ ৱৰ্ল্ড ডিজাইন পুৰস্কাৰ লাভ কৰিছে। এই বঁটা তেওঁ ‘‘সৰ্বোত্তম আনুষংগিক আৰ্হিৰ’’ শিতানত আমৰা নামৰ সংগ্ৰহৰ বাবে লাভ কৰিছিল। এই সংগ্ৰহত বাবে পল্লৱীয়ে সমসাময়িক ভাৰতীয় মহিলাৰ দৃষ্টিভংগীৰ প্ৰতিফলন ঘটাইছে।\nপল্লৱীয়ে বিশ্বাস কৰে যে কলা লিংগৰ দ্বাৰা নিৰ্ধাৰণ কৰিব নোৱাৰি ‘‘গুৰুত্বপূৰ্ণ বিষয়টো হ’ল আপোনাৰ কামটো জনাটো । অধিকাংশ ভাৰতীয় নগৰী য’ত আমি কাম কৰিছোঁ, মই এজন ব্যক্তিৰ প্ৰতি অপাৰ সন্মান দেখা পাওঁ যি এই কামটো জানে।’’\nপল্লৱী অৰ্লেণ্ড’ অৰলানদিনীৰ কামৰ দ্বাৰা অনুপ্ৰাণিত হৈছিল আৰু বহুতো সময় তেওঁ ডিজাইন কৰা বিষয়সমূহৰ মাষ্টাৰ ক্ৰাফটমেনৰ সৈতে কাম কৰিবলৈ বহু সময় ব্যয় কৰে।\nপল্লৱীয়ে বিশ্বাস কৰে যে মহিলা হিচাপে কিছুমান সমস্যা থকাৰ লগতে, কিছুমান সুবিধাও আছে। প্ৰত্যাহ্বানসমূহৰ স্বতেও, তেওঁ লক্ষ্যত স্থিৰ হৈ থকা আৰু প্ৰতিজনৰ কল্যাণৰ বাবে সচেষ্ট হোৱাত গুৰুত্ব দিয়ে।\nতেওঁৰ জীৱনত তিনিটা অভিন্ন উপাদান আছে। এটা হ’ল অবিৰাম বিশ্বাস- ‘বেয়া সময়. পাৰ হৈ যাব’ দ্বিতীয়টো হ’ল নিয়মানুবৰ্ত্তিতা। বৰ্ডিং বিদ্যালয়ত তেওঁ এই গুণ মজ্জাগত কৰি লৈছিল আৰু নিজৰ স্বাস্থ্য আৰু খাদ্য অভ্যাসৰ বাবে অতি সজাগ আছিল।\n‘‘মোৰ পিতৃ ৬৩ বছৰ বয়সীয়া আৰু প্ৰতিদিনে এঘণ্টা দৌৰে, তেওঁ এজন মাৰাথান দৌৰবিদৰ দৰে। তেওঁ মোক কয়- ‘ তুমি প্ৰতিদিনে যিটো কাম সুশৃংখলভাৱে সদায়ে কৰা সেই কামটো যিকোনো সময়তে কৰি থাকিবা।’ মই তেওঁৰ জীৱন অনুপ্ৰেৰণাদায়ক বুলি অনুভৱ কৰোঁ।\nতৃতীয়টো তেওঁৰ পৰিয়ালৰ আৰু অন্তৰংগ বন্ধুসকলৰ প্ৰতি থকা মৰম যিসকল তেওঁৰ সমৰ্থনৰ স্তম্ভ আছিল, ‘‘মোৰ স্বামী নেইল সদায়ে তাত আছিল। মই তেওঁৰ কৰ্মক সদায়ে প্ৰশংসা কৰোঁ আৰু তেওঁৰ সৰলতাক প্ৰশংসা কৰোঁ। মোৰ কন্যা নিয়া মোৰ অবিৰত অনুপ্ৰেৰণা আছিল, তেওঁ ষ্টুডিঅ’ত থাকি মোৰ ডিজাইন দলৰ অংশ বুলি কৈ ভাল পাইছিল। সপ্তাহানকত তেওঁ মোৰ সৈতে ষ্টুডিঅ’ত আছিল।’’ তেওঁ প্ৰতিদিনে উতফুল্লিত হয়, এইটো তেওঁৰ ডিজাইনৰ প্ৰতি অহেতুক প্ৰেম।\nহাৰষ্টৰীয়ে পল্লৱীক লগ ধৰে আৰু আমাৰ বাৰ্তালাপৰ এয়া কিয়দংশ।


cbi raided guwahati based ngo in fcra certificate scam in home ministry of india– News18 assam\nFCRA কেলেংকাৰীত নাম সাঙোৰ খোৱা অসমৰ NGOৰ কাৰ্যালয়ত CBIৰ অভিযান, মুঠ ১৪ জন জালত\nFCRA Scam: কেলেংকাৰীত জড়িত কেন্দ্ৰীয় গৃহ মন্ত্ৰালয়ৰ ১৪জন কৰ্মচাৰীক গ্ৰেপ্তাৰ কৰাৰ বিপৰীতে ৩৬টা নিজাববীয়া গোচৰ ৰুজু কৰিছে CBIয়ে।\nLast Updated : May 12, 2022, 20:44 IST\nসমগ্ৰ দেশত কেন্দ্ৰীয় গৃহমন্ত্ৰালয় (Home Ministry)ৰ একাংশ কৰ্মচাৰীয়ে সংঘটিত কৰিছে এক ভয়ংকৰ কেলেংকাৰী ৷ Foreign Contribution (Regulation) Amendment Act, 2020 চমুকৈ FCRAৰ অধীনত কিছুমান NGOৰ সৈতে মিলি ভুৱা নথি পত্ৰৰে লুণ্ঠন কৰাৰ চেষ্টা কৰিছিল দেশৰ গৃহমন্ত্ৰালয়ৰ একাংশ কৰ্মচাৰীয়ে ৷ কৰ্মচাৰীৰ এই কু কীৰ্তি পোহৰলৈ অহাৰ পাছতেই সমগ্ৰ ঘটনাৰ দেশৰ গৃহ বিভাগে তদন্তৰ দায়িত্ব দিয়ে কেন্দ্ৰীয় তদন্তকাৰী সংস্থা চমুকৈ CBIক ৷\nইতিমধ্যে দেশৰ ৪০টা স্থানত চলিছে CBIৰ অভিযান ৷ দিল্লী, হাৰিয়ানা, হিমাচল প্ৰদেশ, তালেংগানা, অন্ধ্ৰ প্ৰদেশ, তামিলনাডু, মণিপুৰৰ লগতে অসমতো একেলগে চলিছে CBIৰ অভিযান ৷ ইয়াৰ ভিতৰতে আছে গুৱাহাটীৰ Nayi Roshni Foundation নামৰ NGOটো ৷ বুধবাৰে শিলপূখুৰীস্থিত Labanya Palza নামৰ বিল্ডিঙত থকা Sky International Academyৰ সৈতে সংলগ্ন হৈ থকা NGOটোত অভিযান চলায় CBIয়ে ৷ কিন্ত আচৰ্যজনক ভাৱে অভিযান চলোৱা পাছতেই NGOটোৰ নাম ফলক আতৰাই পেলাই NGOটোৰ কৰ্মচাৰীয়ে ৷ সংবাদমাধ্যমকো বাতৰি সংগ্ৰহ কৰাত বাধা দিয়ে NGO টোৰ কৰ্মচাৰীয়ে ৷\nইতিমধ্যে সমগ্ৰ ঘটনাৰ অভিযান চলাই দেশৰ গৃহমন্ত্ৰালয়ৰ ১৪ জন কৰ্মচাৰীক গ্ৰেপ্তাৰ কৰিছে CBIয়ে ৷ ৩৬টা গোচৰো নিজাববীয়াকৈ গোচৰ ৰুজু কৰিছে CBIয়ে ৷ ঘটনাৰ সন্দৰ্ভত অব্যাহত আছে CBIৰ তদন্ত ৷ দেশৰ এই জালিয়াতিৰ সৈতে আৰু কোন কোন জড়িত আছে ? গুৱাহাটীৰ NGOৰ সৈতে কি সম্পৰ্ক ? সমগ্ৰ ঘটনাৰ ৰহস্য পোহৰলৈ আহিব CBIৰ অধিক অনুসন্ধানত ৷\nFirst published: May 12, 2022, 20:44 IST


নাৰীপ্ৰধান সমাজৰ পৰা লুপ্তপ্ৰায় ফোঁট : দীনদয়াল শৰ্মাৰ ব্যঙ্গ ৰচনা - সাহিত্য ডট অৰ্গ\nনাৰীপ্ৰধান সমাজৰ পৰা লুপ্তপ্ৰায় ফোঁট : দীনদয়াল শৰ্মাৰ ব্যঙ্গ ৰচনা\nবিদেশত পুৰুষ আৰু মহিলাৰ পিন্ধন-উৰণৰ পৰা তেওঁ পুৰুষ নে মহিলা তৎক্ষণাত বুজা নাযায়; কিন্তুু আমাৰ দেশত এনে নহয়৷ আমাৰ সংস্কৃতিত এনেধৰণৰ পিন্ধন-উৰণৰ ব্যৱস্থা আছে যাৰ দ্বাৰা তেওঁ পুৰুষ নে মহিলা নিলগৰ পৰাই চিনিব পাৰি৷ অকল ইমানেই নহয়, আমাৰ সুদৃঢ় সংস্কৃতিৰ কাৰণে নাৰীৰ পৰিচয়ত আৰু গূঢ়াৰ্থ সোমাই আছে৷ নাৰীগৰাকী বিবাহিত নে অবিবাহিত, সাধবা নে বিধবা – এই সকলোবোৰৰ ইংগিত তেওঁৰ পিন্ধন-উৰণে বহন কৰে৷ বিবাহিত নাৰীৰ ক্ষেত্ৰত পিন্ধনত তেওঁৰ কপালত ফোঁট, শিৰত সেন্দূৰ, ডিঙিত ‘মঙ্গলসূত্ৰ’, হাতত ৰং-বিৰঙৰ খাৰু আৰু উজ্জ্বল, চকমকীয়া ৰঙৰ চেলোৱাৰ-কামিজ নাইবা শাৰী দেখা যায়; আনহাতে অবিবাহিতা নাৰীৰ বাবে প্ৰধানতঃ ডিঙিৰ ‘মঙ্গলসূত্ৰ’ আৰু শিৰৰ সেন্দূৰ বৰ্জনীয় বুলি জনা যায়৷\nপুৰুষৰ এগৰাকী বিবাহিত নে অবিবাহিত তাক জানিবলৈ এনেধৰণৰ কোনো বিশেষ পোচাক নিৰ্দ্ধাৰণ কৰা হোৱা নাই৷ হয়তো পুৰুষপ্ৰধান সমাজেই ইয়াৰ মুখ্য কাৰণ৷ যিহওক! কিন্তুু বৰ্তমান আমাৰ সমাজখন নাৰীপ্ৰধান সমাজলৈ পৰিণত হৈ গৈ আছে৷ এতিয়া নাৰীয়ে কি পিন্ধিব আৰু কি নিপিন্ধিব তাৰ সিদ্ধান্ত নিজে লয়৷ আজিৰ দিনত সেন্দূৰ, মঙ্গলসূত্ৰ আৰু খাৰুৰ ফেশ্বন প্ৰায় নাইকিয়া হৈ গৈছে৷ এতিয়াৰ বিবাহিত মহিলাই কেৱল কপালত ফোঁটটো লৈয়ে বিবাহিতৰ পৰিচয় সীমিত ৰাখে৷ আকৌ কিছু মহিলাই ফোঁট লগোৱাটোও দৰকাৰী বুলি নাভাবে৷\nএদিন মোৰ খুলশালীজনী আমাৰ ঘৰলৈ আহিল৷ ঘৰত সোমায়ে ক’লে, “কি হ’ল বাইদেউ, ভিনদেউ ঘৰত নাই নেকি? ”\nশ্ৰীমতীয়ে ক’লে, “ঘৰতে আছে৷ সিফালে চা, তাতে বহি আছে৷ বিছনাতে বহি বাদাম চোবাই চোবাই টিভি চাই আছে৷ ”\nমই খুলশালীৰ পিনে চাই দুটামান গল-হেকাৰি মাৰিলোঁ৷\nশ্ৰীমতীয়ে খুলশালীজনীক সুধিলে, “কিন্তুু তইনো কিয় সুধিলি ভিনিহিয়েৰ ঘৰত আছে নে নাই বুলি? ”\n“তোৰ কপালখন উকা দেখি, কপালত ফোঁট নেদেখি! ” খুলশালীজনীয়ে হাঁহি মাৰি ক’লে৷\n“আহ-আ! ” বুলি উচ্পিচ্ কৰি শ্ৰীমতীয়ে তেওঁৰ উকা কপালত হাত বোলালে আৰু ড্ৰেচিং টেবুলত পৰা এটা সস্তীয়া ফোঁট এৰুৱাই নিজৰ কপালত আঠা লগাই ল’লে৷\nমই খুলশালীজনীক ক’লোঁ, “তোমাৰ বায়েৰাই আজিকালি মোৰ একেবাৰে আদৰ নকৰে, একেবাৰে মোৰ মূল্য নুবুজে৷ কেতিয়াবা মোক বাথৰুমৰ কোনোবা দেৱালত, কেতিয়াবা দুৱাৰত আৰু কেতিয়াবা ড্ৰেচিং টেবুলত আঠা লগাই থয়৷ ফোঁট কিনিবলৈ মোৰ পৰা প্ৰতি সপ্তাহে বহুত পইচা নিয়ে, কিন্তুু ফোঁটৰ সস্তীয়া পেকেট কিনি আনি তাৰেই প্ৰতিদান সামৰে মাথোঁ! ”\nএদিন মই দেখিলোঁ যে মই ঘৰৰ বাহিৰৰ লেতেৰা নলাটোত পৰি আছিলোঁ৷ মই শ্ৰীমতীক চিঞৰি মাতিলোঁ, “হেৰা, শুনিছানে? ”\n“কিয় চিঞৰি আছা? কিনো হ’ল? ”বুলি চিঞৰি চিঞৰি তেওঁ মোৰ কাষ পালেহি৷\nমই নলাত পৰি থকা ফোঁটটোলৈ আঙুলিয়াই ক’লোঁ, “সেয়া চোৱা, আজিকালি মোৰ মাথোঁ এয়াহে আদৰ, এয়াহে মূল্য! লেতেৰা নলাটোত মোক কেনেকৈ দলিয়াই পেলাইছা! ”\nঠিক তেতিয়াই আমাৰ অকণমান আঁতৰত থকা প্ৰতিবেশীৰ সুন্দৰী পত্নীগৰাকীয়ে মুখত মিচিকিয়া হাঁহি লৈ আমাৰ শ্ৰীমতীৰ কাষলৈ আহি ক’লে, “অ’ বাইদেউ, আজি – মাত্ৰ আজিৰ বাবে মোক আপোনাৰ ফোঁটটো দিয়কচোন! কালিলৈ মই উভতাই দিম৷ ”\nপ্ৰতিবেশীৰ অনুৰোধটো শুনি মই মনে মনে ফূৰ্তি আৰু গৌৰৱত ফুলিবলৈ ধৰিলোঁ৷ শ্ৰীমতীয়ে মোক উৎফুল্ল হোৱা দেখি ভিতৰি ভিতৰি জ্বলিবলৈ ধৰিলে৷ তথাপি প্ৰতিবেশীৰ ধৰ্ম পালন কৰিবলৈ গৈ মোক নিজৰ কপালৰ পৰা এৰুৱাই আনি তেওঁৰ কপালত আঠা লগাই দিলে৷ প্ৰতিবেশীগৰাকীয়ে সন্তুষ্ট হৈ ঘৰলৈ গুচি গ’ল৷\nমই শ্ৰীমতীৰ ফালে চাই মিচিককৈ হাঁহি এটা মাৰি ক’লোঁ, “একাপ চাহকে দিয়াচোন, মোৰ মইনা! ”\n“তাইৰ পৰাই খুজি খোৱাগৈ৷ ” খঙত ভোৰভোৰাই শ্ৰীমতী পাগঘৰলৈ সোমাই গ’ল৷\nমই ক’লোঁ, “আৰে খং নো কিয় কৰা মোৰ, মইনাজান! নিজৰ সন্তান আৰু আনৰ ঘৈণী সকলোৰে ভাল লাগে৷ এয়াইতো মানৱ প্ৰবৃত্তি! ” মাত্ৰ এইখিনি কৈয়ে মই চাহৰ বাবে অপেক্ষা কৰিলোঁ৷ দুঘণ্টা হৈ গ’ল৷ চাহ এতিয়ালৈ নাহিল৷\n← লিমাৰিক : ধৰ্মজ্যোতি ভট্টাচাৰ্য\nশব্দ : স্বাগতা বৰুৱা →\nৰাজনীতিবিদ সকল-(অনুবাদঃ জয় চক্ৰৱৰ্ত্তী)\nপত্নী- মূল: জৈনেন্দ্ৰ কুমাৰ – অনুবাদ: মিতালী বৰ্মন


Vygex in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Vygex ar byavahar, ppali, parshwakriya, upkaar, kriya-pratikriya aaru satarkatabani\nVygex ৰ মূল্য আৰু পেকৰ চাইজ - Vygex Price and Pack Size in Assamese - Vygex ar mulya aaru pakor size\nVygex ৰ লাভ আৰু ব্যৱহাৰসমূহ- Vygex Benefits & Uses in Assamese- Vygex ar laabh aaru byavaharsamuh\nVygex ৰ পালি আৰু সেয়া কেনেদৰে ল'ব- Vygex Dosage & How to Take in Assamese - Vygex ar paali aaru xeya kenedore lobo\nVygex ৰ পাৰ্শ্চক্ৰিয়াসমূহ- Vygex Side Effects in Assamese- Vygex ar parshwakriyasamuh\nVygex সংক্ৰান্ত সতৰ্কতাবাণীসমূহ- Vygex Related Warnings in Assamese- Vygex xonkranta xatarkatabanisamuh\nঅইন দৰৱৰ সৈতে Vygexৰ গুৰুতৰ ক্ৰিয়া-প্ৰতিক্ৰিয়া- Severe Interaction of Vygex with Other Drugs in Assamese- Oinor xoite Vygex ar gurutor kriya-pratikriya\nVygex মতভেদসমূহ- Vygex Contraindications in Assamese- Vygex nishedhsamuh\nVygex ৰ বিষয়ে সততে সোধা প্ৰশ্নসমূহ- Frequently asked Questions about Vygex in Assamese- Vygex ar bikhoye satate xodha prashnasamuh\nখাদ্য আৰু মদৰ সৈতে Vygex ক্ৰিয়া-প্ৰতিক্ৰিয়া- Vygex Interactions with Food and Alcohol in Assamese- khadya aaru modor xoite Vygex kriya-pratikriya\nVygex ৰ লাভ আৰু ব্যৱহাৰসমূহ - Vygex Benefits & Uses in Assamese - Vygex ar laabh aaru byavaharsamuh\nVygex তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nVygex ৰ পালি আৰু সেয়া কেনেদৰে ল'ব - Vygex Dosage & How to Take in Assamese - Vygex ar paali aaru xeya kenedore lobo\nVygex-ৰ উপাদানসমূহ - Vygex Active Ingredients in Assamese - Vygex-ar upadaansamuh\nVygex ৰ পাৰ্শ্চক্ৰিয়াসমূহ - Vygex Side Effects in Assamese - Vygex ar parshwakriyasamuh\nগৱেষণাৰ ভিত্তিত, Vygex ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nVygex সংক্ৰান্ত সতৰ্কতাবাণীসমূহ - Vygex Related Warnings in Assamese - Vygex xonkranta xatarkatabanisamuh\nVygex-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nVygex-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Vygex ৰ পাৰ্শ্ব-প্ৰতিক্ৰিয়াৰ কোনো উপলব্ধ গৱেষনা নাই।গতিকে কি প্ৰভাৱ পেলাব সেয়া জনা নাযায়।\nবৃক্কত Vygex কি প্ৰভাৱ দেখা গৈছে?\nVygex গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Vygex কি প্ৰভাৱ দেখা গৈছে?\nVygexএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Vygex ৰ কি প্ৰভাৱ দেখা গৈছে?\nVygexৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Vygexৰ গুৰুতৰ ক্ৰিয়া-প্ৰতিক্ৰিয়া - Severe Interaction of Vygex with Other Drugs in Assamese - Oinor xoite Vygex ar gurutor kriya-pratikriya\nVygex তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nVygex মতভেদসমূহ - Vygex Contraindications in Assamese - Vygex nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Vygex লোৱা অনুচিত যাতে -\nVygex ৰ বিষয়ে সততে সোধা প্ৰশ্নসমূহ - Frequently asked Questions about Vygex in Assamese - Vygex ar bikhoye satate xodha prashnasamuh\nএই Vygex-এ অভ্য়াস বা নিচাৰ সৃষ্টি কৰে নেকি?\nনহয়, Vygex আসক্তি সৃষ্টি কাৰক বুলি কোনো সাক্ষ্য নাই।\nVygex লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, কিন্তু ডাক্তৰৰ পৰামৰ্শ মতেহে Vygex লওক।\nVygex য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Vygex ক্ৰিয়া-প্ৰতিক্ৰিয়া - Vygex Interactions with Food and Alcohol in Assamese - khadya aaru modor xoite Vygex kriya-pratikriya\nখাদ্য আৰু Vygexৰ ক্ৰিয়া-প্ৰতিক্ৰিয়া\nVygex আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Vygexৰ মাজৰ প্ৰতিক্ৰিয়া\nমদৰ সৈতে Vygex সেৱন কৰাটো বিপজ্জনক হ'ব পাৰে।\nVygex ৰ অনুকল্প - Substitutes for Vygex in Assamese\nআপুনি বা আপোনাৰ পৰিয়ালৰ কোনোবাই Vygex লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Vygex ব্যৱহাৰ কৰিছিল নেকি?\nআপুনি কিমান পৰিমাণে Vygex সেৱন কৰিছিল?\nআপুনি Vygex ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Vygex সেৱন কৰে?


ট্ৰেফিক জাম? ২০১৮ত আহি আছে উৰণীয়া গাড়ী | News Next One\nট্ৰেফিক জাম? ২০১৮ত আহি আছে উৰণীয়া গাড়ী\nডিজিটেল ডেস্কঃ এতিয়াৰ পৰা গাড়ীৰেই উৰিব পাৰিম আমি! ট্ৰেফিক জামৰ পৰা হাত সাৰিবলৈ হওঁক বা কম সময়ৰ ভিতৰতে গন্তব্য স্থান পাবলৈ হওঁক সকলো ক্ষেত্ৰতে ব্যৱহাৰ কৰিব পৰা যাব এই উৰি ফুৰা গাড়ীখন৷\nকেইদিনমান পিছতে হয়তো এই গাড়ীৰ বাবে প্ৰয়োজন কমি আহিব বিমানৰ৷ হলীউডৰ কাল্পনিক চলচিত্ৰত দেখা এনে গাড়ীয়েই নিৰ্মাণ কৰিছে নেডাৰলেণ্ডছৰ এক প্ৰতিষ্ঠানে ৷\nPAL-V নামৰ এই ডাচ্ছ প্ৰতিষ্ঠানটোৰ সূত্ৰই জনোৱা মতে, সকলো ঠিকে থাকিলে আগন্তুক বৰ্ষৰ প্ৰথম ভাগতে বজাৰত মুকলি হ’ব এই বিশেষ বাহনখন৷ বিমানৰ দৰেই উৰণীয়া এই বাহনখন ৩টা চকা যুক্ত৷ তদুপৰি গাড়ীখনৰ ওপৰত হেলিকপ্তাৰৰ দৰেই ব্লেডো দিয়া হৈছে৷ বতাহত ১৭৭ কিলোমিটাৰ গতিবেগত উৰিব পৰা এই গাড়ীখনৰ ইঞ্জিন দুটা ১০০ অশ্বশক্তিৰ৷\nআনহাতে পথত এই গাড়ীখনৰ গতিবেগ ঘণ্টাত ১৬১ কিলোমিটাৰ৷ পাইলট সহিতে দুজন ব্যক্তিয়ে ভ্ৰমণ কৰিব পাৰিব এই বাহনখনত৷ বায়ু পথ আৰু স্থল পথত যাতায়ত কৰিবলৈ প্ৰয়োজনীয় সকলো প্ৰযুক্তি সন্নিবিষ্ট কৰা হৈছে গাড়ীখনত৷\nউৰিব পৰা এই বিশেষ বাহনখনৰ মূল্য হৈছে ২৫.৭৭ কোটি টকা৷ যদিহে সকলো পৰীক্ষা-নীৰিক্ষা সফলভাৱে সম্পন্ন হৈ যায় তেন্তে চলচিত্ৰত দেখাৰ দৰেই মানুহৰ গাড়ীৰে উৰি ফুৰা সপোন দিঠক হ’বলৈ অপেক্ষা মাথো আৰু কেইটামান মাহৰ।


অসমৰ অস্তিত্ব ৰক্ষাৰ সংগ্ৰামত তেওঁ আছিল আমাৰ কাষত... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা\t Aug 16, 2018 ত শেষ সম্পাদনা কৰা হৈছে\n✍ মৃদুল কুমাৰ সন্দিকৈ\nপাৰ ভাঙি বৈছে দুখৰ চকুপানী। শোকৰ এই সমদলত উচ্ছাৰিত হৈছে কেৱল তেওঁৰ নাম। মোৰ প্ৰিয় দেশবাসী বুলি সম্বোধন কৰিবলৈ তেওঁ আৰু নাহে উভতি। শব্দৰ শেলেৰে কঠিন সময়ত উপহাস কৰি ধীৰে-স্থিৰে কবিতা মাতিবলৈ এই মৰতত আজি নাই তেওঁৰ ঠিকনা।\nএটা যুগৰ অৱসান ঘটাই প্ৰিয় মানুহজন গুছি গ’ল অজান মুলুকলৈ। দেশেই আছিল তেওঁৰ সপোন। দেশবাসীয়ে আছিল তেওঁৰ জীৱন। কেতিয়াবা যদি সংসদত, কেতিয়াবা কোনো ৰাজহুৱা সভাত তেওঁ থিয় হ’লেই মৌন হৈ পৰিছিল সকলো।\nবতাহো যেন তেতিয়া ৰৈ যায়। চাব বিচাৰে তেওঁৰ শব্দৰ সন্মোহনী যাদু। শব্দৰেই তেওঁ খেলে। সততা আৰু নিষ্ঠাৰে তেওঁ মানুহৰ হৃদয় জিনে। নাম অটল। অটল হৈয়ে তেওঁ থাকি গ’ল জীৱনভৰ। কেতিয়াও তেওঁ শিৰনত নকৰিলে। কোনো দিনেই থমকি নৰ’ল। নিকা ৰাজনীতি তেওঁৰ প্ৰথম আৰু অন্তিম লক্ষ্য আছিল।\nপ্ৰয়োজন হ’লে তেওঁ এৰি দিছিল সকলো। কিন্তু এৰি দিয়া নাছিল সততা আৰু নিষ্ঠাক। সিদ্ধান্তৰ সৈতেও তেওঁ অটল আছিল। বুজা-পৰা কেতিয়াও নকৰিছিল। এটা ভোটৰ বাবে চৰকাৰ ভাগিল। কিন্তু তেওঁৰ আক্ষেপ নাছিল। কৈছিল- ‘চৰকাৰটো আহিব আৰু যাব, মই জোৰা-টাপলি মাৰি চৰকাৰ বচোৱাৰ ভাৰ লৈ ৰাজনীতি কৰিব নোৱাৰো’।\nএয়াই আছিল তেওঁৰ দৰ্শন। অনবৰতে তন্দ্ৰাছন্ন অৱস্থাত দেখা পোৱা গৈছিল তেওঁক। গভীৰ ধ্যানত মগ্ন আছিল। এই ধ্যান আছিল দেশৰ হকে। দেশৰ কল্যাণৰ হকে এনেদৰে ধ্যান মগ্ন হৈ তেওঁ বিভিন্ন পথৰ সন্ধান কৰিছিল। কাৰো সৈতে তুলনা নহয় তেওঁৰ। আনকি, মহাত্মা গান্ধীৰ সৈতেও তেওঁৰ দৃঢ়তাক তুলনা কৰিব নোৱাৰি। বিপদ আহিলে তেওঁ সন্মুখীন হৈছিল। কাৰোবাক শিখণ্ডি কৰি তেওঁ পলোৱা নাছিল।\nপ্ৰচুৰ মেধা, প্ৰজ্ঞা আৰু দেশপ্ৰেম বোধ আছিল তেওঁৰ ৰাজনীতিৰ আধাৰ। ধৰ্মীয় চেতনাক তেওঁ ক্ষমতাকেন্দ্ৰিক ৰাজনীতিৰ পৰা দূৰত ৰখাইছিল। সেয়ে হয়তো অযোধ্যাত বাবৰি মছজিদ ভাঙিবলৈ যোৱা ঘটনাক তেওঁ মানি ল’ব পৰা নাছিল। আনকি প্ৰধানমন্ত্ৰী হৈ থাকোতে ২০০২ চনত যেতিয়া গুজৰাটত সাম্প্ৰদায়িক সংঘৰ্ষ হৈছিল, তেতিয়াৰ গুজৰাটৰ মুখ্যমন্ত্ৰী তথা আজিৰ ভাৰতৰ প্ৰধানমন্ত্ৰী নৰেন্দ্ৰ মোডীক সোঁৱৰাই দিছিল- ‘ৰাজধৰ্ম পালন কৰক’।\nএয়াই তেওঁৰ ব্যক্তিত্ব তথা জীৱনবোধ। এশ শতাংশই দেশৰ বাবে উৎসৰ্গিত এক প্ৰাণ। স্পষ্টবাদী আছিল তেওঁ। ব্যক্তিত্বৰে সকলোকে মোহিব পৰা এজন নেতা। আন্তঃৰাষ্ট্ৰীয় সম্প্ৰদায়ক তেওঁ নিজৰ ব্যক্তিত্বৰে আকৰ্ষিত কৰিছিল। ৰাষ্ট্ৰ সংঘৰ মজিয়াত প্ৰথম হিন্দীত বক্তব্য প্ৰদান কৰি ভাৰতীয় জাতীয়বোধক প্ৰতিফলন কৰিব পাৰিছিল।\nক্ষমতাৰ বাবে তেওঁ কেতিয়াও ৰাজনীতি কৰা নাছিল। ১৩দিন প্ৰধানমন্ত্ৰী হৈয়ে চকী এৰিবলগীয়া হ’ল। কিন্তু তেওঁৰ আক্ষেপ নাছিল। ১০বাৰকৈ তেওঁ লোকসভালৈ নিৰ্বাচিত হৈছিল। মোৰাৰজী দেশাইৰ মন্ত্ৰীসভাত তেওঁ বিদেশ মন্ত্ৰী হৈছিল। স্বাধীনতাৰ সংগ্ৰামত তেওঁ অংশ লৈছিল। আৰ এছ এছ কৰিছিল। জনসংঘ প্ৰতিষ্ঠা কৰি বিজেপিক শাসনলৈকে অনালৈকে দীৰ্ঘসময় তেওঁ ৰাজহুৱা জীৱনৰ সৈতে জড়িত হৈ আছিল।\nক্ষমতা পোৱাৰ পাছতো তেওঁ আছিল বিনম্ৰ। দেশৰ স্বাৰ্থত তেওঁ কোনো কামেই নকৰাকৈ থকা নাছিল। আমেৰিকা বা পশ্চিমীয়া দেশৰ প্ৰবল হেঁচা সত্বেও পোখৰাণত তেওঁ পাৰমাণৱিক পৰীক্ষা সম্পন্ন কৰিছিল। কুটনীতি তেওঁ ভালদৰে বুজি পাইছিল। পাকিস্তানলৈ বন্ধুত্বৰ হাত আগবঢ়াই দিছিল, লাহোৰলৈ বাছ চলাইছিল। মুশ্বাৰফক ভাৰতলৈ আহিবলৈ বাধ্য কৰোৱা মানুহজনেই আছিল তেওঁ। আৰু সেই একেজন মানুহেই বন্ধুত্বৰ গইনা লৈ কাৰ্গিলত পাকিস্তানে বিশ্বাসঘাতক কৰা সময়ত যোগ্য প্ৰত্যুত্তৰ দিবওঁ জানিছিল।\nতেওঁ কৈছিল-‘বন্ধু সলনি কৰিব পাৰি, কিন্তু চুবুৰীয়াক সলনি কৰিব নোৱাৰি’। সেয়ে তেওঁ পাকিস্তানলৈ বন্ধুত্বৰ হাত আগবঢ়াই ভাল চুবুৰীয়া কৰিব বিচাৰিছিল। পাকিস্তানে নুবুজিলে। তাৰ ফল পালে কাৰ্গিলত। স্বনিৰ্ভৰশীলতা তেওঁৰ আছিল অন্য এক লক্ষ্য। জাতীয় অৰ্থনীতিক কাৰোবাৰ ওচৰত বন্ধকত থব বিচৰা মানুহ নাছিল তেওঁ। দেশ বন্ধকত থৈ উন্নতি আৰু প্ৰগতিৰ মিছা মৰিচিকাৰ পাছত দৌৰিব নিবিচাৰিছিল। সঁচা অৰ্থত উপলব্ধি কৰিছিল প্ৰগতিৰ বাবে লাগে কি?\nলুক ইষ্ট পলিচি তেওঁৰেই দৰ্শনৰ ফল। গাঁওসমূহৰ উন্নয়নৰ বাবে তেওঁ যোগাযোগৰ ব্যৱস্থাক অধিক ক্ষিপ্ৰ কৰিবলৈকে হাতত লৈছিল ‘প্ৰধানমন্ত্ৰী গ্ৰাম চড়ক যোজনা’। গাঁওসমূহ যাতে প্ৰশাসনৰ সৈতে বিচ্ছিন্ন হ’ব নোৱাৰে সেই চিন্তা তেওঁ কৰিছিল। গভীৰ ৰসবোধৰ মাজত বিচৰণ কৰোতে তেওঁৰ উদাস আৰু চিন্তিত মুখৰ পৰাই হঠাৎ উলাইছিল এনে কিছু কথা, যিবোৰে শ্ৰোতাক হাঁহিৰ খোৰাক দিছিল। কিন্তু তেওঁ আছিল দৃঢ়। গহীনতাৰ মাজতেই বিচৰণ কৰি প্ৰজ্ঞা আৰু অভিজ্ঞতাৰ সৈতে সততা-নিষ্ঠাৰে জীৱনক আগুৱাই নিব খোজা এজন চিৰকুমাৰ।\nদীৰ্ঘদিনৰ এই ৰাজনৈতিক পৰিক্ৰমাত কোনো দিনেই তেওঁক লৈ বিতৰ্ক নহ’ল। কোনোৱে তেওঁৰ ফালে আঙুলি টোৱাব পৰা নাছিল। বগা কাপোৰৰ দৰে আছিল তেওঁৰ ব্যক্তিত্ব। য’ত নাছিল বিতৰ্কৰ এটাও দাগ। অসমৰ সৈতে তেওঁৰ আছিল অভিন্ন সম্পৰ্ক। ভূপেন হাজৰিকাক ভাল পাইছিল মনে-প্ৰাণে। এইবোৰটো তাৰেই ছবি। সংগীত নাটক একাডেমীৰ গধুৰ দায়িত্ব সুধাকণ্ঠক চমজাইছিল।\nৰাজনীতিৰ ক্ষেত্ৰলৈও ভূপেন হাজৰিকাক লৈ আহিছিল। ভাবিছিল মানুহৰ মাজত থকা মানুহ। জনতাৰ সৈতে আছে দীৰ্ঘদিনৰ সম্পৰ্ক। গণসেতু স্থাপনৰ বাবে ৰাজনীতিত এনে মানুহৰ দৰকাৰ। সেই সপোন তেওঁৰ সফল নহ’ল। কিন্তু ভাবিছিল তেনেকৈয়ে।\nঅসম আৰু অসমীয়াৰ অস্তিত্বক লৈ ৬ বছৰীয়া অসম আন্দোলন কৰাৰ সময়ত চুবুৰীয়া ৰাজ্যৰ বাওঁপন্থী নেতাই ইতিকিং কৰিছিল। আন্দোলনটোক চেপি ধৰিছিল। ক’ত যে কি কথা ৰটনা কৰিছিল। পশ্চিম বংগৰ তেনে নেতাৰ ‘জ্যোতি’ ম্লান পৰিল। আজি কোনোবাই সেই শক্তিবোৰৰ বিৰুদ্ধে যুঁজ দি অসম আৰু অসমীয়াৰ কাষলৈ দৌৰি অহা তেওঁক মনত পেলাই নেপেলাই নাজানো। কিন্তু এইবোৰ সেই স্মৃতি। অসম আন্দোলনৰ দিনৰ এই ফটোবোৰ তাৰ প্ৰমাণ।\nঅসম আন্দোলনৰ সেই সময়ৰ নেতৃত্বৰ কাষত থাকি তেওঁ এই আন্দোলনটোৰ প্ৰাসংগিকতাক ৰাষ্ট্ৰীয় পৰ্যায়লৈ লৈ গৈছিল। তেওঁ অসমলৈ আহি অসম আৰু অসমীয়াৰ ভাব-আৱেগক বুজিব পাৰিছিল। তেতিয়াই তেওঁ অনুমান কৰিছিল, এই সমস্যা কিমান গভীৰ হ’ব।\nঅসম আন্দোলনত নেতৃত্বৰ সৈতে সেই সুসম্পৰ্ক ৰক্ষা কৰিছিল পৰৱৰ্তী সময়তো। তেওঁ অসমৰ প্ৰতি বিশেষ দৃষ্টি ৰাখিছিল। এন ডি এ চৰকাৰলৈ অসম আন্দোলনৰ ফলশ্ৰুতিত গঢ় লৈ উঠা অগপই পৰৱৰ্তী সময়ত সমৰ্থন দিছিল। আঞ্চলিক ৰাজনৈতিক শক্তিক ৰাষ্ট্ৰীয় প্ৰেক্ষাপতত গুৰুত্ব প্ৰদান কৰাৰ এক ঐতিহাসিক পদক্ষেপৰ ফল আছিল এনডিএ গঠন। ইয়াৰ মূল মানুহজনো আছিল তেওঁ।\nবৰ্তমানৰ মুখ্যমন্ত্ৰী সৰ্বানন্দ সোণোৱাল, আছুৰ উপদেষ্টা সমুজ্জ্বল ভট্টাচাৰ্যৰ সৈতেও সুসম্পৰ্ক ৰক্ষা কৰি চলিছিল তেওঁ। অসমৰ সমস্যাৰ বিষয়ে তেওঁ ছাত্ৰ নেতাসকলৰ পৰা প্ৰায়ে অৱগত হৈছিল। প্ৰধানমন্ত্ৰী হিচাপে দায়িত্ব লোৱাৰ পাছতো সেই আন্তৰিকতা তেওঁৰ কমা নাছিল। সঁচা অৰ্থত অসম আৰু অসমীয়াক ভাল পোৱা এজন ৰাষ্ট্ৰীয় নেতা হেৰুৱালো আজি।\nধৰ্মীয় সংকীৰ্ণতাৰ পৰা তেওঁ মুক্ত আছিল। দেশৰ কল্যাণৰ হকে তেওঁৰ দৃষ্টি আছিল বিশাল। জটিল পৰিস্থিতিত তেওঁ কেতিয়াও মৌন হৈ থকা নাছিল। চৰকাৰত থকা সময়তে সংসদ ভৱনত আক্ৰমণ হৈছিল। বিৰোধীয়ে তেওঁক সমালোচনাৰে থকা-সৰকা কৰিছিল। ১৯৯৯ চনত ইণ্ডিয়ান এয়াৰলাইন্সৰ এখন বিমান টি এ এল আই চি-৮১৪ কাঠমাণ্ডুৰ পৰা অপহৰণ কৰি নিছিল। সেই বিমানত থকা যাত্ৰীসকলক সুকলমে উদ্ধাৰ কৰি আনিবলৈ তেওঁ যথেষ্ট সমালোচনা সহ্য কৰিবলগীয়া হৈছিল আৰু ধৈৰ্য্যৰ পৰীক্ষা দিছিল।\n২০০৭চনত তেওঁক দেখা পোৱা গৈছিল অন্তিমখন ৰাজহুৱা সভাত। সেই বছৰ ফেব্ৰুৱাৰীত তেওঁ পঞ্জাৱত নিৰ্বাচনী প্ৰচাৰ সভাত অংশগ্ৰহণ কৰিছিল। লাহে লাহে তেওঁৰ স্বাস্থ্য পৰি আহিল। ২০০৯চনত তেওঁ ৰাজহুৱা জীৱনৰ পৰা অব্যাহতি ল’ব লগা হ’ল। হেৰাই গ’ল সেই চিনাকি মাত। কিন্তু কাণত ভাহি থাকে আজিও চিৰপৰিচিত সেই কণ্ঠ।\nবিজেপিক গঢ়া এই মানুহজন এদিন শয্যাশয়ী হ’ল। বিচনাতেই আৱদ্ধ হৈ পৰিল এটা ৰাজহুৱা জীৱন। সেই বছৰতে এক ষ্ট্ৰকত পক্ষাঘাত ৰোগত আক্ৰান্ত হৈ লাহে লাহে স্বাস্থ্য বেয়াৰ ফালে ঢাল খালে। হেৰুৱাই পেলালে স্মৃতি শক্তি। বাসগৃহতে আই চি ইউ ৰূপত সজাই তোলা এটা কোঠাত তেওঁ কেৱল এটা নথৰ দেহ হৈ পৰি ৰ’ল। নিৰ্দিষ্ট দুই একৰ বাদে তেওঁৰ সাক্ষাৎ পোৱাতো আনৰ বাবে সম্ভৱ নহ’ল।\n২০০৯ চনৰ লোকসভা নিৰ্বাচনত বিজেপিয়ে মৰ্গদৰ্শকৰূপে তেওঁৰ কিছু বাণী নিৰ্বাচনী প্ৰচাৰত ব্যৱহাৰ কৰিলে। হুইল চেয়াৰত কেতিয়াবা বাহিৰলৈ ওলোৱা মানুহজন হুইল চেয়াৰতো বহিব নোৱাৰা হৈ পৰিল। জন্মদিনত ফুলৰ থোপা লৈ বিজেপিৰ জ্যেষ্ঠ নেতাসকল কেতিয়াবা তেওঁৰ ঘৰলৈ যায়। কিন্তু তেওঁ সেইবোৰ অনুভৱ কৰিব পৰা অৱস্থাত নাছিল।\nএদিন গহীন-গম্ভীৰ কণ্ঠৰে দেশ আৰু বিশ্বক জিনা মানুহজনৰ কণ্ঠ হেৰাই গৈছিল সময়ৰ সোতত। বিজেপিয়ে চৰকাৰ গঠন কৰিলে। মোডী প্ৰধানমন্ত্ৰী হ’ল। এফালে দেশজুৰি বিজেপিৰ উত্থান, আনফালে দলটোৰ নৈতিক স্খলন। হয়তো এইবোৰ দেখা পোৱা হ’লে তেওঁ বহু মনোকষ্ট পালে হয়। সেই মনোকষ্ট অৱশ্যে তেওঁ নাপালে। নাজানিলে কি হৈ আছে দেশত? কেনেদৰে চলাইছে তেওঁ গঢ়া দলটোৱে চৰকাৰ?\nদেহত প্ৰাণ থাকিলেও জীৱনৰ অস্তিত্ব যেন নাছিল তেতিয়া তেওঁৰ মাজত। এফালে বাৰ্ধক্য, আনফালে ৰুগীয়া শৰীৰ। সকলো মিলি তেওঁ হৈ পৰিছিল এক অস্তিত্ব। ৯৩টা বছৰৰ প্ৰায় ১০টা বছৰ তেওঁ এনেদৰে কটালে। কিন্তু তাৰ পূৰ্বে বাকী সমগ্ৰ জীৱন দেশৰ বাবেই উৎসৰ্গিলে।\n১৯২৪ চনৰ ২৫ ডিচেম্বৰৰ পৰা ২০১৮ৰ ১৬ আগষ্টলৈকে এই পৃথিৱীত থাকি তেওঁ গুছি গ’ল। থৈ গ’ল অলেখ কৃতি আৰু ৰাজনীতি তথা সমাজৰ প্ৰতি থকা দায়ৱদ্ধতাৰ চানেকি। আজি দেশে জাতি-ধৰ্ম-বৰ্ণ নিৰ্বিশেষে তেওঁৰ অনুপস্থিতি অনুভৱ কৰিছে। কোনোবাই তেওঁক ভীষ্মৰ আখ্যা দিছে। নিকা আৰু সত্যৰ অন্বেষণৰ এই জীৱনবোধৰ মাজত শেষৰজন প্ৰতিনিধিক বিচাৰি পাইছে। এইবাবেইতো আজি ইমান শোক, ইমান শূন্যতা।\nনেহৰুৱে এদিন কৈছিল- ‘এদিন তেওঁ ভাৰতক নেতৃত্ব দিব’। সেই কথা সঁচা হ’ল। নেহৰুৰ দৰে তেওঁ পণ্ডিত নাছিল। পণ্ডিত নহ’লেও নেহৰুতকৈ তেওঁ ৰাজনীতিবিদ হিচাপে কম নাছিল। কৰ্ম আৰু ব্যক্তিত্বৰে উজ্বলি উঠা এই মহান জীৱনৰ বহুমাত্ৰিক গুণবোৰ এতিয়া এক সত্তা হৈ ৰৈ যাব। নতুন প্ৰজন্মৰ বাবে প্ৰেৰণা হ’ব।\nতেওঁৰ অনুপস্থিতিত তেওঁৰ কবিতাবোৰে তেওঁ ক’বলগীয়া কথাবোৰ সদায় কৈ থাকিব। অটল হৈ থাকিয়েই আজি গুছি গ’ল তেওঁ। মূৰ তল নকৰাকৈ ৰাজনীতিত দৃঢ় হৈ থকা এটা নাম আছিল ‘অটল’। ‘মোৰ প্ৰিয় দেশবাসী’ বুলি ভাব আৰু গভীৰতাৰ মাজত হেৰাই সম্বোধন কৰিবলৈ তেওঁ যে কেতিয়াও নাহে, সেই কথা চিৰসত্য।\nভাৰতীয় ৰাজনীতিৰ ইতিহাসত তেওঁ উজ্বল নক্ষত্ৰ হৈয়ে জিলিকি থাকিব। কায়িকভাৱে তেওঁ নাথাকিলেও, দেশবাসীৰ হৃদয়ত তেওঁ ৰৈ যাব। আজিৰ পৰা দূৰৈৰ আকাশৰ জোন-বেলি বা তৰা হৈ প্ৰিয় দেশবাসীক চাই থাকিব।\nঅটল বিহাৰী বাজপেয়ী এটা নাম নাছিল। ভাৰতীয় ৰাজনীতিত এক আদৰ্শ আৰু সততাৰ প্ৰতীক হৈ পৰিছিল। শ্ৰদ্ধা আৰু মৰমতে সকলোৱে ‘অটলজী’ বুলি মাতিছিল।\nকবিতাই তেওঁৰ আত্মজীৱনী, কবিতাতেই তেওঁৰ দৰ্শন। গভীৰ উপলব্ধিত প্ৰবাহিত হৈছিল তেওঁৰ চিন্তা। তেওঁৰ ৰাজনীতি-জীৱনবোধত প্ৰবাহিত হৈ আছে সেই ধাৰা। সেয়েটো লিখিছিল এদিন-\n‘কি হাৰিম মই, কি জিকিম মই\nঅলপো ভয় নাই মোৰ,\nকঠিন পথত যিয়ে পাইছো\nসেয়াও সত্য, সেয়াও সত্য\nবৰদান মই নিবিচাৰো\nযিয়ে নহওঁক, মই পৰাজয় স্বীকাৰ নকৰো।’\nসঁচাকৈয়ে কাৰো ওচৰত পৰাজয় স্বীকাৰ নকৰা মানুহজনে শেষত হাৰ মানিলে নিয়তিৰ হাতত।


এখন ৰাজ্যৰ আৰক্ষীয়ে এগৰাকী কেন্দ্ৰীয় মন্ত্ৰীক গ্ৰেপ্তাৰ কৰিব পাৰেনে? - The Cross Current\nমহাৰাষ্ট্ৰৰ মুখ্যমন্ত্ৰী উদ্ধৱ ঠাকৰেৰ বিৰুদ্ধে অশালীন মন্তব্য কৰি বিতৰ্কৰ আৱৰ্তত সোমাই পৰিছে কেন্দ্ৰীয় মন্ত্ৰী নাৰায়ণ ৰাণে। আৰক্ষীয়ে ৰাণেক গ্ৰেপ্তাৰ কৰাৰ পিছতেই সমগ্ৰ দেশতেই সৃষ্টি হৈছিল কৌতুহল আৰু বিতৰ্কৰ।\nবিগত দুটা দশকত প্ৰথমবাৰৰ বাবে গ্ৰেপ্তাৰ হল এজন কেন্দ্ৰীয় মন্ত্ৰী। কিন্তু এখন ৰাজ্যৰ আৰক্ষীয়ে এগৰাকী কেন্দ্ৰীয় মন্ত্ৰীক গ্ৰেপ্তাৰ কৰিব পাৰেনে?\nবিগত ২৪ আগষ্টত ইণ্ডিয়ান এক্সপ্ৰেছে মন্ত্ৰীক গ্ৰেপ্তাৰৰ প্ৰাসঙ্গিক নিয়ম সম্পৰ্কে এক তথ্যমূলক প্ৰতিবেদন প্ৰকাশ কৰিছিল। উল্লেখ্য যে ৰাণে হৈছে এগৰাকী ৰাজ্যসভাৰ সাংসদ আৰু কেন্দ্ৰীয় মন্ত্ৰী। নিয়ম অনুসৰি সংসদৰ অধিৱেশন চলি নাথাকিলে আৰক্ষীৰ দৰে সংস্থাই অপৰাধমূলক গোচৰ সন্দৰ্ভত কেন্দ্ৰীয় মন্ত্ৰীকো গ্ৰেপ্তাৰ কৰিব পাৰে।\nকিন্তু ৰাজ্যসভাৰ নিয়মৰ ধাৰা 22A-ৰ মতে আৰক্ষী, ন্যায়াধীশ বা দণ্ডাধীশে ৰাজ্যসভাৰ অধ্যক্ষক সদস্য গৰাকীৰ গ্ৰেপ্তাৰৰ কাৰণ সম্পৰ্কে অৱগত কৰিব লাগে। তাৰ পিছত যদি ৰাজ্যসভা চলি থাকে তেন্তে অধ্যক্ষই গ্ৰেপ্তাৰৰ তথ্য সদনৰ সৈতে ভাগ বতৰা কৰে আৰু যদি সদনে চলি নাথাকে তেন্তে এই তথ্য ৰাজ্যসভাৰ বুলেটিনত প্ৰকাশ কৰা হয়।\nসাংসদসকলৰ বিশেষাধিকাৰ আছে। বহু ক্ষেত্ৰত সাংসদ সকলক গ্ৰেপ্তাৰৰ পৰাও ৰেহাই দিয়া হৈছে। এই সুবিধা সাংসদ সকলে অধিৱেশনৰ ৪০ দিন আগৰ পৰা আৰম্ভ হৈ অধিৱেশন শেষ হোৱাৰ ৪০ পিছলৈকে গ্ৰহণ কৰিব পাৰে। অৰ্থাৎ এই সময়ছোৱাত সাংসদ সকলক আৰক্ষীয়ে গ্ৰেপ্তাৰ কৰিব নোৱাৰে। অৱশ্যে এই ৰেহাই কেৱল অসামৰিক ক্ষেত্ৰতহে প্ৰযোজ্য। এই ৰেহাই অপৰাধমূলক গোচৰৰ ক্ষেত্ৰত উপলব্ধ নহয়।\nকেন্দ্ৰীয় মন্ত্ৰী নাৰায়ণ ৰাণেক গ্ৰেপ্তাৰৰ বাবে নাছিক আৰক্ষীয়েও চলাইছিল প্ৰস্তুতি। নাছিক আৰক্ষীৰ আয়ুক্ত দীপ পাণ্ডে সংবাদমেলত ঘোষণা কৰিছিল যে ৰাণেক গ্ৰেপ্তাৰ কৰা হ’ব আৰু আদালতত হাজিৰ কৰোৱা হ’ব। গ্ৰেপ্তাৰ হোৱাৰ পিছত ৰাজ্যসভাৰ অধ্যক্ষ ভেংকায়া নাইডুক চৰকাৰী তথ্য দিয়া হ’ব কিয়নো ৰাণে এগৰাকী ৰাজ্যসভাৰ সাংসদ।


উপলব্ধি (সঞ্জীৱ কেওট) - সাহিত্য ডট অৰ্গ\nআজি মেট্ৰিকৰ ৰিজাল্ট দিছে৷ মই টিভিৰ সন্মুখত মোৰ ল’ৰাৰ সৈতে বহি সর্ব্বোচস্থান অধিকাৰ কৰা ছাত্ৰ ছাত্ৰীসকলৰ সাক্ষাৎকাৰ চাই আছো৷ সিহতৰ নম্বৰ শুনি মোৰ চকু কপালত উঠিছে৷ মই মোৰ মেট্ৰিকৰ দিনলৈ উভটি গৈছো৷ মনতে বহু প্ৰশ্নই ভুমুকি মাৰিছে\n“এওঁলোকে বাৰু ইমান নম্বৰ কেনেকৈ পায়? এওঁলোকে পোৱা নম্বৰবোৰৰ আধাও যদি মই পালোহেঁতেন তেন্তে তেওঁলোকৰ মাক দেউতাকৰ চকুত যি আনন্দৰ চকুপানী মই দেখিছো, সেই একে চকুৰ পানী মোৰ স্ৱর্গীয় মা দেউতাৰ চকুতো দেখিলোহেতেন৷ মোৰ মনতো সেমেকি উঠিছে৷ হঠাৎ ল’ৰাটোৱে মোক ‘দেউতা কি হ’ল তোমাৰ’ বুলি সোধাত যেন মোৰ চমক ভাঙিল৷\nমই দায় সাৰিবলৈকে তাক ‘একো নাই হোৱা অ’ বুলি কৈ আকৌ ভাবিছো৷ এতিয়া সেইবোৰ ভাবিলে হব কি? মই পোৱা নম্বৰৰ তিনিগুণতকৈ বেছি নম্বৰ পাই তেওলোকে পাছ কৰিছে৷ ক’ত মোৰ তৃতীয় বিভাগৰ ৩০-৩৫ নম্বৰ আৰু ক’ত তেওঁলোকৰ ৯০-১০০৷ তেওঁলোকে সাক্ষাৎকাৰত যে কৈ আাছে দৈনিক ১০-১২ ঘন্টা অধ্যয়ণ কৰাৰ কথা, মোৰতো শুনিয়েই গা জিকাৰ খাই উঠিছে৷ ইমান সময় কেনেকৈ পঢ়ে? ইংৰাজী, অংক, বিঞ্জান এইবোৰকেই লৈ সিহতে ১০-১২ ঘন্টা পঢ়ি থাকে! অংকবোৰ কৰি বাৰু মই ভালেই পাইছিলো, কিন্তু জ্যামিতি? অংকত জংক পংক লগাইছিল সেই জ্যামিতি বোৰে ৷ জ্যামিতি মই ইমানেই বেয়া পাইছিলো যে ইয়াৰ বাহু – কোণ বোৰে মোৰ মূৰত আওপকীয়া বৃত্তৰ সৃষ্টি কৰি মোৰ মনৰ পৰা বহু ডিগ্ৰীৰ আঁতৰত অৱস্থান কৰিছিল৷ বিজ্ঞান পঢ়াৰ সময়ত সদায় মোৰ মনত পৰিছিল ক্ৰিকেট বেট খনলৈ ৷ আৰু বিজ্ঞানৰ যে ইমান টান টান সূত্ৰ, সমীকৰণ…. তাৰে যদি এটা সূত্ৰ ব্যৱহাৰ কৰি মোৰ বেটখন যাদুকৰী কৰি ল’ব পাৰিলোহেঁতেন…..য’ত থাকিলহেঁতেন ৪/৬ ৰ বুটাম ৷ ইচ্ছা কৰিলেই এটা বুটাম টিপি ৪ মাৰিম আৰু কোনোবা সময়ত আন এটা বুটাম টিপি মাৰিম বৃহৎ ছিক্সাৰ… এইবোৰ চিন্তা কৰি থাকোতেই আচল বিজ্ঞানৰ সূত্ৰ-সমীকৰণ ইমান বুজি নোপোৱা হৈ গৈছিলো যে পৰীক্ষাত কোনোমতে ওচৰৰ জনৰ পৰা চাই আৰু পুৰীয়াৰ সহায় লৈও ত্ৰিশ নম্বৰ পাবলৈহে সক্ষম হ’লো৷ ইংৰাজীৰ সেই আমনি লগা দীঘলীয়া ৰচনা ‘মাই দেইলি লাইফ, মাই এইম ইন লাইফ’ বৰ আচহুৱা লাগিছিল..সেয়ে ইংৰাজীতো গ্ৰেছ মার্ক পাই হে পাছ কৰিলো৷ মই ইংৰাজী বেয়া পোৱা কাৰণ বহুত আছে, তাৰে ভিতৰত এই ৰচনাবোৰ অন্যতম৷\nমই আকৌ কিতাপৰ সেই ডেইলি লাইফ’ৰ সাৰাংশটো মনত পেলাইছো৷ সেইখন ঠিক এনেধৰনৰ আছিল….\nৰাতিপুৱা চাৰে পাছ বজাত শোৱাৰ পৰা উঠি প্ৰাতঃকর্ম কৰি পঢ়াৰ টেবুলত বহো৷ চাৰে আঠ বজা লৈকে পঢ়ি শুনি গা-পা ধুই ভাত পানী খাই ইচকুললৈ ওলাই যাওঁ৷’ পাছত ইচকুলত কি কি হয় সেই বৰ্ণনা……‘ইচকুলৰ পৰা তিনিমান বজাত আহি ঘৰ সোমাওঁ৷ ভাত পানী খাই অলপ জিৰাই লগৰবোৰৰ লগত খেলিবলৈ ওলাই যাঁও ৷ সন্ধিয়া আহি হাত মুখ ধুই প্ৰার্থনা গাই পঢ়াৰ টেবুলত বহো ৷ ১০ মান বজাত ভাত খাই শুই পৰো ৷\nকিন্তু সেইখন ‘ডেইলি লাইফ’ৰ বিপৰীতে বিপৰীতে মই আচলতে পালন কৰা ডেইলি লাইফ’খনৰ বিৱৰণ আছিল এনেধৰনৰ……\n‘ৰাতিপুৱা সাত মান বজাত মাৰ গালি শুনি বিচনাৰ পৰা উঠি চাহকাপ খাই টিউশ্যনলৈ ওলাই যাওঁ৷ টিউশ্যনৰ পৰা চাৰে আঠ বজাত আহি আধা ঘণ্টাৰ কাৰণে গাঁৱলৈ ওলাই যাওঁ, আবেলি খেলিব লগীয়া ক্ৰিকেট খেলৰ কথা আলোচনা কৰিবলৈ৷ ‘ৰাতিপুৱা টিউশ্যনত পঢ়া হয়েই আকৌ মই বেলেগ কৈ কিয় পঢ়িব লাগে বুলি মনতে ভাবি চাৰে ন বজাত ইচকুললৈ ওলাই যাওঁ ৷ ইচকুলৰ আমনি লগা দিন এটাৰ অন্ত পেলাই চাৰে তিনিমান বজাত আহি ঘৰ পাওহি ৷ নাকে কাণে ভাতখিনি গুজি বেটখন লৈ ক্ৰিকেট খেলিবলৈ ওলাই যাওঁ ৷ মা হঁতে সন্ধিয়াৰ প্ৰার্থনা কৰাৰ পাছত আহি ঘৰ সোমাও ৷ বাইদেৱে চাহ কাপৰ লগতে দিয়া গালিখিনি শুনি পঢ়াৰ টেবুলত বহো৷ পঢ়াৰ টেবুলত বহি প্ৰথমতেই খেলখনত কি কি হ’ল অলপ সময় ভাবি থাকো আৰু কাইলৈ কেনেকৈ খেলিম তাৰ পৰিকল্পনা কৰি থাকো৷ তাৰপিছত টোপনিয়াই টোপনিয়াই কিতাপ পঢ়া শেষ কৰি যেনে তেনে ভাত কেইটা খাই বিছনা লওঁ গৈ-\nসেই গুৰুত্ৱপূৰ্ণ দিনবোৰক উপেক্ষা কৰাৰ ফলস্ৱৰূপে বর্তমান মই এজন দোকানী ৷ ওচৰৰ চেণ্টাৰটোত গেলামালৰ দোকান এখন দি মোটামুটি উপার্জন কৰি চলি আছো ৷ আজি উপলব্ধি কৰো ছাত্ৰ অৱস্থাত মা দেউতাৰ গালিখিনি শুনি অলপ যদি মই মন লগাই পঢ়িলোহেঁতেন, তেন্তে আজি মই ল’ৰাৰ প্ৰশ্নৰ উত্তৰ অন্ততঃ নির্ভীক ভাবে দিব পাৰিলোহেঁতেন৷\nতেনেতে ল’ৰাটোৱে আকৌ মোক আহি সুধিছে, ‘দেউতা তোমালোকৰ সময়ত ইমান নম্বৰ পাই পাছ কৰিছিলনে?’ তেতিয়া মই তাক ক’লো-\n“বোপাই অ’ কৰিছিল৷ বহুতে ভাল ভাল নম্বৰ পাই পাছ কৰিছিল৷ কিন্তু মই পঢ়াত একেবাৰে ভাল নাছিলো, আচলতে নপঢ়িছিলো৷ কিন্তু মই তোক আজি আর্জি অহা উপলব্ধিৰ অভিজ্ঞতাৰ পৰা কওঁ কিতাপত থকা ডেইলি লাইফখন তই সদায় অনুকৰণ কৰিবি ৷ কাৰণ সেই কিতাপৰ ডেইলি লাইফেহে প্ৰকৃততে জীৱনৰ লক্ষ্যত উপনীত হবলৈ সহায় কৰে৷”\n← বন্ধ যাত্ৰা (নীলাঞ্জন গোহাঁই)\nযাযাবৰ (অনুপমা বৰগোহাঁই) →\nঅব্যক্ত – দিগন্ত কুমাৰ ভট্টাচাৰ্য\nঅণু গল্পৰ কুঁকি


হেঁপাহৰ ভাতসাঁজ (মিতালী বৰ্মন) - সাহিত্য ডট অৰ্গ\n(তাৰ পৰাই তেওঁ তিনিডোখৰ ইটা লৈ আহি চৌকা সাজিবৰ দিহা কৰিলে। মার্বল পাথৰৰ মজিয়াত পোনেই চৌকা পাতিলে মজিয়াখন নষ্ট হৈ যাব বুলি চৌকা পাতিবলৈ পুৰণি ষ্টীলৰ কাঁহী এখন উলিয়াই দিলোঁ। তাতে তিনিও ডোখৰ ইটা খাপ খুৱাই চৌকা সজা হ’ল। এতিয়া প্রশ্ন হ’ল জুইকুৰা জ্বলামনো কেনেকৈ?)\nএমুঠি ভাত! সেই ভাতমুঠিৰ বাবেই নানা সংগ্রাম। জাৰ-জহ, দিন-ৰাতি কাটি কৰি অশেষ কষ্টৰ অন্তত পোৱা সেই ভাতমুঠি হৈ পৰে কাৰোবাৰ বাবে ‘হেঁপাহৰ ভাতসাঁজ’। আপোনাৰ বাৰু মনত আছেনে বা আপুনি বাৰু কেতিয়াবা খাইছেনে সেই ‘হেঁপাহৰ ভাতসাঁজ’? ২০১২চনৰ ডিচেম্বৰ মাহৰ শেষৰ ফালে আমাৰো সৌভাগ্য হ’ল ‘হেঁপাহৰ ভাতসাঁজ’ খোৱাৰ।\nডিচেম্বৰ মাহৰ দিল্লী, শীতৰ তাণ্ডব। সিদিনা ভাইটিও মোৰ লগত বিশ্ববিদ্যালয়লৈ গৈছিল। উভতি আহোঁতে ৰাতিৰ সাঁজৰ বাবে মাংস খোৱাৰ কথা ভাবিলোঁ। ভবা মতেই কাম। বিজয় নগৰহৈ অহা বাবে তাতে মাংস কিনিলোঁ। আমি সদায় মাংস কিনা দোকানখনতকৈ প্রায় ৫০টকা বেছিকৈ দি (মানে আমি ঠগ খালোঁ)। যি কি নহওক, মাংস কিনি ঘৰমুৱা হ’লোঁ। ঠাণ্ডা বেছিকৈ পৰা বাবে গৰমে গৰমে ভাতসাঁজ খাব পালে ভাল লাগে। সেয়ে গিৰিহঁত আহি পোৱাৰ পাচতহে একাপ একাপ চাহ খাই ভাত ৰান্ধিবলৈ যাওঁ। পিচে সিদিনা মাংস ৰান্ধিবলৈ যা-যোগাৰখিনি কৰি থওঁ বুলি পাকঘৰলৈ গৈ মনত পৰিল চাউল আনিবলগীয়া হৈ আছিল। লগে লগে ভাইটিৰ লগত ওলালোঁ। ইতিমধ্যে নমান বজিল। ভাইটি আৰু মোক পদূলিমুখতে তেওঁ লগ পালে। চাউল অনাৰ পাচত আমি সকলোৱে চাহ খালোঁ। তাৰ পাচত ইটো-সিটোকৈ কথা পাতি থাকোতে নিশা চাৰে দহ বাজিল। মাংস ৰন্ধাৰ যা-যোগাৰ কৰা হোৱালৈ এঘাৰ বাজিল। এপাকত গিৰিহঁতে পাকঘৰলৈ আহি ক’লে, ‘যোগাৰখিনি হ’লনে? মাংস মই ৰান্ধিম দিয়া। ছ’নি টিভিত ‘ক্রাইম পেট্র’ল’ আৰম্ভ হৈছে। আজি তাতে ‘অ’নাৰ কিলিং’ৰ কেছ এটা দেখুৱাই আছে। তুমি চোৱাগৈ।’ তেওঁ পিচি থোৱা আদা-নহৰু আৰু কাটি থোৱা পিঁয়াজখিনি ভাজিবলৈ ল’লে। তেওঁক আৰু কিবা যোগাৰ লাগিব নেকি বুলি তদাৰক কৰিবলৈ যাওঁতে ক’লে, ‘ক্রাইম পেট্র’লৰ অ’নাৰ কিলিং চাবানে? মোৰ ফালেও অ’নাৰ কিলিং হৈ আছে।’ একো নুবুজি মই তেওঁৰ কাষ পালোঁ। তেতিয়াহে মন কৰিলোঁ বাৰ্নাৰৰ জুইকুৰা ঢিপঢিপাবলৈ আৰম্ভ কৰিছে। মানে চিলিণ্ডাৰটোৰ গেছখিনিয়ে অন্তিম মুহূর্তত উপনীত হৈছে। কিছু সময়ৰ পাচত ঢিপঢিপনি বন্ধ হ’ল আৰু মই হৈ পৰিলোঁ বিমূঢ়! মনত পেলাবলৈ যত্ন কৰিলোঁ ওচৰে-পাঁজৰে ক’ৰবাত হোটেল-ৰেষ্টুৰেণ্ট খোলা থাকিব পাৰে নেকি। নাই, ইমান নিশা, তাতে ঠাণ্ডাৰ কথা, সকলোৱে দোকান-পোহাৰ বন্ধ কৰি কেতিয়াবাই ঘৰ পালেগৈ। মোৰ অসহায় অৱস্থা দেখি গিৰিহঁতে মাত লগালে, ‘ৰ’বা কিবা এটা ব্যৱস্থা কৰি আছোঁ।’ এইবুলি তেওঁ গে’টখন খুলি বাহিৰলৈ গ’ল। ৰাস্তাৰ কাষতে গাড়ীবোৰ ৰখোৱা ঠাইতে কেইবাটুকুৰাও ইটা পৰি আছিল। তাৰ পৰাই তেওঁ তিনিডোখৰ ইটা লৈ আহি চৌকা সাজিবৰ দিহা কৰিলে। মার্বল পাথৰৰ মজিয়াত পোনেই চৌকা পাতিলে মজিয়াখন নষ্ট হৈ যাব বুলি চৌকা পাতিবলৈ পুৰণি ষ্টীলৰ কাঁহী এখন উলিয়াই দিলোঁ। তাতে তিনিও ডোখৰ ইটা খাপ খুৱাই চৌকা সজা হ’ল। এতিয়া প্রশ্ন হ’ল জুইকুৰা জ্বলামনো কেনেকৈ? গিৰিহঁতৰ উত্তৰ লগে লগে সাজু- ‘ঘৰ সলনি কৰিবৰ সময়ত ব্যৱহাৰ কৰা কার্টুনকেইটা সৰু সৰুকৈ টুকুৰা কৰা। মই জুইকুৰা জ্বলোৱাৰ দিহা কৰোঁ।’ কথা মতেই কাম। ভাইটি আৰু মই কার্টুনবোৰ ফালি সৰু সৰু টুকুৰা কৰি দিলোঁ। অলপ পৰৰ ভিতৰতেই চৌকাৰ জুইত মাংসৰ কেৰাহি উঠিল। লগে লগে চৌকাৰ জুইৰ ধোঁৱাই পাকঘৰ ছানি ধৰিলে। ধোঁৱাখিনি ওলাই যাবৰ বাবে এগজষ্ট ফেনখন দুবাৰমান চলাই দিছিলোঁ। কিন্তু পাচত ধোঁৱাৰ গোন্ধত কোনোবা সাৰ পাব বুলি সেইখন বন্ধ কৰি থোৱা হ’ল। ভাগ্য ভাল আছিল যে আমি থকা অঞ্চলটোৰ প্রায়ভাগ মানুহেই সেইসময়ত শুই নিঃপালি দিছিল। অন্যথা সোপাই আমাৰ ঘৰত উপস্থিত হ’লহেঁতেন ক’ৰবাত ‘জুই লাগিছে’ বুলি। চৌকা ফুৱাই ফুৱাই চৌকাৰ জুইৰ ধোঁৱাত চকুৰ পানী বোৱাই বোৱাই গিৰিহঁতৰ প্রায় এঘণ্টাৰ ভিতৰত মাংস-ভাত ৰন্ধা হ’ল। অৱশেষত ইমানবোৰ কষ্টৰ অন্তত নিশা প্রায় ডেৰ বজাত আমি ভাত খাবলৈ বহিলোঁ। আমাৰ হেঁপাহৰ ভাতসাঁজ।\n← কণী খুৱাইছানে ? (প্ৰতিভূ দত্ত)\nডায়েৰীৰ পাতে পাতে এখন চিঠি (মাধুৰিমা ঘৰফলীয়া) →


Meflife in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Meflife ar byavahar, ppali, parshwakriya, upkaar, kriya-pratikriya aaru satarkatabani\nसामग्री / साल्ट: Mefloquine\nMeflife के प्रकार चुनें\nसदस्य इस दवा को ₹101.57 में ख़रीदे।\nMeflife ৰ মূল্য আৰু পেকৰ চাইজ - Meflife Price and Pack Size in Assamese - Meflife ar mulya aaru pakor size\nMeflife Tablet ₹106.9 दवा खरीदें\nMeflife की जानकारी\nMeflife ৰ লাভ আৰু ব্যৱহাৰসমূহ- Meflife Benefits & Uses in Assamese- Meflife ar laabh aaru byavaharsamuh\nMeflife ৰ পালি আৰু সেয়া কেনেদৰে ল'ব- Meflife Dosage & How to Take in Assamese - Meflife ar paali aaru xeya kenedore lobo\nMeflife ৰ পাৰ্শ্চক্ৰিয়াসমূহ- Meflife Side Effects in Assamese- Meflife ar parshwakriyasamuh\nMeflife সংক্ৰান্ত সতৰ্কতাবাণীসমূহ- Meflife Related Warnings in Assamese- Meflife xonkranta xatarkatabanisamuh\nঅইন দৰৱৰ সৈতে Meflifeৰ গুৰুতৰ ক্ৰিয়া-প্ৰতিক্ৰিয়া- Severe Interaction of Meflife with Other Drugs in Assamese- Oinor xoite Meflife ar gurutor kriya-pratikriya\nMeflife মতভেদসমূহ- Meflife Contraindications in Assamese- Meflife nishedhsamuh\nMeflife ৰ বিষয়ে সততে সোধা প্ৰশ্নসমূহ- Frequently asked Questions about Meflife in Assamese- Meflife ar bikhoye satate xodha prashnasamuh\nখাদ্য আৰু মদৰ সৈতে Meflife ক্ৰিয়া-প্ৰতিক্ৰিয়া- Meflife Interactions with Food and Alcohol in Assamese- khadya aaru modor xoite Meflife kriya-pratikriya\nMeflife ৰ লাভ আৰু ব্যৱহাৰসমূহ - Meflife Benefits & Uses in Assamese - Meflife ar laabh aaru byavaharsamuh\nMeflife তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nMeflife ৰ পালি আৰু সেয়া কেনেদৰে ল'ব - Meflife Dosage & How to Take in Assamese - Meflife ar paali aaru xeya kenedore lobo\nMeflife-ৰ উপাদানসমূহ - Meflife Active Ingredients in Assamese - Meflife-ar upadaansamuh\nMeflife ৰ পাৰ্শ্চক্ৰিয়াসমূহ - Meflife Side Effects in Assamese - Meflife ar parshwakriyasamuh\nগৱেষণাৰ ভিত্তিত, Meflife ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nMeflife সংক্ৰান্ত সতৰ্কতাবাণীসমূহ - Meflife Related Warnings in Assamese - Meflife xonkranta xatarkatabanisamuh\nMeflife-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Meflifeএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Meflife পুনৰাই গ্ৰহণ নকৰিব।\nMeflife-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nMeflife স্তন্যপায়ী মহিলাৰ বাবে সম্পূৰ্ণৰূপে সুৰক্ষিত।\nবৃক্কত Meflife কি প্ৰভাৱ দেখা গৈছে?\nMeflifeৰ ব্যৱহাৰে বৃক্ক ৰ ওপৰত কোনো ক্ষতিকাৰক প্ৰভাৱ নেপেলায়।\nযকৃতত Meflife কি প্ৰভাৱ দেখা গৈছে?\nMeflifeৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Meflife ৰ কি প্ৰভাৱ দেখা গৈছে?\nMeflifeৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Meflifeৰ গুৰুতৰ ক্ৰিয়া-প্ৰতিক্ৰিয়া - Severe Interaction of Meflife with Other Drugs in Assamese - Oinor xoite Meflife ar gurutor kriya-pratikriya\nMeflife তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nMeflife মতভেদসমূহ - Meflife Contraindications in Assamese - Meflife nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Meflife লোৱা অনুচিত যাতে -\nMeflife ৰ বিষয়ে সততে সোধা প্ৰশ্নসমূহ - Frequently asked Questions about Meflife in Assamese - Meflife ar bikhoye satate xodha prashnasamuh\nএই Meflife-এ অভ্য়াস বা নিচাৰ সৃষ্টি কৰে নেকি?\nনহয়, Meflifeয়ে অভ্যাসৰ সৃষ্টি নকৰে।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Meflife লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, চিকিত্সা পৰামৰ্শ অনুসাৰেহে Meflife লওক।\nমানসিক ৰোগৰ চিকিত্সাৰ বাবে Meflife লৈ কোনো লাভ নাই।\nখাদ্য আৰু মদৰ সৈতে Meflife ক্ৰিয়া-প্ৰতিক্ৰিয়া - Meflife Interactions with Food and Alcohol in Assamese - khadya aaru modor xoite Meflife kriya-pratikriya\nখাদ্য আৰু Meflifeৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Meflife ল'ব পাৰে।\nমদ আৰু Meflifeৰ মাজৰ প্ৰতিক্ৰিয়া\nMeflife আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nMeflife ৰ অনুকল্প - Substitutes for Meflife in Assamese\nআপুনি বা আপোনাৰ পৰিয়ালৰ কোনোবাই Meflife লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Meflife ব্যৱহাৰ কৰিছিল নেকি?\nআপুনি কিমান পৰিমাণে Meflife সেৱন কৰিছিল?\nআপুনি Meflife ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Meflife সেৱন কৰে?


গৌতম গম্ভীৰক শ্বাহিদ আফ্ৰিদীৰ আক্ৰমণ, ক’লে মগজু নাই তথাপি ৰাইজে দিলে ভোট!|gautam-gambhir-gives-strong-reply-to-afridi-for-insulting-comment-in-a-presser– News18 Assam\nগৌতম গম্ভীৰক শ্বাহিদ আফ্ৰিদীৰ আক্ৰমণ, ক’লে মগজু নাই তথাপি ৰাইজে দিলে ভোট!\nUpdated:May 28, 2019, 5:26 PM IST\nবিজেপিৰ পৰা টিকট লাভ কৰাৰ পিছত গৌতমে বহুমত লাভ কৰিছে যদিও শ্বাহিদ আফ্ৰিদীয়ে কটু ভাষাৰে আক্ৰমণ কৰিছে গম্ভীৰক।\nLast Updated: May 28, 2019, 5:26 PM IST\nটীম ইণ্ডিয়াক দুবাৰকৈ বিশ্বকাপ জয়ৰ সোৱাদ দিয়া বেটছমেন গৌতম গম্ভীৰ দিল্লীৰ সাংসদৰূপে নিৰ্বাচিত হোৱা কাৰ্যক সহজৰূপে গ্ৰহণ কৰিব পৰা নাই চিৰবৈৰী পাকিস্তানৰ প্ৰতিদ্বন্দ্বী খেলুৱৈয়ে। বিজেপিৰ পৰা টিকট লাভ কৰাৰ পিছত গৌতমে বহুমত লাভ কৰিছে যদিও শ্বাহিদ আফ্ৰিদীয়ে কটু ভাষাৰে আক্ৰমণ কৰিছে গম্ভীৰক। পাকিস্তানৰ এখন সংবাদমেলত শ্বাহিদ আফ্ৰিদীয়ে কয়, গৌতম গম্ভীৰৰ মগজু নাই কিন্তু তথাপিও ৰাইজে তেওঁক ভোট দিছে।\nপুলৱামাত চি আৰ পি এফৰ ওপৰত পাকিস্তান সমৰ্থিত সন্ত্ৰাসবাদীয়ে আক্ৰমণ কৰাৰ পিছতে গৌতম গম্ভীৰে মন্তব্য কৰিছিল যে ভাৰতে পাকিস্তানৰ সৈতে ক্ৰিকেট খেলা বাদ দিব লাগে। গৌতম গম্ভীৰৰ এই মন্তব্যৰ কথা পাকিস্তানী সংবাদমাধ্যমে শ্বাহিদ আফ্ৰিদীক সোধাত তেওঁ উত্তৰ দিয়ে,\nকোনোবা সুস্থ চিন্তাৰ মানুহে এনে কথা ক’ব পাৰে নে কি? গৌতম গম্ভীৰৰ মগজু নাই তথাপি ৰাইজে তেওঁক ভোট দিলে।\nতাৎপৰ্যপূৰ্ণ যে খেলৰ পথাৰৰ পৰা ৰাজনীতিৰ পথাৰত ভৰি দিয়ে গৌতম গম্ভীৰে পূব দিল্লীৰ পৰা নিৰ্বাচন খেলি ৬,৯৬,১৫৬টা ভোট লাভ কৰিছে। গম্ভীৰে কংগ্ৰেছ নেতা অৰবিন্দ সিং লভলীক ৩,৯১,২২২টা ভোটত পৰাস্ত কৰে।\nগৌতম–আফ্ৰিদীৰ সম্পৰ্ক আগৰে পৰা ‘গম্ভীৰ’\nগৌতম গম্ভীৰ আৰু শ্বাহিদ আফ্ৰিদীৰ সম্পৰ্কৰ তিক্ততা নতুন নহয়। আফ্ৰিদীয়ে নিজৰ আত্মজীৱনী ‘গেম চেঞ্জাৰ’ত উল্লেখ কৰিছিল যে গৌতম নেতিবাচক খেলুৱৈ। ক্ৰিকেটৰ পথাৰত সততে উগ্ৰ মূৰ্তি ধাৰণ কৰে গৌতম গম্ভীৰে, এই অভিযোগ কৰিছিল আফ্ৰিদীয়ে। তেওঁ লিখিছিল–\nগম্ভীৰে এনে আচৰণ কৰে যেন তেওঁ ডন ব্ৰেডমেন আৰু জেমছ বণ্ডৰ সংমিশ্ৰণ। কৰাচীত আমি এনেকুৱা মানুহক বলীয়া বুলি কওঁ। পোণ কথা মই হাঁহিমুখীয়া, ইতিবাচক মনৰ মানুহ ভাল পাওঁ। গম্ভীৰ একেবাৰে ইতিবাচক মনৰ মানুহ নহয়।\nআফ্ৰিদীক গৌতম গম্ভীৰৰ উত্তৰ\nআফ্ৰিদীৰ অভিযোগৰ কাঠে কাঠ মিলোৱা উত্তৰ গম্ভীৰেও দিছে। তেওঁ কয়,\nশ্বাহিদ আফ্ৰিদী আপুনি বৰ ধেমালী কৰে, আমি এতিয়াও পাকিস্তানৰ মানুহক চিকিৎসা কৰাবলৈ ভিজা প্ৰদান কৰি আছো। মই নিজে আপোনাক মনোচিকিৎসকৰ কাষলৈ লৈ যাম বাৰু।


পেলনীয়া আৱৰ্জনাৰ পৰা উৎপাদিত বিদ্যুতৰ লাইটে পোহৰাই তুলিব নে? গুৱাহাটী মহানগৰী! - ChandubiNews\nপেলনীয়া আৱৰ্জনাৰ পৰা উৎপাদিত বিদ্যুতৰ লাইটে পোহৰাই তুলিব নে? গুৱাহাটী মহানগৰী!\nchandubinews 12:00 PM\nপ্ৰকাশিত তাৰিখঃ ২৩ ছেপ্টেম্বৰ, ২০১৯\nচিন্তাশক্তি যোগাত্মক হ’লে মূল্যবান সম্পদ গঢ়িব পাৰি। চিন্তাশক্তিক সঠিক ৰূপত প্ৰয়োগ কৰিলে পেলনীয়া আৱৰ্জনাকো মূল্যবান সম্পদলৈ ৰূপান্তৰ কৰিব পাৰি।\nগুৱাহাটী মহানগৰীত নিতৌ সৃষ্টি হোৱা পেলনীয়া আৱৰ্জনাক বিদ্যুৎ শক্তিলৈ ৰূপান্তৰ কৰি ৪হেজাৰ ষ্ট্ৰীট লাইট জ্বলাই মহানগৰীখনক পোহৰাই তোলাৰ এক অভিলাষী প্ৰকল্প হাতত লৈছিল পৌৰ নিগমে। যোৱা ২০১৮ চনৰ ২৭ ফেব্ৰুৱাৰীত গুৱাহাটীৰ মাজ মজিয়াত থকা বৰচলা বিলৰ পাৰত আৱৰ্জনাৰ পৰা বিদ্যুৎ শক্তি উৎপাদন প্ৰকল্প এটাৰ আধাৰশিলা উদ্বোধন কৰিছিল। মেয়ৰ মৃগেন শৰণীয়াই আধাৰশিলা উদ্বোধন কৰা অনুষ্ঠানত পৌৰ আয়ুক্ত মনালিছা গোস্বামীও উপস্থিত আছিল বুলি সংবাদ সূত্ৰত প্ৰকাশ।\nগুৱাহাটী মহানগৰীত প্ৰায় ২৫লাখ লোকে বসবাস কৰে আৰু আবাসীসকলৰ পৰা নিতৌ ৫০০ মেট্ৰিকটন আৱৰ্জনা উৎপন্ন হয়। ইয়াৰে সিংহভাগ আৱৰ্জনা বৰাগাঁৱৰ ডাম্পিং গ্ৰাউণ্ডত পেলোৱা হয়। উক্ত ডাম্পিং গ্ৰাউণ্ডত পেলনীয়া জাৱৰ নিষ্কাষণৰ কোনো পদ্ধতিগত ব্যৱস্থা নাই। সেয়ে আজি দীপৰ বিলৰ জৈৱ–বৈচিত্ৰ্যই তীব্ৰ ভাবুকিৰ সন্মুখীণ হৈছে।\nঅলপতে পৌৰ আয়ুক্ত দেৱেশ্বৰ মালাকাৰে গুৱাহাটীত সৃষ্ট পেলনীয়া আৱৰ্জনাৰ পদ্ধতিগতভাৱে নিষ্কাষণত গুৰুত্ব আৰোপ কৰে। আৱৰ্জনাৰ পৰা বিদ্যুৎ উৎপাদনৰ নতুন প্ৰকল্প এটা ৰূপায়ণ কৰাৰ কথা সংবাদ মাধ্যমত প্ৰকাশ কৰিছিল। কিন্তু,পূৰ্বৰ প্ৰকল্পটোৱেই এই পৰ্যন্ত কাৰ্যকৰী হোৱা নাই তেনেক্ষেত্ৰত আৰু এটা নতুন প্ৰকল্প ৰূপায়ণৰ কথা সদৰী হোৱাত ৰাইজে আশ্বাৰ্য প্ৰকাশ কৰে।\nউল্লেখ্য যে, উক্ত প্ৰকল্প নিৰ্মাণৰ দায়িত্ব লাভ কৰিছিল স্মাৰ্ট চিটি’য়ে। কিন্তু এই পৰ্যন্ত স্মাৰ্ট চিটি কৰ্তৃপক্ষই প্ৰকল্পৰ কোনো কামেই আৰম্ভ কৰা নাই বুলি বিভিন্ন সূত্ৰত প্ৰকাশ। সেয়ে হাবি–জংঘলে আৱৰি থকা উক্ত প্ৰকল্পস্থলী অনাগত সময়ত বিভিন্ন অপৰাধমূলক কাৰ্যস্থলীলৈ পৰিণত হ’ব বুলি ৰাইজে আশংকা ব্যক্ত কৰে।\nতিনিকোটিটকীয়া এই অভিলাষী প্ৰকল্পটো আজি পৰ্যন্ত কাৰ্যকৰী নোহোৱাৰ ৰহস্য সম্ভৱ ৰাইজেও নাযানে। ইয়াতকৈ দূৰ্ভাগ্যজনক কথা কি থাকিব পাৰে?\nPosted by chandubinews at 12:00 PM\nLabels: Assam, chandubinews, Deepor Beel, Dumping Ground, GMC, Smart City, বাতৰি


শৈশৱ আৰু ইন্টাৰনেটৰ প্ৰভাৱ | Assamese article by Namrata Das\nHomeপ্ৰবন্ধশৈশৱ আৰু ইন্টাৰনেটৰ প্ৰভাৱ | Assamese article by Namrata Das\n"শৈশৱ আৰু ইন্টাৰনেটৰ প্ৰভাৱ"\n"মা তুমি খেলিবানে ?\nআহাঁ আহাঁ আমি খেলো\nআহাঁ না আকৌ আমি খেলো.... ৷"\n(সৰুতে ৰেডিঅ'ত শুনা এতিয়াও মনত আছে...)\nএক নষ্টালজিয়া, সঁচাকৈ সেই দিনবোৰৰ মাদকতাই বেলেগ আছিল। কিবা এক বুজাব নোৱাৰা মিঠা অনুভূতি। শৈশৱেই হ'ল জীৱনৰ এনে এক সময় যিখিনি সময়ত সম্পূৰ্ণ মুকলি মনেৰে আমি জীৱনটো উপভোগ কৰিব পাৰিছিলোঁ। সেয়ে হয়তো শৈশৱক 'সোণোৱালী’ বুলি কোৱা হয়।\nআমাৰ কণ কণ শিশুসকলকো তেওঁলোকৰ শৈশৱ মুকলিমুৰীয়াকৈ উদযাপন কৰিবলৈ দিয়াতো আমাৰে কৰ্তব্য তথা দায়িত্ব। আজিৰ শৈশৱ জীৱনৰ কন্টকময় বাটেৰে গৈ এদিন অতীত হোৱাৰ আগতে এই মধুৰ সময়ছোৱাৰ সুখময় মুহূৰ্তবোৰৰপৰা তেওঁলোকক বিৰত কৰাতো উচিত নহয়। জীৱনৰ বিভিন্ন স্তৰবোৰ বুজি পোৱাৰ পূৰ্বে তেওঁলোকক আমি একো একোটা যন্ত্ৰ কৰি পেলোৱা নাইনে বাৰু? ইয়াৰ মূল কাৰণ বুলি ক'বলৈ গ'লে আমি দেখিছোঁ যে, বৰ্তমান শৈশৱৰ ধাৰণাটোৱেই বহু সলনি হৈ পৰিছে। কংক্ৰিটৰ জগতখনে কণ কণ শিশুসকলৰ কোমল মনবিলাকৰ ওপৰত বহু প্ৰভাৱ পেলোৱাটো আমাৰ পৰিলক্ষিত হৈছে। বিজ্ঞান আৰু প্ৰযুক্তিবিদ্যাৰ উন্নতিৰ ফলত সমগ্ৰ জগতখনতে অভূতপূৰ্ব পৰিৱৰ্তন হৈছে। এয়া হৈছে সময়ৰ আমূল পৰিৱৰ্তন যাক আমি কেতিয়াও নুই কৰিব নোৱাৰোঁ। ৰাতিপুৱা শুই উঠাৰপৰা নিশা বিছনাত পৰা লৈকে আমি বিজ্ঞানৰ লগতে ওতঃপ্ৰোতভাবে ভাৱে জড়িত হৈ থাকোঁ। গতিকে পৰিৱৰ্তনৰ এই শিকলিডাল আগবঢ়াই নিওঁতে কেতিয়াবা ক'ৰবাত খোকোজা লগাটোও স্বাভাৱিক ; কিন্তু সেই অৱস্থাৰ পৰা নিজেই নিজক বচাই চলিব পৰাটোও জানোঁ আমাৰে দায়িত্ব নহয় ?\nআমাৰ ধুনীয়া পৃথিৱীখন আজি কি এক পৰিস্থিতিৰ মাজত সেয়া আমাৰ সকলোৱে জ্ঞাত।বৰ্তমান সকলোৰে পৰিচিত এক বিভীষিকা হৈছে "ক'ভিড ১৯" । ক'ভিড ১৯ ৰ লগত যুঁজ দিয়াৰ এই জটিল সময়ছোৱাত গোটেই বিশ্বতে সৃষ্টি হোৱা হাহাকাৰময় পৰিস্থিতিৰ বাবে সকলো শিক্ষানুষ্ঠান বন্ধ কৰি ৰাখিবলগীয়া হৈছে। এই মহামাৰী ভাইৰাছবিধৰ সংক্ৰমণৰ আতংকই সমগ্ৰ পৃথিৱীখনকে এটা বছৰ পিছুৱাই নিলে ৷ ফলত ছাত্ৰ ছাত্ৰীৰ লগতে শিক্ষক – শিক্ষয়িত্ৰী সকলো আনুষ্ঠানিক পাঠদানৰপৰা বিৰত থাকিবলগীয়া হৈছে। কিন্তু ইয়াৰ মাজতো চৰকাৰৰ নিৰ্দেশনা অনুসৰি যি "Online Class" ৰ ব্যৱস্থা কৰা হৈছে সেয়া সঁচাকৈ অতি প্ৰশংসনীয় পদক্ষেপ। কিন্তু পৰিতাপৰ কথা এয়ে যে, "Online Class" বৰঞ্চ এক কঠিন প্ৰত্যাহ্বানৰূপেহে আমাৰ সমাজৰ এচাম অভিভাৱক - অভিভাৱিকাৰ সন্মুখত দেখা দিছে। ইয়াৰ প্ৰধান কাৰণ বুলিবলৈ হ'লে একাষাৰে ক'ব লাগিব এটা স্মাৰ্ট ফ'নৰ কথা। এখন উন্নয়নশীল দেশ হিচাপে ভাৰতবৰ্ষই বিজ্ঞান আৰু প্ৰযুক্তিবিদ্যাৰ দিশত বহুতো উন্নতি কৰা আমি দেখিছোঁ। বৰ্তমান ইন্টাৰনেটৰ যুগত ঘৰৰ ভিতৰতে বহি নিজৰ ম'বাইল ফ'নটোৰ জৰিয়তে সমগ্ৰ বিশ্বব্ৰহ্মাণ্ডৰ কথাই অতি সহজতে আৰু কম সময়তে জানিব পাৰোঁ। কিন্তু দুখৰ বিষয় এয়ে যে, আমাৰ দেশত এনে বহুতো অনগ্ৰসৰ তথা পিছপৰা অঞ্চল আছে য'ত ইন্টাৰনেটৰ প্ৰভাৱ এতিয়াও পৰা নাই ; আকৌ কিছু কিছু অঞ্চলত ইয়াৰ প্ৰভাৱ পৰিছে যদিও সেইসমূহ এলেকা বা অঞ্চলৰ লোকসকলে ইন্টাৰনেটৰ ব্যৱহাৰ জানিবলৈ এতিয়াও বহু বাকী। অৰ্থনৈতিক দুৰৱস্থা আৰু পিছপৰা সমাজ ব্যৱস্থা এইক্ষেত্ৰত প্ৰধান হেঙাৰ হিচাপে দেখা দিছে। যাৰ ফলত অভিভাৱকসকলে তেওঁলোকৰ সন্তানসকলৰ হাতত এটা অত্যাধুনিক স্মাৰ্টফ'ন তুলি দিয়াত অসমৰ্থ হৈছে। ইয়াৰ ফলস্বৰূপে শিক্ষক - শিক্ষয়িত্ৰীসকলে "Online Class" ব্যৱস্থাটো সুচাৰুৰূপে চলাই নিয়াত কিছু পৰিমাণে অসফল হোৱা দেখা গৈছে। সময়ৰ এই কঠিন প্ৰত্যাহ্বান আমি সুস্থ সবল মনেৰে অতিক্ৰমি আগুৱাই যাব লাগিব। এইসময়ত শিশুসকলৰ মানসিক দিশটোৰ প্ৰতি লক্ষ্য ৰখাটো অতিকৈ জৰুৰী। তেওঁলোকে কৰি ভাল পোৱা বা তেওঁলোকৰ ভাল লগা দিশৰ ক্ষেত্ৰত যদি তেওঁলোকৰ পিতৃ মাতৃয়ে গুৰুত্ব প্ৰদান কৰে, তেতিয়া হয়তো শিশুসকল বহু পৰিমানে লাভৱান হ'ব বুলি আশা কৰিব পাৰি। প্ৰত্যেক শিশুৰে কিছু হ'লেও নিজস্ব প্ৰতিভা থাকে। গতিকে সময়ৰ সৎ প্ৰয়োগেৰে সুপ্ত প্ৰতিভাসমূহ উলিয়াই অনাৰ এয়ে এক উপযুক্ত সময়।\nআকৌ আনফালে আৰু এখন জগত আছে, য'ত আমাৰ কিছুমান অভিভাৱকে সন্তানৰ প্ৰতি থকা মোহত মোহাচ্ছন্ন হৈ পাহৰিয়ে যায় যে, তেওঁলোকে নিজ হাতে নিজৰ সন্তানবোৰক কোন দিশে ঠেলি দিছে। সেয়া তেওঁলোকে উপলব্ধিয়ে কৰিব নোৱাৰে। এবছৰ নৌহওঁতেই অকণমানি এটাই হাতত মোবাইলটো লৈ ৰ লাগি চাই থকাটো এতিয়া অতি সহজতে দেখিবলৈ পোৱা যায়। মোবাইল ফোনটোৰ পৰা হ'ব পৰা কুপ্ৰভাৱবোৰৰ কথা আমি সকলোৱে জানোঁ। কিন্তু জানিলেও বহুক্ষেত্ৰত কথাবোৰলৈ গুৰুত্ব নিদিওঁ। মন কৰিব লগীয়া যে, শিশু কালছোৱা বৰ আলসুৱা সময় আৰু এইখিনি সময়তে সিহঁতৰ মানসিক আৰু বৌদ্ধিক বিকাশ হয়, যাৰ ওপৰত সিহঁতৰ ভৱিষ্যতৰ বহুকথাই নিৰ্ভৰ কৰে। গতিকে আমি অভিভাৱকসকল সজাগ সচেতন হোৱাতো অতি আৱশ্যক। ব্যস্ত জগতৰ আমি প্ৰত্যেকেই ব্যস্ত নাগৰিক, হ'লেও অকণমান ভাল লগা সময় আমি আমাৰ কণমানিহঁতৰ বাবে জানো উলিয়াব নোৱাৰোঁ ?\nএয়া হৈছে নিজকে এবাৰ জুকিয়াই চোৱাৰ সময়, নিজক কিছু সলনি কৰাৰ সময়। আমি প্ৰত্যেকেই যদি চেষ্টা কৰোঁ তেনেহ'লে আমি সহজেই ইন্টাৰনেটৰ যোগাত্মক দিশসমূহ আকোঁৱালি লৈ আৰু ঋণাত্মক দিশসমূহ এৰাই চলি শিশুসকলক নিশ্চয়কৈ এক সুনিৰ্দিষ্ট ভৱিষ্যতৰ পথলৈ আগুৱাই নিব পাৰিম বুলি আশা কৰিব পাৰি।\nকাৰণ আজিৰ শিশু ভৱিষ্যতৰ নাগৰিক।\nনাম: নম্ৰতা দাস (সহকাৰী শিক্ষয়িত্ৰী)\nউত্তৰ দেহৰ কুৰিহা প্ৰাথমিক বিদ্যালয়


নাৰায়ন নাৰায়ন- সদানন্দ ভূঞা – ফটাঢোল\nMay 1, 2020 দৈনন্দিন\t6 Comments\nনাৰায়ন নাৰায়ন- সদানন্দ ভূঞা\nসমগ্ৰ বিশ্বতে এতিয়া কৰোণা মহামাৰীৰ ভয়ংকৰ সংহাৰি ৰূপ । পৃথিৱীৰ মনুষ্যকুল এতিয়া কৰোণাৰ আতংকত ত্ৰস্তমান । সমগ্ৰ বিশ্বতে কিমানজন আক্ৰান্ত হ’ল আৰু কিমানজনে ইহলীলা সম্বৰণ কৰিলে তাৰ পৰিসংখ্যা এতিয়া বিশ্বৰ সমগ্ৰ মানৱ জাতিৰ পেটত হাত-ভৰি লুকুৱাবলগীয়া অৱস্থা। এই আতংক কেৱল পৃথিৱীৰ পৰিসীমাতে আৱদ্ধ হৈ থকা নাই । এই আতংক এতিয়া স্বৰ্গ, মৰ্ত আৰু পাতালতো বিৰাজমান। আঁহকচোন সমগ্ৰ বিশ্বৰ সংবাদদাতা দেৱমুনি নাৰায়নৰ দ্বাৰা আগবঢ়োৱা বিশেষ সংবাদৰ দ্বাৰা আমি সকলো জ্ঞাত হওঁ।\nতিনিলোকৰ পালন কৰ্তা সকলোৰে ত্ৰানকৰ্তা পৰম পিতা পৰমেশ্বৰ নাৰায়ন আই লক্ষ্মীৰ লগত অনন্ত শয্যাত জিৰণি লৈ মিঠা মিঠা বাৰ্তালাপত মগ্ন। মহামুনি নাৰদে ‘ নাৰায়ন নাৰায়ন ‘ বুলি হাতত থকা দোতাৰাখন বজাই বজাই নাৰায়নৰ সন্মুখত হাজিৰ হ’ল। নাৰদমুনিৰ মুখত মাস্ক। মুখ শুকাই টেমি হেন অৱস্থা। ফুটা-নুফুটা মাতেৰে মুখৰ মাস্কখন তললৈ নমাই লক্ষী আইৰ হাতৰ পৰা এঘটি পানী খাইহে জীৱটো ঘুৰি অহা যেন পালে। নাৰদৰ মুখত মাস্ক আৰু নাৰদমুনিৰ অৱস্থা দেখি ভগৱান নাৰায়ন যথেষ্ট শংকিত হৈ পৰিল।\nভগৱান নাৰায়নে বাঁহৰ মুঢ়াটোত নাৰদমুনিক বহুৱাই সুধিলে… হেৰা নাৰদ, আজি তোমাৰ নতুন ৰূপ যে? কি হ’ল? তোমাকতো আগতে কেতিয়াও ইমান শংকিত হোৱা দেখা নাই। তোমাৰ মুখখনো এইখন কিহেৰে ঢাকি থৈছা। সকলোবোৰ খোলাখুলিকৈ কৈ মোৰ মনৰ শংকা দুৰ কৰা নাৰদ।\nনাৰদ:- নাৰায়ন নাৰায়ন । প্ৰভূ, মুখ শুকাই টেমি নহ’ব। মৰতৰ খবৰ শুনিলে আপোনাৰো কলখোৱা ধাতু বাজ হ’ব। মুখখন ঢাকি মুখত বন্ধাখনেই হ’ল মাস্ক।\nনাৰায়ন:- নাৰদ, প্ৰহেলিকা এৰা। আচল কথাটো কোৱা।\nনাৰায়ন:- নাৰায়ন নাৰায়ন। কি কম প্ৰভূ, মৰতত এতিয়া মহা সংকটকাল। মৰতত এতিয়া কৰোণা নামৰ দৈত্য এটাই মনুষ্যকুলক আক্ৰমন কৰি সন্ত্ৰাসৰ সৃষ্টি কৰিছে। মৰতৰ লাখ লাখ মনুষ্যক কৰোণা নামৰ দৈত্যটোৱে আক্ৰমন কৰিছে। কৰোণা দৈত্যৰ আক্ৰমনত বহু মনুষ্য মৰ্ত্যলীলা সম্বৰণ কৰি যমনগৰী দিশে ধাৱমান হৈছে। ইফালে যমৰজা ডাঙৰীয়াই কথা বিষম হেন দেখি যমনগৰীৰ প্ৰৱেশদ্বাৰ বন্ধ কৰি দিছে। যমৰজা ডাঙৰীয়াই যমদুতবোৰক তেনে মৃত আত্মাৰ পৰা দুৰতে বিদুৰ হৈ থাকিবলৈ আদেশ জাৰি কৰিছে। এতিয়া সেই বিষাক্ত আত্মাবোৰে সৰগৰ দিশে আগবাঢ়ি আহি সৰগ ৰাজ্যত প্ৰৱেশ কৰাৰ পাং পাতিছে। ধুতি, লুঙী সকলো পাপী আত্মাই অনাহাৰে অনিদ্ৰাই অনন্ত শুন্যত ওপঙি থাকি অতিষ্ঠ হৈ আন্দোলন কৰাৰ হুংকাৰ দিছে।\nনাৰায়ন:- কি কৈছা নাৰদ তুমি? ইমান ভয়ানক নে সেই কৰোণা দৈত্য?\nনাৰদ:- নাৰায়ন নাৰায়ন, প্ৰভূ ভয়ানক সন্ত্ৰাসবাদী দৈত্য। সেই দৈত্যটো ইমানেই ভয়ানক যে মনুষ্যকুলে ত্ৰাহি মধুসুদন সুৱৰিব ধৰিছে। দৈত্যটোৰ ভয়ত কোনো মনুষ্য বাহিৰলৈ ওলাই যাব নোৱাৰা অৱস্থা। পঢ়া-শুনা, ব্যৱসায়-বানিজ্য, অফিচ-কাছাৰী সকলো বন্ধ। জীয়াই থকা মনুষ্যকুলৰ এতিয়া নাজল-নাথল অৱস্থা।\nনাৰায়ন:- এনেকুৱা হ’লেতো স্বৰ্গ, মৰ্ত্য, পাতাল তিনিলোকৰে মহা সমস্যা হ’ব। ৰবা, এই জটিল সমস্যা কিদৰে সমাধান কৰিব পাৰি সেইবিষয়ে আলোচনা কৰিবলৈ মই ব্ৰহ্মা, শিৱ আৰু যমক ফোন কৰি মাতি আনোঁ।\n( ভগৱান নাৰায়নে ব্ৰহ্মা, শিৱ আৰু যমক ফোন কৰি তৎকালীনভাবে উপস্থিত হ’বলৈ মাতে)। কিছু সময়ৰ পিচতে ব্ৰহ্মা, শিৱ আৰু যম নাৰায়নৰ সভাকক্ষত আহি উপস্থিত হয়।\nনাৰায়নৰ সভাকক্ষ নিমাত-নিতাল নিজম।\nঅতিষ্ঠ হৈ নাৰদমুনিয়ে কলে… নাৰায়ন নাৰায়ন, প্ৰভূসকল এনেদৰে নিৰৱ হৈয়ে থাকিব নে কিবা কব?\nনাৰায়ন- আপোনালোক সকলোৱে বৰ্তমান মৰতৰ মনুষ্যকুলৰ দুৰৱস্থাৰ বিষয়ে অৱগত নে?\nব্ৰহ্মা:- মই অৱগত নাৰায়ন দেউ। বৰ্তমান কৰোণাৰ দ্বাৰা শিৱ দেউৱে যি নৰসংহাৰ সৃষ্টি কৰিছে মোৰতো মৰতলৈ নতুনকৈ মনুষ্য আত্মা পঠিয়াবলৈ ভয়েই হৈছে।\nযম:- হয় প্ৰভূ ঈশ্বৰ, কৰোণাযে কিমান ভয়ানক সেয়া আপোনাক অৱগত নকৰিলেও হ’ব নিশ্চয়। লাখ লাখ কৰোণা আক্ৰান্ত ৰোগী মৰতত জীয়াতু ভুগি আছে। লাখৰো অধিক কৰোণা আক্ৰান্ত মৰতৰ লীলা সম্বৰণ কৰি মোৰ ৰাজ্যৰ প্ৰৱেশ পথত ভীৰ কৰিছে। এনে ভয়ানক ৰোগৰ বীজানু কঢ়িয়াই অনা আত্মাক মোৰ নগৰীত কেনেকৈ প্ৰৱেশ কৰিব দিওঁ। মৃতকৰ আত্মাৰ সদ্গতিৰ বাবে আগবঢ়োৱা দান-বৰঙণিখিনিৰ পৰাও আজিকালি পুৰোহিত, ভকত বৈষ্ণৱ সকলে চান কাঢ়ি নিমিত্ত মাত্ৰ আমালৈ আগবঢ়ায়। আগৰ পাপী আত্মা আৰু যমলোকৰ যমদুত সকল আৰু তেওঁলোকৰ পৰিয়ালবৰ্গক পোহপাল দিবলৈকে টনাটনি অৱস্থা। এতিয়া এনেহেন দুৰ্যোগৰ সময়ত সেই কৰোণাপ্ৰাপ্তি পাপী আত্মাসকলক প্ৰৱেশ কৰিবলৈ কেনেকৈ দিওঁ। সেইসকলক প্ৰৱেশ কৰিব দিয়া মানে আইচলেচন ৱাৰ্ড বনোৱা, গোটেই যমনগৰ চেনিটাইজাৰ কৰা, প্ৰৱেশ কৰা আত্মাসকলক চৈধ্য দিনৰ বাবে কোৱাৰেন্টাইনত ৰখা আদি কামবোৰ কৰিবলৈ পুজি কত পাম। যদি শিৱ প্ৰভূৱে এনে সংহাৰ নকৰিলেহেঁতেন তেনেহ’লে এনেকুৱা সমস্যাৰ সৃষ্টি নহ’লহেঁতেন।\nশিৱ:- (উগ্ৰ মুৰ্তি ধৰি) এতিয়া সকলো দোষ মোৰেই হ’ল। মই সংহাৰ কৰিছোঁ ঠিক কথা। কিন্ত কৰোণা বিজানুৰ সৃষ্টি কোনে কৰিলে। সৃষ্টিকৰ্তাজন মই নেকি কিবা? (ব্ৰহ্মাক ব্যংগ কৰি) যিজনে সৃষ্টি কৰিলে তেওঁ এতিয়া ধোৱা তুলসীৰ পাত। তেওঁ যদি সৃষ্টি নকৰিলেহেঁতেন ময়ো এনেকৈ সংহাৰ কৰিবলগীয়া নহ’লহেঁতেন।\nনাৰায়ন:- (আলোচনাৰ গতি কাজিয়াৰ দিশে যোৱাত) আপোনালোকে এতিয়া তৰ্ক-বিতৰ্ক কৰা বাদ দিয়ক।\nযমৰাজ মোৰ কথা মন দি শুনক। আপুনি মনুষ্যৰ পৰা ধনবিত পোৱাৰ আশা বাদ দিয়ক। আজিকালি মনুষ্যকুলৰ ধনবিতেৰে কোনো দেৱ-দেৱীৰ পেট নভৰে। মই মোৰ ভাৰ্য্যা লক্ষ্মীৰ ধনভড়ালৰ পৰা আপোনাক যিমান ধনবিত লাগে আপোনাক দিম। কেৱল আগৰদৰে দুৰ্ণীতি নকৰিব। অডিত কৰোতে কিবা উল্টাপুল্টা পালে আপোনাক কঠোৰতকৈও কঠোৰতম শাস্তি বিহা হ’ব। এতিয়া আপুনি মৰতলৈ গৈ মনুষ্যকুলে এই কৰোণা দৈত্যৰ আক্ৰমনৰ পৰা ৰক্ষা পোৱাৰ উপাই উলিয়াইছে সেইবিষয়ে তন্ন তন্নকৈ তদন্ত কৰি নিজ ৰাজ্যত সেই উপাই অৱলম্বন কৰক আৰু যমদুত সকলৰ দ্বাৰা এজন এজনকৈ মৃত মনুষ্য আত্মাক প্ৰৱেশ কৰোৱাই বিহীত ব্যৱস্থা লওঁক।\nযম:- যি বা আজ্ঞা প্ৰভূ।\nনাৰায়ন:- শিৱ ডাঙৰীয়া, আপুনি প্ৰথমতে কৰোণা নামৰ দৈত্যটো সংহাৰ কৰক।\nশিৱ:- নাৰায়ন ডাঙৰীয়া, কৰোণা নামৰ দৈত্যটোক মই সংহাৰ কৰিবই নালাগে। মনুষ্যকুলৰ কোনোবা এজন চতুৰ বিজ্ঞানীয়ে ভেকচিন নামৰ মাৰাত্মক অস্ত্ৰ আৱিস্কাৰ কৰি কৰোণা নামৰ দৈত্যটোক নিশকটীয়া কৰি পেলাব। কৰোণা নামৰ দৈত্যটো মনুষ্যকুলৰ পৰা বেছিদিন জীয়াই থাকিব নোৱাৰে। এয়া এশ শতাংশই নিশ্চিত হ’ব।\nনাৰায়ন:- এই শুভক্ষণ অতি সোনকালেই আঁহক। মোৰ দ্বাৰা পালিত মনুষ্যকুল এই সংকটৰ পৰা অতি সোনকালে মুক্ত হওঁক। শুনা নাৰদ, আজি আমি তোমাক লৈ যথেষ্ট গৌৰৱান্বিত হৈছোঁ। ধন্য তোমাৰ ধৰ্ম, ধন্য তোমাৰ কৰ্ম।\nনাৰদ:- শুনি পৰম সন্তোষ লভিলোঁ প্ৰভূ। প্ৰভূসকল, এতিয়া বিদায় হে মাগিলোঁ। নাৰায়ন নাৰায়ন।\n« মাজনী- নাজিফ হাজৰিকা\nলকডাউনৰ এদিন- দুদু কুমাৰ দাদুল »\nভাল লাগিল। দেৱকুলও চিন্তিত।\nঅশেষ ধন্যবাদ জনালোঁ ।\nসকলোত কোৰোনাৰ আতংক৷\nসচাকৈয়ে ন ।


চেক ভাঙি টকা তোলাৰ ক্ষেত্রত বৃহৎ সালসলনি! নতুন নিয়ম আৰম্ভ কৰিলে RBI য়ে - নিয়মীয়া বাৰ্তা\nচেক ভাঙি টকা তোলাৰ ক্ষেত্রত বৃহৎ সালসলনি! নতুন নিয়ম আৰম্ভ কৰিলে RBI য়ে\nBy নিয়মীয়া বাৰ্তা\t On Sep 28, 2020\nনিয়মীয়া বাৰ্তা, ২৮ ছেপ্টেম্বৰঃ চেক ভাঙি বেংকৰ পৰা টকা তোলাৰ ক্ষেত্রত নিয়মৰ কিছু সালসলনি কৰিছে ৰিজার্ভ বেংক অফ ইণ্ডিয়াই। টকা তোলাৰ ক্ষেত্রত বহু সময়ত প্রতাৰণাৰ চিকাৰ হ’বলগীয়া হয় গ্রাহকসকল। চেকৰ মাধ্যমেৰে আর্থিক লেনদেন জালিয়াতি বন্ধ কৰাৰ বাবেই নতুন নিয়ম আৰম্ভ কৰিলে আৰবিআই-এ।\nএবাৰত ৫০ হাজাৰতকৈ অধিক টকা চেকৰ মাধ্যমেৰে লেনদেন কৰিলে নতুন পদ্ধতিত অবলম্বন কৰিব বংকে। ২০২১ চনৰ পহিলা জানুৱাৰীৰ পৰাই এই নতুন নিয়ম আৰম্ভ হ’ব। ৰিজার্ভ বেংকৰ তৰফৰ পৰা জনোৱা হৈছে এবাৰত ৫০ হাজাৰ টকাৰ বেছি অংকৰ ধন চেকযোগে জমা হ’লেই পজিটিভ পে চিষ্টেম-ৰ মাধ্যমেৰে বেংকে বিভিন্ন তথ্যৰ অনুসন্ধান কৰিব।\nএতিয়াৰে পৰা কেৱল অনুৰূপ হস্তাক্ষৰৰ ভিত্তিতে লেনদেন নিৰ্ভৰ নকৰে। বেংকে গ্ৰাহকৰ পৰা অনুসন্ধান সন্দৰ্ভত অনুৰোধ কৰিব পাৰে। জনা গৈছে পাঁচ লাখ বা তাতকৈ অধিক টকাৰ চেক হ’লে পজিটিভ পে চিষ্টেম বাধ্যতামূলক কৰা হ’ব। অর্থাৎ এইবাৰৰ পৰা চেক জমা হলেই টকা তুলিব পৰা নাযাব। এছএমএছ, মোবাইল এপ, ইন্টাৰনেট বেংকিং- এইবোৰৰ মাধ্যমেৰে একাধিক তথ্য অনুসন্ধান কৰিব বেংকে আৰু তাৰপাছতহে টকা অন্য একাউণ্টলৈ ট্রান্সফাৰ হ’ব।\nআই পি এলঃ আৰ চি বিৰ সন্মুখত আজি মুম্বাই ইণ্ডিয়ানছ\nঅসমৰ প্ৰাক্তন মুখ্যমন্ত্ৰী চৈয়দা আনোৱাৰা টাইমূৰৰ দেহাৱসান\nদুৰ্দান্ত স্কীম ডাকঘৰৰ ১০ হাজাৰ বিনিয়োগ কৰক আৰু লাভ কৰক ১৬ লাখ টকা\nদেশত এমাহতে চাকৰি হেৰুৱালে ১৮ লাখে\nবৃহৎ লোকচানৰ সন্মুখীন মুকেশ আম্বানি, ধনাঢ্যৰ তালিকাত নামিল নৱম স্থানলৈ\nউৎসৱকালীন বিক্ৰীঃ ২২ হেজাৰ কোটি টকাৰ সামগ্ৰী বিক্ৰী এমাজন, ফ্লিপকাৰ্টৰ


বাঢ়িছে কোৰোণাত আক্ৰান্ত, ২৫ ছেপ্তেম্বৰৰ পৰা দেশজুৰি বলৱত্ হ’ব নেকি ল’ক ডাউন? - Prime Samachar\nHome কৰোনা ভাইৰাস বাঢ়িছে কোৰোণাত আক্ৰান্ত, ২৫ ছেপ্তেম্বৰৰ পৰা দেশজুৰি বলৱত্ হ’ব নেকি ল’ক ডাউন?\nকৰোনা ভাইৰাসনিঊজভাইৰাল খবৰ\nকোৰোণা ভাইৰাছে আগতকৈ ভয়ংকৰ ৰূপ লৈছে সমগ্ৰ দেশতে। বাঢ়িছে আক্ৰান্তৰ সংখ্যা। বাঢ়িছে মৃত্যু হোৱা লোকৰ সংখ্যাও। প্ৰতিদিনে দেশত ৯০ হাজাৰতকৈ অধিক লোক কোৰোণাত আক্ৰান্ত হৈছে। দেশত এতিয়া চলি আছে আনল’ক প্ৰক্ৰিয়া। প্ৰায় সকলোতে এতিয়া প্ৰদান কৰা হৈছে শিথিলতা। ইয়াৰ মাজতে পোহৰলৈ আহিছে এখন বিশেষ জাননী।\nছচিয়েল মিডিয়াত এতিয়া ব্যাপক ভাবে ভাইৰেল হৈছে জাননী খন। জাননী অনুসৰি দেশৰ দুৰ্যোগ প্ৰশমন বিভাগে জনাইছে যে, আগন্তুক ২৫ ছেপ্তেম্বৰৰ পৰা সমগ্ৰ দেশতে ৪৫ দিনৰ বাবে বলৱত্ কৰা হ’ব কঠোৰ ল’ক ডাউন। বিবৃতিটোত লগতে জনোৱা হৈছে যে, এন ডি এম এ আৰু পৰিকল্পনা কমিশ্যনে প্ৰধানমন্ত্ৰী কাৰ্যালয়ক ৪৫ দিন দেশত কঠোৰ ল’ক ডাউন বলৱত্ কৰিবলৈ আহ্বান জনাইছে। পিছে কিমান সত্য এই খবৰ?\nপি আই বি ফেক্টচেকে জনাইছে যে, এই খবৰ সম্পূৰ্ণ ভুৱা। ‘National Disaster Management Authority’-এ এই পৰ্যন্ত এনেধৰণৰ কোনো নিৰ্দেশনা দিয়া নাই। ইচ্ছাকৃত ভাবে জনতাৰ মনত ভয় সৃষ্টি কৰিবলৈ কোনো দুষ্ট চক্ৰই এনেধৰণৰ পোষ্ট ছচিয়েল মিডিয়াত শ্বেয়াৰ কৰা হৈছে। আনকি জালকৈ ব্যৱহাৰ কৰা হৈছে এন ডি এম এৰ পেড। এনেধৰণৰ ভুৱা বাতৰিৰ পৰা জনসাধাৰণকো আঁতৰি থাকিবলৈ অনুৰোধ জনাইছে পি আই বি ফেক্ট চেকে।\nউল্লেখযোগ্য যে, প্ৰধানমন্ত্ৰী নৰেন্দ্ৰ মোদীয়ে কোৰোণাৰ সংক্ৰমণৰ প্ৰতি লক্ষ্য ৰাখি মাৰ্চ মাহত সমগ্ৰ দেশতে ল’ক ডাউন ঘোষণা কৰিছিল। বৰ্তমান সমগ্ৰ দেশতে আনল’ক প্ৰক্ৰিয়া চলি আছে।